
Amintindu-ne de George Coşbuc 


MIRCEA GELU BUTA 


Admiraţia spontană, fără rezerve şi generală, de care s-a bucurat 
poetul George Coşbuc, se datorează nu numai virtuozității deosebite 
a versurilor sale, ci şi notei distincte de ardelean, pe care și-a păstrat-o 
toată viaţa şi care-i şedea bine. A răsărit deodată, fără să-l ştie nimeni, 
fără să facă ucenicia cafenelelor şi bisericuţelor bucureştene, aducând 
lumii sănătatea lui voioasă. Profundul psiholog şi cunoscător al sufletelor 
Alexandru Vlahuţă notează: 

„... Cunoaște bine literatura germană și nu poate suferi pe cea 
franţuzească: acesta poate-i singurul semn după care ai mai bănui 
că-i ardelean. E unul din cei mai talentaţi poeți pe cari îi avem azi 
și, ceea ce e rar la noi, Coşbuc are în poezie un stil al lui particular: 
adesea versurile lui, prin claritatea şi structura lor neobicinuită, 
te surprind ca o scăpare de lumină neașteptată. Nimic silit, nimic 
chinuit, nimic fals în frumoasele şi curgătoarele lui poezii”. 

În jurul anului 1900, devenise vestită Terasa Oteteleşeanu din 
Bucureşti, cu „Academia ei literară”, formată din poeți, dramaturgi, 
nuvelişti, la care se adăugau pictori, muzicieni şi actori. Aceştia îşi 
aveau locurile, mesele şi scaunele lor. Când Coşbuc veni pentru prima 
dată la terasă şi voi să se aşeze la o masă, chelnerul îl apostrofă: „Vă 
rog, locul acesta este ocupat! Dar văd că nu este nimeni, zise poetul. 
Aşa e, dar masa aceasta la care servesc eu e rezervată... E masa 
scriitorilor şi a poeţilor, se lămuri chelnerul. Cerându-și scuze, Coşbuc 
se îndepărtă zâmbind...”. Datorăm acestei perioade un expresiv portret 


! Alexandru Vlahuţă, Versuri şi proză, Antologie, Prefaţă, Tabel Cronologic şi 
Bibliografie de dr. Virgiliu Ene, Editura Eminescu, 1981. 

al poetului, creionat de pictorul Iosif Iser, comentat de Petre Locusteanu, 

în volumul intitulat „Figuri contemporane”: 
„Ochii lui mici, care clipesc șiret, aici scânteiază de inteligenţă, 
aici te învăluie în bunătate luminoasă — sunt oglinda limpede a 
naivităţii infinite, ce se desprinde din viaţa și opera marelui poet. 
O fată mare. Care parcă mereu e gata să roșească de orice aude, 
dar care adesea, în naivitatea ei copilărească, scapă tot firul să 
roşească la glumele cele mai picante. George Coşbuc sau «badea 
Gheorghe», cum îi mai zic prietenii mulți care îl iubesc, apare sfios 
în vorba lui discretă şi oarecum ferită, în toate mişcările şi în toată 
purtarea lui de om care, de câte ori iese din casă, face impresia 
că, atunci când calcă întâia oară în lume, ca o întrupare, aparent 
bărbătească, a tuturor fetelor şi frumoase, și naive, şi rușionase, 
pe care le-a cântat cu atâta înaltă înțelegere a sufletului românesc 


de la ţară, în baladele și idilele sale”. 


În fiecare seară, printre scriitorii şi artiştii plastici veniţi la obișnuita 
întrunire de la terasă era prezentă şi Violeta, „o admiratoare a scrisului”, 
o fată tânără şi frumoasă, „vivandieră a clanului, muză şi prietenă”, care 
„nu era una din «necredincioasele boeme», fiindcă cu statornicie, 
apărând «visul», ea a rămas credincioasă terasei”. Pe foaia de gardă 
a volumului „Balade şi idile”, George Coşbuc îi va dedica următoarele 
versuri: 

„Fetele care au album / Fug după poeți pe drum / Dau prin apă, 

dau prin foc / Și-i gonesc din loc în loc. / Peste văi, peste răzoare, / 

Peste câmpuri şi ponoare / Pân-ce-i prind, de le scriu, bieţii / Vezi, 

așa păţesc poeții, / În orice loc se duc. /O spun eu, George Coşbuc”. 

În preajma izbucnirii Primului Război Mondial, încă profund 
marcat de moartea fiului său, George Coșbuc, fiind invitat de mai 


2 C. Săteanu, Mușchetarii literaturii române moderne, laşi, Institutul Presa Bună, 
1939, pp. 107-108. 

3 Mioara Ioniță, „Cafenele de altădată. Terasa Oteteleşeanu ”, în „Magazin istoric”, 
octombrie 2003, pp. 38—41. 

j George Coşbuc „Pe un album”, în Ibidem. 

tânărul publicist Onisifor Ghibu să colaboreze la revista „Tribuna”, 
„singura publicaţie ardelenească din Bucureşti”, dă următorul răspuns: 


„Nu pot, măi, războiul ăsta o să fie ceva cumplit! Nu că mi-ar 
fi frică de unguri! Ungurii au gură mare, dar dacă ar fi să ne 
batem cu ei, i-am răpune într-o săptămână. Dar ei sunt aliaţi cu 
nemții, măi, şi neamţu e dracu şi jumătate. Cu ăla nu te poți pune. 

Cum să mă amestec eu în război, când am în satul meu fraţi şi 

nepoți şi alte rudenii care, dacă m-aş amesteca eu în vâlvătaia 

asta, ar fi cu toţii arestaţi și împuşcaţi. Ș-apoi, nu vezi tu ce se 
întâmplă în ţară? Că voi, probabil, nu cunoaşteţi țara. Numai cu 
idealism alergaţi cu toții. Tara are păcate multe, măi, e plină de 
spioni nemți și ruşi, care aruncă milioane de mărci şi de ruble, 
să cumpere conștiințe românești. Acum, nu demult, a fost la mine 
cumnatul meu, Sfetea, librarul, care mi-a spus: «Măi, Gheorghe, 
a fost la mine un matador neamţ, care umblă pe la noi prin ţară 
cu felurite scopuri și mi-a spus următorul lucru: Știu că eşti 
cumnat cu Coșbuc. Noi vrem să-l câştigăm pe cumnatul dumnitale 
pentru vederile noastre și te rugăm pe dumneata să insişti pe 
lângă el să scrie o broșură în favoarea noastră, în legătură cu 
războiul. Noi ne cunoaștem datoria şi-i vom da o sumă importantă 
pentru acea lucrare. Aşa a spus neamţul. Am venit să-ți spun 
convorbirea cu el, știu că tu n-ai să faci blăstămăţia asta». Aşa 

mi-a spus Sfetea! Cum să fac eu o astfel de blăstămăţie? Nu pot 

să fac aşa ceva. Și i-am spus lui Sfetea: Spune-i că niciodată 

Coșbuc nu va fi în stare de un astfel de lucru”. Coşbuc a rămas 

câteva clipe pe gânduri, apoi izbucni: „Asta-i dată dracului! se 

ridică Ardealul ca un vulcan. O să iasă un lucru mare. Dacă e 

treabă așa, vin şi eu”... 

După intrarea ţării în război, la solicitarea lui I. C. Duca, Coşbuc 
intră în colectivul de redacţie al „Gazetei Ostaşilor”, în care va publica 
următoarea strofă: 

„Daţi tot înainte, români! / Să nu se răsfire nici unul! / Și nimeni 

să n-aibă în minte / Decât să urmeze-nainte / Cărarea ce-o fulgeră 

tunul / Și Sfânta sa puşcă din mâni / Daţi tot înainte, români”. 


ARHIVELE BISTRIŢEI e Anul I, Fasicula 4 - CU GÂNDUL LA GEORGE COŞBUC 


Versuri puţine şi simple, dar care trădau inima mare a patriotului 
ardelean, care se încadrase în lupta pentru întregirea ţării”. 

Fermecătoarea naivitate şi modestia nu l-au părăsit pe Coșbuc toată 
viaţa. În ultimii ani, avea obiceiul să se plimbe în grădina Cişmigiu, 
printre platanii mari, care-și scuturau frunzele uscate pe pălăria lui cu 
boruri largi, fără să-l tulbure din visuri. Când poetul George Topârceanu 
l-a revăzut pentru ultima oară, „badea Gheorghe era aproape bătrân, 
cu trupul împuţinat de vreme. Barbişonul îi încărunţise. Dar sub fruntea-i 
înaltă, pe faţa ostenită, între pleoapele palide, ochii lui negri și tineri 
scăpărau de viaţă intensă”. La berărie le-a vorbit celor prezenţi de 
Virgiliu, iar în drum spre casă a comentat cu erudiție câteva stanțe 
obscure din „Divina comedie...”. 


kkk 


Un emotionant prilej de evocări pioase, de reeditări solide şi 
dezbateri critice, toate petrecute la Bistrița, în inima „ținutului unde a 
crescut Coşbuc”, în luna septembrie 2016, când s-au împlinit 150 de 
ani de la naşterea sa. La invitația autorităților județului, au fost prezenți 
oameni de aleasă cultură, precum ÎPS Andrei Andreicuț, PS Varlaam 
Ploieşteanul, academicienii Nicolae Manolescu şi Ioan-Aurel Pop, 
criticii şi scriitorii Alex. Ştefănescu, Irina Petraş, Daniel Cristea-Enache, 
Gabriel Dimisianu, Mihai Zamfir, Gabriel Chifu, Răzvan Voncu, Sorin 
Lavric, Simona Vasilache, Aurel Rău ş.a. 

Amfitrionul manifestărilor, părintele loan Pintea, Directorul Biblio- 
tecii Judeţene „George Coşbuc”, pe care-l felicităm pentru strădanie, 
le mărturisea în acele zile oaspeţilor: 

„George Coșbuc este foarte important pentru Bistriţa-Năsăud, 

este important și Liviu Rebreanu, este important şi Andrei Mureşanu. 

Acești trei bistrițeni geniali — unul a schimbat mecanismele poeziei 

după Eminescu, altul — ctitorul romanului românesc modern și 

unul a dat versurile «Imnului Naţional». După poezia lui Eminescu, 


5 Onisifor Ghibu, Oameni între oameni, Ed. Eminescu, Bucureşti, 1990, pp. 191-198. 


8 


MIRCEA GELU BUTA e Amintindu-ne de George Coşbuc 


Coșbuc aduce teme de bucurie, veselie, idilă, dintr-o dată poezia 
românescă se schimbă. Noi, bistriţenii, suntem foarte mândri și 
ne străduim să păstrăm memoria acestor mari personalităţi, este 
mare lucru să păstrezi memoria acestor valori, să nu uităm de 


aS 6 
opera şi viața lor”. 


€ Cristiana Sabău, „loan Pintea: ÎI facem viu pe Coşbuc, îl sărbătorim aşa cum se cuvine”, 
în „Timp Online”, 14 septembrie 2016. 


Tradiţia actualităţii 


IOAN PINTEA" 


Demersurile critice, personalitățile importante ale criticii literare 
româneşti, școala, manualele şcolare şi o anumită „evlavie” populară, 
resuscitată la aniversări şi comemorări, l-au menţinut pe Coșbuc în 
actualitate. Până în ziua de azi, un mare număr de critici literari, şi nu 
numai, printre ei se află la loc de frunte poeţi (Ion Pillat, Octavian 
Goga) şi prozatori (Liviu Rebreanu, în primul rând), dar și câțiva foarte 
mari eseişti, au susținut prin textele pe care le-au scris valoarea operei 
coşbuciene şi au circumscris locul inconfundabil pe care George Coșbuc 
îl ocupă între clasicii literaturii române. (Înţelegem termenul de clasic 
în accepțiunea pe care o dă acestuia G. Călinescu în Sensul clasicismului 
şi Nicolae Manolescu în Clasicii și literatura naţională). E adevărat că 
şcoala l-a banalizat, l-a osificat, l-a clişeizat de cele mai multe ori pe 
Coşbuc, dar e la fel de adevărat că tot şcoala, cu lecțiile ei strict și precis 
didactice, cu serbările şcolare, cu momentele festive, cu declamaţiile 
specifice, l-a fixat ca reper în mintea și sufletul multor generații de 
cititori. Gândindu-mă la ce se întâmplă astăzi cu numele mari din 
literatura română, inclusiv cu Coşbuc, vis-a-vis de manualele şcolare, 
de școală în general, mai că îmi vine să laud școala de altădată și să regret 
capitolele ample, cuprinzătoare, chiar infuzate cu nu puţină ideologie, 
despre clasici din trecutul apropiat. 

Apropó de declamaţie, trebuie să ştim că George Coșbuc preţuia 
acest mod de a face publicitate poeziei. În 1883, anul în care apare la 
Bucureşti Balade şi idile, el îi scrie fratelui său, Aurel, militar în 


* Ioan Pintea, preot; Directorul Bibliotecii Judeţene „George Coşbuc” Bistriţa-Năsăud, 
e-mail: ioanpintea2002(a yahoo.com 

garnizoana Bistriţa: „„... zilele acestea o să-mi apară un volum de 
poesii. O să ţi le trimit şi ţie — vro două volume — și să le citeşti cu ortacii 
tăi prin cazarmă ... O să-ţi însemn pe volumul meu poeziile care s-ar 
putea recita — poți recomanda atunci de acolo pentru declamatori”. 

Într-adevăr, Coşbuc a fost și este încă, probabil, un autor iubit și 
declamat de elevi, profesori, publicul larg. Prin aceste declamații, recitări, 
a rămas în conştiinţa celor mulți. Eu însumi, în copilăria mea, în satul 
meu, un sat despărțit doar de un deal de Hordoul poetului, pentru prima 
dată l-am auzit rostit, cântat şi declamat pe Coșbuc și, de-abia pe urmă, 
mai târziu, l-am citit. Oamenii de pe Someş, din părțile Bistriţei și 
Năsăudului, îi declamă şi astăzi, din auzite, versurile şi cred că în 
această zonă nu e om care să nu ştie măcar un vers din Balade și idile, 
din Fire de tort, din Cântece de vitejie. Unii, care l-au citit şi recitit, cred 
că pot să declame câteva strofe, dacă nu chiar poezii întregi, chiar din 
Ziarul unui pierde vară. 

Am putea spune că spiritul critic, şcoala şi un tip special de empatie 
populară îl fac pe Coşbuc să fie un poet popular, un scriitor, ca şi Creangă, 
care poate fi înțeles aproape de oricine, interpretat în nenumărate moduri 
de criticii specialişti şi admirat necondiţionat de cei nespecialişti (N. 
Steinhardt, de pildă). 

Critica literară a avut faţă de opera lui George Coşbuc, de cele mai 
multe ori, în contrast vădit cu manualul școlar, poziţii şi interpretări 
inedite. Aceasta a făcut ca autorul și opera, la momente de cumpănă 
(aprecieri exagerate gen Dobrogeanu Gherea sau cantonarea în lectura 
strictă de manual) să iasă bine și chiar să aibă, graţie unor critici, eseiști, 
gen Vladimir Streinu, Nicolae Manolescu, Ion Negoiţescu, Petru Poantă, 
Gheorghe Grigurcu, Mihai Zamfir, Andrei Bodiu, şansa de a redeveni 
un poet proaspăt, aproape nou, cu câteva bune arierplanuri pentru poezia 
modernă, contemporană. Chiar şi Mircea Zaciu ar trebui amintit. El s- 
a pronunţat într-un text scurt, dar extrem de convingător (un atac dur 
la adresa reeditării cărții lui Octav Suluţiu) despre un anume simț 
critic cu care ar trebui abordată posteritatea lui Coşbuc. Era mai mult 

o atitudine. Un mesaj sentenţios, un semnal absolut necesar pentru 
readucerea, plasarea lui Coşbuc în actualitate. 

Eu unul l-am înţeles pe Coşbuc prin mijlocirea acestor autori, a 
acestor critici. Lor, spiritului lor critic, școlii şi acelei „evlavii” populare 
pe care o precizam la început, le datorez un alt fel de lectură, un alt mod 
de a înțelege poezia lui Coșbuc. Ei, criticii literari, m-au făcut să pricep, 
chiar dacă nu o arată direct, că poezia coşbuciană nu stă numai în 
capodoperele arhicunoscute, poemele epice de mare întindere, ci ea 
se ascunde şi în poemele scurte, de mică întindere, chiar şi în stihurile 
vădit ocazionale. În acest sens, mi-am făcut antologia mea proprie, în 
care am introdus multe din poemele de prim raft ale creației coşbuciene, 
dar am inclus şi poezii mai puţin ştiute, mult mai puţin declamate, 
poezii în care poate fi întrezărită a anumită strategie cu rol de subtilitate 
poetică. 

E uimitor cum acest poet (dublat de un mare traducător) reuşeşte 
să intereseze şi să retrezească aproape întotdeauna, mai ales în momente 
de criză, de restrişte şi de uitare (precum cele de astăzi), vocile critice 
de prim plan din critica românească și acestea să vibreze pur şi simplu 
prin noi lecturi, noi analize. E destul să repet patru nume: Nicolae 
Manolescu, cu capitolul despre Coşbuc din Istoria critică a literaturii 
române, Mihai Zamfir, cu remarcabilul său eseu George Coșbuc, 
nostalgia clasicismului din Scurtă istorie. Panorama alternativă a 
literaturii române, Gheorghe Grigurcu, cu Coșbuc, un Homo Festus, o 
excelentă radiografie a festivului, a sărbătorescului în poezia coşbuciană, 
şi Andrei Bodiu, cu volumul George Coșbuc, Monografie, antologie, 
receptare critică. 

Când spun toate aceastea, mă bazez pe faptul că există, deja, în 
critica literară românească și, în mod special, în conştiinţa populară 
românească, o tradiţie în a-l face mereu actual pe Coşbuc. Metodele 
sunt, deopotrivă, vechi și noi. Cum vechi şi nou e însuși Coşbuc, de fapt. 

„Coşbuc 150”... 


NICOLAE MANOLESCU” 


— Bună ziua și bine aţi venit! Mulţumesc autorităților pentru 
invitaţie. Desigur, vom vorbi despre Coşbuc; vom face un număr pe 
această tematică în Revista „România literară” de săptămâna viitoare. 
Acum, vrând-nevrând, ne întoarcem la „România literară”, că de aceea 
am venit aici. Vreau să vă spun că am fost foarte impresionat de 
Biblioteca Judeţeană „George Coşbuc” Bistriţa-Năsăud, pe care am 
vizitat-o de dimineaţă pe îndelete, împreună cu Alex. Ştefănescu şi 
mi s-a părut un lucru extraordinar. De obicei, bibliotecile dispar, ca şi 
librăriile. Sunt multe orașe în care acestea nu mai există. La Pitești, 
de exemplu, nu mai este nici o librărie, ca şi cum nici n-ar fi fost. La 
Câmpulung, la doi paşi, e una singură, care este pe jumătate papetărie 
şi care vinde cărţi printre tot felul de păpuși. 

Eu continui să cred că este greșit faptul că nu se citește, iar ideea 
vine, în primul rând, de la niște sinucigași, care se numesc editori. Stai 
câteodată şi-i asculți pe aceştia. Vai de capul nostru! Nu mai putem să 
publicăm, suntem depăşiţi, cartea nu se vinde, lumea nu citeşte şi toate 
acestea ca să nu plătească Uniunii Scriitorilor taxa de timbru. Ne ducem 
la un târg de carte şi descoperim sute, mii, zeci de mii de titluri, pe noi 
ne interesează cele literare. A, nu, astea sunt sălbatice, nu le-am publicat 
noi, noi nu ştim!... 

Revista „Forbes” a publicat acum o săptămână un material cu profitul 
editurilor din anul 2014 şi până acum. Am făcut şi eu o socoteală, 


kd . eys . . . . . . . . 
Nicolae Manolescu, critic şi istoric literar, cronicar literar şi profesor universitar, 
membru titular al Academiei Române; Directorul general al Revistei „România 
literară”; e-mail: romania_literara(a yahoo.com 

pe care am învăţat-o de la Varujan Vosganian, prim-vicepreședintele 
Uniunii Scriitorilor din România, dar și finanţist, și am constatat că noi 
suntem într-o pagubă imensă, de miliarde de lei. S-a publicat mult mai 
mult decât s-a declarat şi când vine vorba de ceea ce declari, e simplu 
şi până la urmă, se află. Dacă noi pierdem miliarde, trezoreria statului 
pierde sute de miliarde. Am vorbit cu trei miniștri de finanțe și le-am 
spus: „Atenţie, fraudă fiscală!”. Nu i-a interesat, probabil pentru că 
nu erau banii lor. Aşa că povestea aceasta, că nu se citește, eu nu prea 
o cred. 

Văd că aici este o sală de lectură, care e plină. Acum, nu veţi fi 
dumneavoastră, bistriţenii, mai cu moţ, presupun că de aceea e o sală 
de lectură, să citeşti, scoţi cărți şi citeşti. Dacă pleci de la ideea că nu 
se citeşte, nu vei scoate cărţi, desființezi librăriile şi închizi bibliotecile 
sau le transformi în nu știu ce. Spun asta pentru că noi, cei de aici, 
suntem legaţi de cultura scrisului. Scrisul pe hârtie. Eu nu ştiu să citesc 
pe dispozitive electronice... Poate colegii mei mai tineri, mă rog, o pot 
face pe tablete, pe telefoane mobile... Eu nu pot să citesc așa... Mă şi 
văd citind „Război şi pace” pe un telefon mobil. Vă dați seama? Eu 
nu pot să fac așa ceva, dar caut să îi înțeleg pe ei. Am o fată de 14 ani, 
care tot timpul are în mână telefonul mobil sau tableta. La vârsta aceasta, 
încerc să înţeleg de ce nu se poate despărţi de aceste instrumente. 

Aveţi acum în față şi echipa de redactori ai „României literare” şi 
pe Gabriel Dimisianu, care deocamdată nu mai vrea să fie decât con- 
sultant. Participă la facerea revistei, dar e cel mai vechi dintre noi. A fost 
întâi la „Gazeta literară” şi pe urmă la „România literară” începând 
din anul 1958. Într-un fel, eu sunt mai vechi decât el, dar sunt mai 
vechi ca autor refuzat. În anul 1954, după ce a apărut „Gazeta literară” 
în primăvară, toamna eram în liceu la Sibiu şi am trimis un ciclu de 
poeme. Am primit o scrisoare de la Eugen Jebeleanu, care era șeful 
secției de poezie, care mi-a zis: „Mai întâi învaţă la şcoală şi după 
aceea scrie poezii”. Şi nu m-a publicat. De aceea, sunt unul dintre cei 
mai vechi refuzați la „România literară”. 

Colegii Mihai Zamfir, Daniel Cristea-Enache, Alex. Ştefănescu — 
care a fost şi el la „România literară” multă vreme, iar la un moment 
dat și-a luat câmpii, s-a săturat de noi, iar după aceea s-a întors așa, 
spășit, dar s-a întors — sunt colaboratori permanenţi, oameni care vin 
în fiecare săptămână când facem numărul, iar ceilalți suntem chiar cei 
care trudim. Lipseşte Marina Constantinescu de la pagina de Arte. Deci 
îi aveţi pe Gabriel Chifu, care este director, pe Răzvan Voncu, care este 
redactor-şef, Sorin Lavric, Simona Vasilache şi, cu voia dumneavoastră, 
ultimul pe listă, Nicolae Manolescu. Toţi sunt relativ noi la revistă, să 
zicem așa, relativ tineri. Cu excepţia lui Dimisianu și a lui Ştefănescu, 
care a plecat mai demult, sunt oameni tineri, nici nu vreau să mă uit 
la ei. Sunt relativ tineri, vechea gardă suntem noi... 

Prin anii '70 am mai fost odată la revistă împreună cu Gabriel 
Dimisianu şi cu Ion Horea, mureşean la origine. Deci avem legături 
vechi cu revista, numai că nu puteam să o facem noi la nesfârşit că, 
totuşi, am îmbătrânit, vremurile se schimbă, ne mai schimbăm şi noi, 
dar încercăm să ne adaptăm, iar atunci cei mai tineri, pe care îi vedeţi 
în fața dumneavoastră, au reuşit să țină revista deasupra apelor, în 
condiții extrem de grele la un moment dat, mai ales după anul 1989. 
Nu stau acum să vă spun prin câte am trecut şi ce probleme am avut, 
până când, acum un an și jumătate, am obţinut în sfârșit, pentru prima 
dată în istoria culturală a României, o alocaţie de la buget pentru 
publicaţiile literare, culturale ale Uniunii Scriitorilor şi ale uniunilor de 
creatori. Pentru prima dată, am obţinut o subvenţionare a publicaţiilor, 
care ne-a scutit de a ne duce în fiecare an cu mâna întinsă la câte un 
ministru: „Ajutaţi-ne că, dacă ziarele nu se vând, noi nu avem nicio 
şansă! Cum să se vândă o revistă de cultură?”. 

Faceţi socoteala cam cât ar trebui să punem noi costul unui exemplar 
şi câte exemplare ar trebui să vindem, ca să putem supravieţui. Asta în 
condiţiile în care aceasta este toată redacția. Sigur, mai avem tehnicul, 
alcătuit din câteva persoane şi atât. Nu vă uitaţi la publicaţiile străine, 
pentru că vedeţi acolo redacţii formate din câte 100 de persoane, care 
fac reviste săptămânale sau lunare, în Franţa, în Statele Unite sau în 

alte părți. Noi atâţia suntem și atâta facem. Sigur că, fără colaborare 
externă, n-am putea să facem rubrici permanente sau tot ce ne pro- 
punem. Dar asta nu înseamnă că ne este foarte uşor. Dar mă rog, ne 
este, nu ne este, trebuie să o facem, pentru că vreau să vă spun un lucru 
pe care l-am repetat de zeci de ori: atunci când m-am adresat diferitelor 
instituţii ale statului român să le explicăm de ce, totuşi, e nevoie de 
nişte reviste, mai ales în condițiile astea, în care producătorii de carte 
vin şi ne bat la cap că nu vând şi deci nu scot. Dacă cărțile nu se vând, 
cu revistele ce facem? De ce avem nevoie de reviste? 

La toate acestea, am avut un argument pe care vi-l spun şi care 
cred că este valabil. Gândiţi-vă o clipă ce s-ar întâmpla dacă nu ar mai 
exista nici o revistă, absolut nici una, ale noastre, ale Uniunii Scriitorilor 
şi cele care apar în diferite judeţe şi care sunt foarte multe. Ce s-ar 
întâmpla? N-aţi mai şti ce se scrie, cine scrie, unde se publică, despre 
ce e vorba, ce merită să citeşti, ce nu merită? Nu aţi şti nimic. Cultura 
ar deveni un fel de sac, în care fiecare bagă mâna și trage la nimereală 
ce se găseşte. Singura modalitate de supravieţuire a cărţii şi a culturii 
scrise este oferită de reviste. Revistele sunt cele care ne atrag atenția 
asupra existenţei unei vieţi culturale, a unor oameni care din asta trăiesc 
şi pentru care sunt făcuţi, să scrie, să publice. Ele se adresează şi şcolii, 
dar şi celor care n-au fost la şcoală, deci, în principiu, tuturor. Fără 
reviste, ar fi un fel de lume a nimănui, iar cultural vorbind, n-am şti 
absolut nimic, decât dacă ne-am duce la bibliotecă și am descoperi 
deodată nişte rafturi, în fața cărora începem să ne întrebăm: De unde au 
apărut acestea? Au venit de pe Marte? Cine sunt cei care le-au scris? 

Ceea ce uită, de pildă, editorii atunci când refuză să colaboreze cu 
noi, cu publicaţiile, cu Uniunea Scriitorilor este că noi le facem publi- 
citate gratuită. Faptul că aici scriu oameni cu autoritate, scriu din condei 
săptămână de săptămână, comentează cărțile, le prezintă, dau fragmente 
înainte de apariţie și comentează după înseamnă publicitate, pentru care 
nu le cerem niciun ban, totul fiind gratis. Lor li se pare că au dreptul 
să fie comentaţi, dar când e vorba să susțină la rândul lor publicaţiile 
Uniunii Scriitorilor, care fac acest lucru, spun: nu noi! Ne-au dat în 

judecată. Avem proces cu cea mai importantă editură din ţară. De ce să 
plătească taxa de timbru? Păi, vă facem publicitate, fraților, nu luăm 
mult, acolo, vreo mie de euro... Dispărând acest mod de publicitate, 
rămânem cu televiziunea? Uitaţi-vă care e partea de cultură de la tele- 
viziune! Să luăm radioul. Radio România Cultural, care în anul 2014 
avea șaptesprezece emisiuni literare şi culturale, iar în momentul de 
față i-au rămas doar trei, restul au dispărut. Ce preţ putem să punem 
noi pe ce se scrie în cotidiane? Ele nici la partea politică nu strălucesc, 
iar la partea literară sunt caraghioase de-a dreptul. 

Intervine Alex. Ştefănescu: — Două excepţii. Când scrieţi dumnea- 
voastră și când scriu eu. 

Nicolae Manolescu: — Alex., o dată în viaţa ta, fii serios. De data 
asta, chiar e o chestiune serioasă. Da, e adevărat, când scrii tu, este 
extraordinar, dar noi suntem doi, trei, patru care scriem acolo şi, în rest, 
în fiecare săptămână descoperim în „Adevărul”, în „Evenimentul zilei” 
şi vorbesc de cotidiane importante, în fiecare descoperim câte un mare 
scriitor. Patru pagini de interviu cu câte un scriitor. Cine Dumnezeu 
e? Dacă nici eu nu știu cine e, vă daţi seama... Probabil că nu e. Am 
pretenţia să spun că știu, chiar dacă nu am citit tot şi pe toată lumea, 
dar nu se poate. Îi întreb pe colegii mei, care au această meserie, 
urmăresc viaţa cărţilor: cine este respectivul, căruia îi sunt dedicate 
patru pagini în „Evenimentul zilei”? N-am auzit, nu știu, habar nu am. 
Ne certăm. Informaţi-vă! Vă dau afară de la revistă! Treaba voastră este să 
vă informaţi. Unde scrie? Nu ştim. Mereu. Dacă moare un scriitor, patru 
pagini mari de necroloage: a murit marele scriitor Popescu Pop, nu știm 
cine e. În schimb, când moare Ştefan Radof, nici pe burtiera vreunei 
televiziuni nu s-a scris un rând. Totuși, Ştefan Radof a fost un mare 
actor, un poet, un intelectual și om politic, a fost membru în Senatul 
României, nici un cuvânt! Dar Constantin Țoiu, unul dintre cei mai mari 
romancieri români pe care i-am avut? Niciun cuvânt nu s-a scris când 
a murit. 

În schimb, când un manelist se căsătoreşte cu o manelistă, vai de 
mine! Şi cădem într-o subcultură din asta crasă şi cronică şi atunci, 

dumneavoastră, nu cei care sunteți aici, că presupun că dacă aţi venit 
aici, aveţi altă orientare în spațiul cultural, dar în general, oamenii... 
Noi ce le spunem? Ce se întâmplă în viaţa culturală? Adrian Copilul 
Minune a mai băgat în buzunar câteva milioane de lei pe care nu le 
poate justifica sau un oarecare manechin ori cântăreaţă şi-a schimbat 
amantul între timp şi l-a dat în judecată pe celălalt. Aceasta este cultura 
română în momentul de față. 

Dacă nu ar exista publicaţiile culturale, dacă nu ar exista această 
formă de elită, cultura ar dispărea. Îmi pare foarte rău, mulţi sunt împo- 
triva mea. Generaţia tânără, când aude de elite, se zbârlește, deşi le-am 
spus de multe ori: nu vreţi să faceți parte din elită? Treaba voastră, 
voi singuri spuneţi că nu sunteţi elite, vă privește! Totuși, este nevoie 
de un anumit nivel cultural şi atunci, rostul unei reviste este să se des- 
chidă, să cuprindă cât mai mult, să fie prezentă la evenimente, să 
conteze, să fie un reper pentru cineva care citeşte şi să spună: uite ce 
zice Daniel Cristea-Enache, sau Mihai Zamfir, sau Sorin Lavric, sau 
Alex Ştefănescu, sau alţii! la să vedem, că poate merită să citim, pentru 
că și aceasta este o formă de popularizare, o modalitate de a atrage 
atenţia. 

Continuând ideea, eu am o marotă, iar marota mea se cheamă ciur, 
unii îi zic sită. Nu tot ce ajunge la redacţie se publică ori se comentează, 
nu toată lumea aceasta largă culturală merită să fie luată în seamă. 
Fără ciur, riscăm să ne transformăm în Wikipedia, unde cauţi ce vrei, 
găseşti ce nu vrei, unde e totul şi nimic. Apropo de Wikipedia, vreau să 
vă spun că, atunci când eram la UNESCO, am propus să comemorăm 
50 de ani de la moartea lui Mihail Sadoveanu. Cu doi-trei ani înainte, 
am făcut toate formele de rigoare, pentru că este o întreagă birocraţie. 
De curiozitate, o întreb pe doamna căreia îi predam toate aceste docu- 
mente la UNESCO, care întâmplător era româncă la origine: Cine decide 
dacă se acceptă Sadoveanu pe lista aniversărilor UNESCO? Este o 
echipă internațională? Ei de unde se informează? Din Wikipedia, îmi 
răspunde doamna respectivă. Păi, doamnă, zic, eu am scris o carte despre 
Sadoveanu, am scris despre el de mai multe ori. Nu sunt lipsit de 

modestie, dar vine cineva de acolo, care nu l-a citit niciodată pe 
Sadoveanu, se uită pe Wikipedia şi îmi zice mie de Sadoveanu? N-am 
auzit, nu ne interesează! Nu se poate, staţi puţin! Le-am făcut o scri- 
soare, în care le-am zis: să nu vă mai prind că vă uitaţi pe Wikipedia! 
Mi s-a răspuns: domnule, eşti nebun complet! Mi-am zis că, de acum 
încolo, nu vom mai fi luaţi în seamă. Au continuat, totuşi, să ne publice 
materialele. 

Curiozitatea m-a împins şi pe mine să mă uit pe Wikipedia. Începea 
cam aşa: „Sadoveanu, scriitor român cunoscut pentru faptul că a fost 
membru în Consiliul de Stat, când a fost executat un ţăran care nu a 
vrut să intre în C.A.P și a scris un roman contestat, «Mitrea Cocor» ” 
şi urmau încă alte chestiuni dintr-astea. Acestea au dispărut între timp, 
că am verificat. Deci asta ştiau ei despre Sadoveanu, asta e Wikipedia. 
Dacă nu ne menţinem nivelul, vom ajunge la situaţia unei Wikipedia 
generale, în care tot ce veţi afla despre un scriitor va fi ceva de genul: 
scriitorul cu pricina a turnat la securitate, eventual... Că acum asta 
este la modă. Dacă numai asta a făcut, vai lui, dar dacă a mai făcut şi 
altceva, poate ne mai gândim la el. 

Dumneavoastră vă aflaţi într-o zonă fericită pentru România, care 
a dat scriitori de primă mână. La doi paşi, Liviu Rebreanu, George 
Coşbuc, un poet extraordinar! Mai există și prin Moldova tot așa. În 
zona asta s-au născut câteva genii. Coşbuc este extraordinar şi n-ai cum 
să nu îți aminteşti de cei 150 de ani de la naşterea sa, iar peste doi ani 
o să fie centenarul morții. Am văzut la biblioteca din oraș fotografiile 
cu lumea adunată să-l sărbătorească în 1966, la centenarul naşterii: o 
mulţime, poate o sută de mii de oameni. Este absolut impresionant să 
vezi așa ceva. Numai că vă spun dintr-o oarecare experiență, dacă 
asemenea lucruri se întâmplă ici-colo, grație unor oameni pe care chiar 
îi interesează soarta culturii, în foarte multe locuri nu se întâmplă 
nimic. Să ai un Coşbuc, să ai un Enescu, să ai un Goga la Rășinari şi 
să nu faci nimic e şi asta o îndeletnicire foarte serioasă, pentru că în 
România, dacă nu faci nimic, nu ai niciun risc; cum faci ceva, vine 
DNA-ul. Adevărul e că mai bine nu faci nimic din mai multe puncte 

de vedere. Cum adică, cine mai e şi Coşbuc ăsta? De „Pașa Hassan” 
s-a mai auzit sau de „Lordul John”, până şi Alex. Ştefănescu a auzit (sic!). 
Ne spunea el în maşină că ştie pe de rost „Lordul John”. Eu nu ştiu pe 
dinafară „Lordul John”, dar ştiu altele. 

E foarte important și la baza tuturor acestor lucruri e școala, de asta 
mă uitam să văd câţi elevi sunt aici. Dacă nu auzi ani de zile despre 
cineva, poate să fie chiar şi Coşbuc, ai uitat de el, s-a dus. Noi ne-am 
născut cu ei. Eu am început școala în anul 1946, am apucat doi ani 
înainte de reforma învățământului, după care am intrat în plin, fără 
manuale, fără nimic, dar ce am citit, ce ni s-a citit, despre Coşbuc, nu 
mai vorbim de Eminescu şi toți marii clasici pe care îi ştiam pe dinafară, 
ne-a rămas întipărit pentru totdeauna. Vreau să văd şi eu un copil de clasa 
a V-a, a VI-a, ce ştie de Coşbuc? Dacă e din Bistriţa, probabil ştie. Că 
oriunde te întorci, vezi „Coşbuc 150”. Dar în altă parte de ţară nu se ştie. 
ŞI atunci auzi: cine o fi bătrânul acesta care a împlinit 150 de ani? 

În urmă cu câțiva ani, a venit la mine Andrei Voiculescu, nepotul 
poetului Vasile Voiculescu, aflat în conflict cu cineva care se ocupa 
cu drepturile colective şi el nu voia să îi ofere gratuit texte de Voiculescu 
pentru a fi cuprinse în manuale, voia bani. Am încercat să-i explic că, 
dacă toți autorii luați din manuale și citați sunt plătiți, prețul manualului 
creşte foarte mult, iar ministerul nu alocă niciodată suficiente resurse. 
Văzându-l că nu-i convine, i-am zis: hai să ne înţelegem. Dacă două- 
trei promoţii nu aud de Tudor Arghezi la şcoală, că nu vrea Mitzura 
Arghezi să dea drepturile de autor, nu se întâmplă mare lucru că, totuşi, 
Arghezi e Arghezi. Tot respectul pentru Vasile Voiculescu, este un poet, 
un prozator, un om extraordinar, dar dacă trei-patru ani de zile nu mai 
apare în manuale, nimeni n-o să-și mai amintească de el, îl vor uita. Deci 
cum să-i ţinem în viață? Veţi spune că, uneori, este suficient să faci 
asemenea festivități, precum cea de azi, dar eu vă spun că nu ajunge. 
Trebuie să scriem despre ei, să-i edităm. 

Răzvan Voncu se va ocupa anul viitor, în „România literară”, de 
George Coşbuc, unul dintre cei mai puţin și prost editaţi poeţi din 
literatura română. Cât s-a chinuit Gavril Scridon să facă o ediţie? I-a 

luat ani de zile din viață şi tot n-a terminat-o. De aceea, vă zic, e unul 
din cei mai slab editați, nu că n-am avea ediţii critice, să fim serioşi. 

A început Cornel Simionescu, de pildă, o ediţie despre Mihail 
Sadoveanu, a ajuns până la volumul 9, până prin anul 1912, mi se pare. 
Aşadar, nu avem o ediţie întreagă. Bun, există acestea de la Academie, 
care sunt utile, dar cine le cumpără? Cine vrea să citească tot volumul? 
Lucruri absolut minunate, dincolo de poezie. Nu mai vorbim de tradu- 
cerea „Divinei comedii” sau de comentariile lingvistice etimologice, 
care sunt formidabile, este un om cu mare ştiinţă de carte, să zic aşa, 
dar nu le cumpără nimeni pe acelea. Ar trebui să apară în fiecare an 
un fel de Biblioteca Școlarului. Ne-am propus să o facem noi, cu: 
„Balade şi idile” a lui Coşbuc, „Amintirile” lui Creangă, plus trei-patru 
povești, poeziile antume de circulaţie ale lui Eminescu, la un cost de 
7-8 lei, puse pe piaţă cu o mică bio-bibliografie la coadă, trei-patru 
fotografii şi cu câteva extrase din critică, din criticii care chiar au spus 
ceva despre ei, pentru că foarte mulți au scris și nu au spus nimic. Şi 
atunci, să nu-mi spuneţi că acestea nu se vor vinde. Se vor vinde. Un 
părinte poate să-i cumpere copilului cartea aceasta. Ediţia pliată la 
Academie, pe hârtia aceea subţire, eu, personal, nu o să o citesc. Are 
şi difuzare mică, pentru că cred că scot 100 de exemplare, nu-și permit 
mai mult. Academia e săracă, iar colegul Jean Pop şi cu mine, care 
suntem academicieni, știm ce-i sărăcia la Academie... 

Deci încă o dată, vrem să facem „România literară” în continuare, 
profitând de faptul că este una din cele mai vechi publicaţii, care a apărut 
în anul 1968 şi care, de bine, de rău, şi-au ţinut ritmul săptămânal. 
Uitaţi-vă câte săptămânale culturale mai există în momentul de faţă în 
țară. Există „Revista 22”, politică; există „Observatorul cultural”, care 
este general cultural şi care dă mai mult informaţii corecte şi comen- 
tarii proaste; „Dilema veche” a lui Andrei Pleşu, care e culturală şi cu 
elemente politice. Noi, în general, ne-am ferit să facem politică, noi 
ne ocupăm de politic, dar nu de politică. 

Uniunea Scriitorilor e, totuşi, făcută din oameni cu convingeri 
diferite, publicăm comentarii, dar nu şi polemici, pentru că încercăm 

să păstrăm un anume nivel de onorabilitate. Se întâmplă, uneori, să 
greşim, publicând şi chestii care nu trebuiau publicate, şi poezie mai 
proastă, care nu trebuia să apară decât la gazeta de perete a nu știu 
cărei întreprinderi, sunt lucruri evidente. N-am respins însă niciodată 
un lucru de valoare; că e debutant, că e consacrat, că n-am auzit de el, 
niciodată n-am respins pe nimeni, totdeauna am fost deschişi. Dintre 
cei care spun că n-au putut să publice niciodată la „România literară” 
îmi amintesc un singur nume: politicianul Gabriel Țepelea, mare lider 
țărănist, dar din punct de vedere literar, era o catastrofă. Îmi aduc aminte 
că în ziarul „Ardealul”, acesta îi trata drept trădători de ţară pe Ștefan 
Augustin Doinaș, pe Ion Negoiţescu, pe Radu Stanca şi încă câţiva, 
în numele patriotismului local şi naţional de pe la Satu-Mare. Nu ştiu 
de unde era el, dar nu l-am uitat niciodată. Dar dacă cineva poate să- 
mi dea un alt exemplu, cu plăcere revăd cazul și mă ocup de el. 


kkk 


— Stimat şi onorat auditoriu, înainte de a spune două cuvinte despre 
George Coşbuc, aş vrea să încep prin a-mi exprima admiraţia față de 
ce am trăit și văzut în orașul dumneavoastră, Bistriţa, de două zile 
încoace. Am văzut, am vizitat două locuri care au lăsat urme adânci 
în mine şi în memoria mea. Una a fost Biblioteca Judeţeană „George 
Coşbuc”, absolut extraordinară graţie eforturilor pe care le-a făcut 
părintele Ioan Pintea, fireşte, ajutat şi de autoritățile locale, printre puţinele 
din ţară care se ocupă cu fondarea de biblioteci. De obicei, se ocupă 
cu desființarea de librării. Este un lucru extraordinar ce se întâmplă aici. 
Am înţeles că biblioteca are mulți cititori, dintre ei chiar tineri. 

A doua instituţie a fost Spitalul Judeţean de Urgență Bistriţa, unde 
domnul director Mircea Gelu Buta, aici de față, ne-a condus astăzi de 
dimineaţă și care într-adevăr arată cum trebuie să arate un spital jude- 
tean într-o ţară civilizată. Şi acest spital a fost făcut graţie eforturilor 
personale ale cuiva, dar şi cu sprijinul autorităţilor, ceea ce este iarăşi 
un lucru extraordinar, pentru că de la o vreme încoace, cu toate discuţiile 
aprinse pe marginea infecțiilor intraspitaliceşti, aflăm că guvernul are 

de gând să construiască două spitale şi de care o să avem parte, dacă 
nu se schimbă guvernul, presupun, peste vreo câţiva ani. 

Al treilea lucru este prezența foarte numeroasă a dumneavoastră 
ieri la bibliotecă, şi astăzi aici, ca să vorbim despre George Coşbuc. 
O prezenţă care pe mine mă miră din două motive: unul pentru că 
este vorba de foarte mulți tineri și copii, care sper că nu au chiulit 
de la școală. Azi, că este vineri, aveți școală, nu? Sper că nu a fost o 
alternativă. Mergem la Centrul Cultural şi plecăm de la şcoală, că şi 
eu mergeam la Centrul Cultural, nu rămâneam la şcoală. Pe urmă, 
prezenţa în sală a autorităților locale, toate: Preşedintele Consiliului 
Judeţean, Vicepreşedintele, Prefectul, pe care îl cunosc de mult, şi, nu 
în ultimul rând, prezenţa unor luminate feţe bisericeşti, în frunte cu 
mai-marele Bisericii Ortodoxe din zona aceasta de ţară, pe care de 
asemenea îl cunosc de multă vreme, de când era numai episcop, tot în 
Ardeal, la Alba-lulia, şi care, în plus, poartă şi numele Andrei, care e 
numele fiului meu mai mare. Sigur că reunite, toate aceste lucruri 
mi-au dat acea stare de admiraţie şi de uimire. Am participat la multe 
întâlniri, mai mult sau mai puţin festive, ocazionale, legate în special 
de scriitori clasici sau mai puţin clasici, unii chiar moderni şi din când 
în când actuali și în viaţă, dar o asemenea reunire de forțe, să spunem 
spiritual-administrative şi culturale, n-am văzut niciodată, nicăieri. 

Am să vă spun câteva cuvinte despre poetul George Coşbuc. Acesta 
este intrat într-un fel în istoria literaturii române, de unde nu va putea 
fi scos, probabil, niciodată, sub rezerva cine ştie cărei catastrofe. Mai 
mult decât atât, el este intrat într-un fel de folclor literar. Asta înseamnă 
că cea mai mare parte dintre noi, tineri, adulți ca mine, bătrâni ca alţii, 
am auzit de Coşbuc, dar asta nu înseamnă obligatoriu că l-am şi citit. 
Nu vreau acum să fac niciun exerciţiu, dar vreau să îi rog să ridice mâna 
pe cei care au un volum de Coşbuc acasă. S-ar putea, sunt sigur că la 
Bistriţa probabil aveţi, iar la Năsăud probabil şi mai mulţi, dar aici e 
problema și a lui Coşbuc, şi a altora: cititul. Poeţii de tipul lui Coşbuc, 
intrați, cum vă spuneam, în sentimentalitatea națională, sunt mai degrabă 
recitați decât citiți. Noi toţi ştim versuri de Coşbuc pe dinafară, chiar 

şi poezii întregi, câteodată şi unele din cele mai lungi, cel puţin din 
generația mea sau din generaţiile mai vechi. Nu știu dacă copiii mai 
ştiu, dar cred că știu și ei măcar „Paşa Hassan”. Aşa cum am mai spus, 
prietenul Alex. Ștefănescu ştie bine „Lordul John”. Presupun că şi altele. 
Dar „Lordul John” ne-a spus-o în maşină alaltăieri, când veneam spre 
Bistriţa, şi i-am admirat capacitatea de a reţine versuri. Asta, între altele, 
şi deoarece Coşbuc este un poet memorabil, la propriu, e ușor de citit, 
uşor de memorat, uşor de ţinut minte. 

Problema este că, din păcate, Titu Maiorescu, care a avut intuiţia 
extraordinară legată de Eminescu la sfârşitul secolului al XIX-lea, când 
spunea: „poezia secolului XX va sta sub semnul lui Mihai Eminescu”, 
o intuiţie colosală, Eminescu publicase la vremea accea un volum editat 
de Titu Maiorescu şi debutase în „Convorbiri literare” cu câţiva ani 
mai devreme. Pentru ca un critic să îşi ia riscul de a spune că poezia 
secolului următor va sta sub semnul poetului cutare, este un risc enorm. 
Criticii sunt extraordinar de buni cunoscători ai trecutului, dar nu se 
apucă de viitor şi de profeţii, pentru că pot greşi. Maiorescu a mai 
spus că urmașul lui Eminescu va fi Coşbuc. Ei, aici s-a înșelat. S-a 
înşelat, pentru că, aşa cum din mantaua lui Gogol a ieşit proza rusă 
din secolul al XIX-lea, din mantaua lui Eminescu a ieşit poezia româ- 
nească modernă, din care Coșbuc nu face parte, din păcate. Din mantaua 
lui Coşbuc a ieşit, totuși, ceva, a ieșit o poezie tradiționalistă, foarte 
puternică, cu mari figuri politice, nu mai vorbim de Ion Pilat, Vasile 
Voiculescu, Octavian Goga și numeroși alți poeţi tradiționali, dar care 
reprezintă în secolul al XX-lea o linie secundară a poeziei româneşti, 
pentru că poezia s-a schimbat odată cu moştenirea lui Eminescu, odată 
cu curentul Eminescu, cum spunea Garabet Ibrăileanu: treceţi munții 
şi daţi de el în Moldova. Poezia s-a schimbat radical la un moment dat, 
ea a intrat, odată cu simbolismul şi cu urmaşii direcţi ai lui Eminescu, 
în modernitatea poeziei din întreaga lume, mai puţin din Statele Unite, 
care a avut o altă istorie. Schimbarea aceasta nu e de neglijat, ea s-a 
produs la mai multe nivele. Am să amintesc în treacăt două sau trei. 

În primul nivel, s-a trecut de la o poezie de sentimente obşteşti, 
naționale, populare, locale la o poezie a intimităţii, o poezie în care 
poetul se exprima pe el însuși, presupunând că intimitatea lui va putea 
fi cunoscută, dezvăluită în felul acesta şi altora. Dacă Coşbuc încheie 
într-un fel seria poeţilor de obşte, Bacovia o deschide pe cea a poeţilor 
intimiști. Diferenţa este că sentimentele unui poet cum este Coşbuc 
sunt împărtăşite, conştient sau nu, de cea mai mare parte a cititorilor 
de poezie românească, indiferent de unde vin ei, indiferent ce pregătire 
au, în vreme ce sentimentele din poezia lui Bacovia sunt atât de per- 
sonale, încât nici nu ne închipuim vreo clipă că am putea avea acces 
la ele. 

Sentimentele obşteşti au un conţinut etic extraordinar, ele pot fi 
exemplare şi, de aceea, foarte multă lume îl admiră pe Coşbuc, pe 
Alecsandri sau pe ceilalți poeţi din secolul al XIX-lea, pe Bolintineanu, 
„Legendele istorice”, în care sunt nenumărate versuri sentenţioase, 
genomice, cum sunt, de altfel, şi în poezia lui George Coşbuc. Aţi auzit 
chiar astăzi câteva dintre ele. Această încărcătură etică presupune că 
momentele cu pricina pot fi repetate, e bine să fie imitate, să spunem 
aşa, de către noi toți. Sentimentele de tip modern, bacovian nu numai 
că nu sunt repetabile, uneori, nu sunt nici descifrabile şi, de multe ori, 
nici măcar nu e bine să le repetăm. Ele au câteodată un caracter foarte 
misterios, altă dată, contrar opiniei publice generale, poezia modernă 
stă cumva de-a curmezișul sentimentului general. Când spun sentiment 
general, mă gândesc la sentimentul patriotic, mă gândesc la sentimentul 
religios, deci la toate sentimentele de obşte. 

Mai este un element la George Coşbuc care l-a ţinut o vreme departe 
de noi, şi anume că el a fost primul mare cântăreț al satului românesc. 
Or, de la Primul Război Mondial încoace şi după anul 1989, cea mai 
mare parte a cititorilor nu mai au nici măcar cunoştinţă din puţinele 
legături cu viaţa satului. Tradiţionalismul românesc în poezie s-a dez- 
voltat într-un fel în paralel cu urbanizarea României şi, implicit, cu 
urbanizarea literaturii. Nu mai există acea pătură țărănească nu numai 
de țărani, dar de intelectuali ai satului: preoţi, notari, primari, care 

reprezentau nucleul, centrul moral şi naţional care să fie sensibil la 
poezia lui Coşbuc. Generaţiile, mai ales de după 1990, în plină epocă 
de mondializare, cum spun francezii, de globalizare, cum spun englezii, 
nu mai au accesul acela direct, să zicem, pe calea sensibilităţii, pe calea 
inimii, la motivele poeziei lui Coşbuc. 

În sfârşit, Coşbuc e memorabil, între altele, şi pentru faptul că el 
scrie într-o manieră clasică, respectând prozodia, poeziile lui au ritm 
foarte precis, sunt bine rimate, este unul din descoperitorii de ritmuri 
şi de rime din poezia românească. La rime numai Eminescu îl mai 
întrece, la ritmuri doar Topârceanu mai târziu se compară cu el, ceea ce 
face ca această poezie să fie orală, în mare măsură să poată fi recitată, 
sună bine. Încercaţi să spuneţi o poezie de Bacovia şi veţi vedea că sună 
foarte prost, dar dacă v-o dau să o citiţi, s-ar putea să vă placă, dar dacă 
v-o spun eu, nu vă place, nu tuturor, evident. 

Vorbim aici de lucruri generale, nu vorbim de cazuri mai mult sau 
mai puţin primare, personale. Or, poezia modernă a abandonat prozodia; 
versul liber, versul alb, contactul cu proza, s-a frecat prea mult de proză 
şi a ajuns să fie şi prozaică, uneori, dar asta este poezia modernă. 
Multă vreme, toate acestea au făcut ca George Coşbuc să fie într-un 
fel expediat într-un nimb, într-o zonă de tranziţie, de unde venim, dar 
nu ştim unde ne ducem, în care respectul față de poezia lui se limitează 
doar la școală. Sper că mai este şi acum în manuale. La școală, la în- 
tâlniri precum aceasta, la comemorări, aniversări, la sărbători oricând 
poţi recita o poezie de Coşbuc, dă foarte bine, nu numai pentru că sună 
bine, dar şi pentru că e acea încărcătură etică. Aţi văzut din tot ce s-a 
citit aici, sigur, nu întâmplător, mesajul pe care Coşbuc îl dă în poeziile 
lui, indiferent pe ce temă, este unul pozitiv, ceea ce nu s-a întâmplat 
în poezia modernă, unde mesajul a fost, de regulă, negativ. Or, vine o 
vreme, spun eu, când noi începem să simţim din nou nevoia unui mesaj 
pozitiv. 

Postmodernitatea, de care tot vorbim de la o vreme încoace, în- 
cearcă într-un fel să recupereze exact acea parte a poeziei, a romanului 
românesc de dinainte, care rămăsese pe o linie paralelă, pe o linie de 

garaj, pentru că nu era pe linia pe care treceau trenurile, acceleratele 
şi celelalte, era linia aceasta de garaj. A fost și o eroare a criticii literare, 
care sub influenţa, sub presiunea poeziei moderne, a crezut că toată 
poezia din trecut, dacă nu are elemente de modernitate, adică lirism 
în primul rând şi intimitate în al doilea rând, nu e valabilă. Atunci, 
foarte multă vreme s-au extras din Coşbuc acele poezii, versuri sau 
sintagme care sunau liric, modern, ignorându-se restul operei lui, care 
nu era lirică, era epică, era didactică, deci aparținea de genuri pe care 
poezia modernă le abandonase în mare parte. Procesul acesta a început 
încă din critica interbelică și a continuat până la Ion Negoiţescu, căruia 
îi plac cel mai mult versurile traduse de Coşbuc din Dante, mult mai 
mult decât poeziile lui Coșbuc pe care le-am învăţat la şcoală, acelea 
părându-i-se naive. E adevărat, Coşbuc a scris și versuri pentru copii, 
unele din cele mai frumoase versuri pentru copii pe care le avem, înainte 
de Arghezi, alt mare maestru, mai ales al prozei pentru copii, dar şi al 
poeziei și urmat de foarte mulți care scriu versuri pentru copii la acest 
nivel care să conteze, pentru că așa nu poți să-ți fac versuri pentru copil. 
Am doi copii, care nu mai sunt mici, dar nu mai are importanță, o să 
fac pentru nepoți, problema e să le faci cum le făcea Coșbuc. 

Dar mai este ceva, această poezie tradițională, clasică, pe teme care 
nu mai fac parte din bagajul nostru sentimental, această poezie scrisă în 
vers regulat şi ritmat, această poezie ne sună cumva ea însăși adresată 
copiilor din noi. Coşbuc și Topârceanu au fost simţiţi în toată epoca 
modernă drept autori de versuri pentru copii. Într-o măsură chiar erau 
pentru copii. Cu timpul, cum vă spuneam, resimţind şi noi din plin 
nenorocirea aceasta de a avea a face numai cu mesaje negative, de a 
trebui să alegem din Coşbuc nu numai dragostea, nu numai sentimentul 
de iubire, dar și cel de ură, precum aţi auzit chiar acuma, noi ne-am 
ales mai mult cu ura decât cu iubirea, iar Coşbuc redevine într-un fel 
actual pe tema asta. Numai că poezia mai nouă încearcă să recupereze 
diferența din toată epoca interbelică în modernitate, încearcă să recu- 
pereze, iar printre poeţii recuperaţi şi recuperabili, este şi Coşbuc. Cu 
siguranţă, va fi recuperat. Problema este că, de la un timp încoace, şi 

asta a fost o şansă pentru Coşbuc, ceea ce s-a scris despre el, de la 
Călinescu şi până în zilele noastre, a fost, uneori, atât de interesant 
încercând să schimbe imaginea dată de Dobrogeanu-Gherea, „poetul 
țărănimii”, încât la un moment dat m-am întrebat: nu cumva e mai 
interesantă critica poeziei lui Coşbuc decât poezia însăși? Critica aceasta 
este într-adevăr excepțională, nici un poet nu a avut o șansă compa- 
rabilă cu a lui Coşbuc, de a fi fost discutat în atâtea feluri în critica 
literară. 

Privit din atâtea perspective, este absolut încântător să vezi cum 
un poct clar, cum este George Coşbuc, cu un mesaj pozitiv, limpede 
pentru toată lumea, obştesc, poate fi citit în feluri atât de diferite. Este 
uimitor. Numai că printre alte roluri ale criticii, este şi acesta de a-i ţine 
în viaţă pe poeții de altădată; aşa cum alcoolul conservă fructele, e 
absolut necesar acest proces. Din păcate, din altă perspectivă, Coşbuc 
n-a avut parte decât de o singură ediţie ca lumea, e unul din poeţii clasici 
cel mai târziu și mai greu editat. Vorbim de ediția lui Gavril Scridon. 
Toţi ceilalți au avut parte de nenumărate tentative editoriale, dar Coşbuc 
nu. Nici poeziile lui, din „Balade şi idile”, acelea care sunt, de altfel, cele 
mai cunoscute și dacă le căutați acum prin librării, nu cred să le găsiţi, 
aşa cum apăreau pe vremuri în Biblioteca pentru toţi sau în Biblioteca 
Şcolarului. Ori, acum, nu poţi să-i trimiți pe copii să cumpere ediția 
academică. Cărţile de genul acesteia nu se citesc foarte uşor; în plus, 
costă o groază de bani și au tot felul de aparate critice şi alte lucruri 
care nu sunt importante. Eu vreau să mă duc la librărie şi să cumpăr 
„Balade şi idile”, vreau să mă duc să cumpăr un volum de Topârceanu, 
de pildă. Nu există. Nici un editor serios nu se coboară până la a face 
ediții de genul acesta, ori Coşbuc este unul din poeții care de acest fel 
de ediţii are nevoie, nu de cele academice. Cele academice sunt pentru 
profesorii lor, ai elevilor, pentru noi, care facem istorie literară. Da, 
pentru noi acestea sunt esenţiale, dar pentru cititor, George Coşbuc are 
nevoie de ediții populare, de ediții simple, accesibile, fără referinţe 
bibliografice complicate, fără nimic. Nişte date bio-bibliografice și câte 

o fotografie, că acuma toată lumea, cu telefoane mobile şi cu tablete, 
dacă nu are şi imagini, se gândește la Gutenberg. 

Asta este cu Coşbuc, eu spun că este un poet nerecuperat integral, 
din motivele pe care vi le-am mai spus, destul de greu recuperabil în 
momente ca acestea, cu care viața noastră nu mai are absolut nicio 
legătură. Asta e foarte limpede, că e bine, că e rău, nu discutăm asta. 

Într-un moment în care toate mesajele sunt negative, ar trebui să 
ne revoltăm şi să distrugem televizoarele, tabletele şi toate mijloacele 
acestea de comunicare, să interzicem internetul. Eu sunt aici de părerea 
„ruşilor şi chinezilor, care taie internetul”, ca să nu mai aflăm de toate 
ororile din lume şi toate mesajele negative. Poate că avem nevoie şi 
de nişte mesaje pozitive, încurajatoare, care să dezvolte în noi un anume 
sentiment național, religios, local, dacă vreți. Să citim „Nunta Zamfirei” 
nu ca document pentru nunta românească năsăudeană din secolul XIX, 
s-o citim pentru frumuseţea ei de poveste în versuri, pentru că este 
absolut superbă, este o minune poezia aceasta, ca şi restul poeziilor: 
„La oglindă”, „Iarna pe uliţă”. Dumnezeule, sunt nişte poezii absolut 
admirabile, pe care încă din copilărie le ştiam pe dinafară şi toată 
lumea din satul ardelenesc le știa, le ştia chiar mai bine decât pe ale 
lui Goga, deşi satul de care vorbesc eu e la doi paşi de Răşinari, nu de 
Năsăud. 

Dar eu cred în asta, numai că mai trebuie să şi facem ceva. Să 
începem, zic eu, prin a-l citi și reciti pe Coşbuc. În locul profesorilor 
de română, cum am fost şi eu toată viaţa, în locul profesorilor de română 
ziceam, când aş avea ceva de spus despre poezie, m-aş duce în fața 
elevilor cu câte o carte în mână, m-aş duce cu Coşbuc, m-aş duce cu 
Topârceanu, m-aş duce cu Blaga, Eminescu, evident şi cu alţii, Pilat, 
un poet extraordinar, şi aş citi o poezie. Vă place? Mai scârțâie, hai să 
mai citim una! După care, dacă vă place, ce vă place? Să-i forțăm pe 
copii să ne spună ce le place, nu să se apuce să reproducă ce le dictează 
doamna profesoară sau domnul profesor de română când scrie pe tablă: 
acum scrieţi ce vă spun eu şi copilul învață pe dinafară. Pe urmă ne 
mirăm că-și plagiază teza de licenţă sau de doctorat. Păi, dacă-l învăţăm 

să copieze, normal că ajunge la plagiat, că e mai simplu. În loc să îi 
cerem să facă referate pe care le copiază de pe internet, cred că pro- 
fesorii ştiu despre ce e vorba, mai bine să le punem capul la contribuție. 
Citim „Iarna pe uliţă” și îi întrebăm: vă distrează? Voi vă daţi cu sania? 
Ei, care sanie? Noi vedem la olimpiadă chestia asta, dar sania aia nu e 
sanie, aia e altceva. Dar ce bune erau săniile alea când mergeam, așa, 
cu ele prin hârtoape. Toate lucrurile acestea pot fi făcute sensibile şi 
dacă reuşim să reîncepem să-l recitim pe Coşbuc și ceilalți, că nu e 
singurul caz, e unul exponențial, astăzi deci e unul formidabil de para- 
digmatic, e mare lucru. Pentru că de la Coşbuc trecem și la alții. Cititul 
poeziei este o boală, care devine repede, repede de tot epidemie. Da, 
dar dacă nu suntem bolnavi, n-avem nicio șansă să îi îmbolnăvim şi pe 
alții. Noi înşine, dacă suntem bolnavi de poezie, îi îmbolnăvim imediat 
şi pe ceilalţi şi, vă anunţ, încă nu există vaccin. Vă mulțumesc! 

în creaţia poetică a lui George Coşbuc 


IOAN-AUREL POP" 


George Coşbuc a ajuns să fie cel mai popular poet român (cel mai 
receptat de popor) de până la Primul Război Mondial, dar nu a fost cel 
mai mare şi, poate, nici măcar între cei mai mari. Cel puţin asta afirmă 
critica de specialitate mai recentă. De fapt, spiritualitatea românească 
transilvăneană nu a excelat în superlative până în secolul al XX-lea. 
În accepțiunea generală, cel mai mare poet român este Eminescu, cel 
mai mare „povestitor” este Creangă, cel mai mare dramaturg — Caragiale, 
cel mai mare compozitor — Enescu, cel mai mare pictor — Grigorescu, cel 
mai mare sculptor — Brâncuși, cel mai mare istoric — lorga, cel mai mare 
critic — Maiorescu (dacă nu Călinescu) etc. Fireşte, unii au şi ascen- 
denţe cunoscute transilvane, dar ei s-au realizat în Vechiul Regat. Abia 
după Marea Unire s-au afirmat plenar Liviu Rebreanu şi Lucian Blaga, 
înscrişi între literații de prim plan ai culturii românești. Români ardeleni 
de dinainte de 1918 — cu câteva excepţii notabile — au fost truditori ai 
gliei, generaţii întregi de țărani şi preoți de țară (Nicolae Iorga își intitula 
o carte memorabilă „Sate şi preoţi în Ardeal”, sesizând în sintagma 
aceasta toată esenţa românismului cuprins în Ungaria și apoi în Imperiul 
Habsburgic). Au ştiut şi au învăţat să fie robii muncii tăcute, trăind un 
cult al muncii tăcute (David Prodan), modeșşti în satele lor de cultivatori 
şi oieri (păcurari). În societate, tinerii studioși puţini, câți reuşeau să 
ajungă la carte mai înaltă, oficială, făcută exclusiv în ungurește sau 
nemţeşte, erau învățați în mod foarte serios că în limba română nu se 


* Toan-Aurel Pop, Acad. Prof. Univ. Dr., Rectorul Universităţii „Babeş-Bolyai” Cluj- 
Napoca, e-mail: rector(Gubbcluj.ro 

pot exprima și dezvolta idei superioare, că limba noastră era bună doar 
pentru limbajul cotidian elementar, de nevoi curente. Micile insule de 
cărturărie, Braşovul, Aradul, Blajul, Beiuşul sau Năsăudul, în care se 
învăţa româneşte şi se preţuia zestrea noastră culturală, nu puteau umple 
marea de ignoranță, de dispreţ și, câteodată, de ură în raport cu creaţia 
românească, cu limba română şi cu valorile românești. 

Astfel, atunci când fiii de români mai învăţaţi din Transilvania (iar 
Coşbuc provenea din regiunea regimentului grăniceresc al Năsăudului, 
ridicat de autorități pe o anumită treaptă de confort material) ajungeau 
în România şi vedeau ce înseamnă limba română și literatura română 
manifestate liber și oficial, trăiau adevărate sărbători ale spiritului, se 
înfruptau năvalnic din această cultură românească, încercând să-și 
învingă sfiala, umilinţa și rușinea. Marele curent iluminist al Școlii 
Ardelene este o excepţie de la regula de „modestie” expusă mai sus, 
fiindcă acei români transilvani uniţi (greco-catolici, aidoma familiei lui 
George Coşbuc şi poetului însuşi) au avut şansa să evadeze din universul 
rural tradițional și din cel oficial local transilvan ostil şi să beneficieze 
de carte înaltă la Viena și la Roma, la Tirnavia (Trnava, azi în Slovacia) 
şi chiar la Buda şi la Pesta. 

George Coşbuc nu a văzut cu propriii ochi Marea Unire în deplină- 
tatea sa şi nici România Mare în toată rotunjimea sa. El nu a fost nici 
un luptător pe baricade pentru înfăptuirea statului unitar român, deşi a 
manifestat o atitudine civică activă ori de câte ori neamul său românesc 
era înjosit, umilit și asuprit. Dar a făcut, pentru eternitate, mult mai mult 
decât atât: a transpus în versurile sale istoria națională de la daci până 
la Războiul de Independenţă din 1877-1878 şi a descifrat sufletul 
ţăranului român prin mijlocirea imaginilor artistice, dând la iveală un 
adevărat portret al poporului nostru, prin ritm, rimă şi măsură. 

Coşbuc ne trece prin fața ochilor și a minţii toată istoria noastră 
veche, populată de daci şi romani, povestindu-ne despre „Podul lui 
Traian”, „Pieirea dacilor”, „Volos, preot dac” sau cântând „Cântec 
barbar”. Scrie cu aceeaşi pasiune despre daci şi romani, deşi, ca absol- 
vent al faimosului liceu năsăudean purtător al devizei Virtus romana 

rediviva, privilegiază latinitatea şi sorgintea noastră romană, pe linia 
Şcolii Ardelene: „Ţi-ai mânat prin veacuri turmele pe plai,/ Din stejarul 
Romei tu, mlădiță ruptă...” („Cântec”). Vin apoi barbarii, peste care 
trece în fugă, spre a poposi mai mult asupra lumii medievale propriu- 
zise. Evocările încep în acest segment cu voievodul transilvănean Gelu 
(Gelou), portretizat dramatic în „Moartea lui Gelu” sau în „Şi-adânc 
de-acum mormântul”. Vin apoi elogiul făcut Oltului („Cântecul vechi 
al Oltului”), râul care ne-a apărat de tătari, alt elogiu, făcut Prutului 
(„Prutul”), stavilă în faţa turcilor și cazacilor, pentru a ne perinda mai 
departe pe scena istoriei regi trufaşi, precum „Carol Robert”, cel învins 
de Basarab, sau voievozi români precum Ştefan cel Mare, de dimen- 
siuni mitice („Ştefan-Vodă”, „Mortul de la Putna”, „Voichiţa lui 
Ştefan”) sau „Vlad-Vodă Călugărul” ori dregători ca pârcălabul Golia 
(„Golia ticălosul”), trădătorul lui lon Vodă cel Cumplit. Din galerie nu 
lipseşte nici principele unificator Mihai Viteazul, „un munte”, zugrăvit 
în „Paşa-Hassan”. 

În modul cel mai bogat este înfățișată istoria modernă, mai apro- 
piată de viaţa poetului, iar fresca începe cu modernitatea timpurie, cu 
secolul al XVII-lea, considerat al „raţiunii dominante” (Virgil Cândea). 
În acest cadru, sunt evocaţi Matei Basarab („Sărindar”), cel ridicător de 
sfinte lăcașuri sau Sobieski, învins de români la „Cetatea Neamţului”. 
Vin apoi momentele revoluţionare din 1821 („Oştenii lui Tudor”) şi 
1848-1849 („„Bălcescu...”), urmate de o odă adusă memoriei lui Timotei 
Cipariu, intitulată „Non omnis moriar! (La mormântul lui Timotei 
Cipariu)”. Popasul major se face asupra marelui război de independenţă, 
în care s-au sacrificat români din toate provinciile noastre, adică și din 
afara României de atunci. Aşa sunt poeziile „În şanţuri”, „Zece Mai”, 
„Crăciunul în tabără (Pe câmpia Smârdanului, 1877)”, „Dorobanţul”, 
„Pe dealul Plevnei”, „Osman-Paşa”, „Cântecul redutei”, „Povestea 
căprarului”, „Coloană de atac”, „O scrisoare de la Muselim-Selo”, „Raport 
(Luarea Griviței, la 30 august 1877)”, „Proclamarea Independenţei 10 


1 „Nu voi muri cu totul”, în latină. 

Mai 1877”, „Trei, Doamne, şi toți trei”, „Rugămintea din urmă (după 
Lermontov)”. 

George Coşbuc, ca şi Vasile Alecsandri sau Nicolae Grigorescu şi 
alții, a simţit nevoia să fie artist-cetăţean, să lase o cronică în versuri 
despre suferință şi victorie, despre moarte și glorie, despre înălțarea 
țării prin sacrificiul de sânge. După acest moment de referință, poetul 
mai face trimiteri dramatice la soarta ţăranilor răsculați în 1907 („Noi 
vrem pământ!”). Insistenţa asupra Războiului de Independenţă și asupra 
proclamării şi recunoaşterii internaționale a independenței României 
are tâlcul său, la toți creatorii de atunci şi mai ales la George Coşbuc. 
Acest act fundamental din istoria noastră a orientat mișcarea de eman- 
cipare naţională a românilor din provinciile înstrăinate spre România, 
spre unirea cu România. Chiar dacă eforturile liderilor români transilvani 
continuau să vizeze egalitatea românilor cu celelalte naționalități, tot 
mai mulți dintre aceşti conducători scriau şi luptau, de-atunci înainte, 
spre unirea Transilvaniei cu România. După 1877-1878, românii din 
imperiile vecine aveau cu cine să se unească, fiindcă România dobân- 
dise, în sfârşit, un statut internaţional demn. Coșbuc a sesizat — alături 
partea conştientă a generaţiei sale — această schimbare și a militat prin 
versurile scrise pentru cunoașterea istoriei, spre însufleţirea poporului, 
care trebuia trezit şi scos din letargie. 

Sunt, fireşte, în creaţia lui Coşbuc şi epopei generale ale trecu- 
tului nostru (ca-n „Fragment epic”) sau versuri patriotice cu trimiteri 
la simboluri istorice: „Dunărea şi Oltul”, „Scut şi armă”, „Stema ţării”, 
„Graiul neamului”, „De profundis (Plevna)”, „Cântec (Țar-avem şi noi 
sub soare)”, „Mitologie”, „Patria română”, „Tricolorul”, „Poetul” etc. 
Descrierile de natură, pastelurile, cu referiri la anotimpuri (,„Vara”, 
„Vestitorii primăverii”, „Toamna”, „Iarna pe uliţă”), la formele de relief — 
precum munţi (Ceahlău, Retezat-Rătezat, Tâmpa), câmpii, dealuri —, la 
sărbători („La Paşti”, „Crăciunul în tabără”), la ape („Pe Bistriţa”) etc., 
au toate câte ceva din sufletul românesc etern. Legendele, cântecele 
sau povestirile pe care le transpune în versuri poetul poartă sigiliul 
tradiţiilor noastre, impregnate cu elemente istorice. 

George Coşbuc a fost şi un reputat universalist, un cetăţean al lumii 
întregi, pe care a încercat să o cuprindă în ştiinţa lui, dar și în poezie 
sau în traducerile poetice pe care le-a făcut. De la epopeile indiene 
„Mahabharata” şi „Ramayana” până la „Divina Comedie” a lui Dante, 
poetul s-a lăsat purtat de zborul gândului şi de imensa sa erudiție spre 
spaţii şi timpuri infinite. Versiunile date de el în româneşte rămân şi 
acum modele ale genului. A cuprins în versuri originale antichitatea 
greco-romană („„Andromahe”, „Atletul din Argos”, „Profeţie...”), Evul 
Mediu occidental („Regina ostrogoților”, „Arnulf”), societatea britanică 
(„Lordul John”), cea germană, cea franceză, cea spaniolă, albaneză, rusă, 
lumea arabă, indiană, chineză etc, în versuri curgătoare, expresive şi 
uşor de receptat. 

Prin programul său de traduceri — unic în literatura română ca 
venind din partea unui singur creator — urmărea educarea generală a 
neamului, în spirit cumva neo-iluminist, cu credința că prin cultură şi 
învăţătură se ajunge la libertate. Această laborioasă întreprindere, care 
s-a bazat pe accesul său direct la marile creații spirituale ale lumii, a fost 
posibilă în urma culturii generale temeinice, la nivel de universitate, 
pe care George Coşbuc a dobândit-o în gimnaziul şi liceul năsăudean. 
Acolo a învăţat istorie, mitologie greco-latină, literatură română și uni- 
versală, geografie, limbi clasice (greacă, latină) și moderne (maghiară, 
germană, rudimente de italiană etc.). Nu a mai găsit, firește, aceeaşi 
atmosferă generoasă şi deschisă la Universitatea maghiară din Cluj 
(refondată pe baze moderne la 1872) — în cadrul căreia limba română 
era „exilată” într-o modestă catedră — unde a rămas puțin (între 1884— 
1886). Prin urmare, cultura generală temeinică, cunoașterea limbilor 
clasice şi moderne, gustul pentru creaţiile mari și chiar pentru cele 
exotice ale lumii au fost posibile, în primul rând, datorită prestigio- 
sului liceu năsăudean, căruia poetul îi va păstra o amintire neștearsă. 
Liceul de la Năsăud și strădaniile proprii de-o viaţă l-au făcut pe George 
Coşbuc „călător” prin întreaga literatură universală, preţuitor al culturilor 
şi civilizațiilor pământului, generos și bun cu ceilalți. 

Pentru tot acest impresionant periplu, George Coşbuc a avut nevoie 
de o puternică identitate românească, pe care a purtat-o în toate fibrele 
fiinţei sale. S-a descris, de altminteri, pe sine, ca pe un poeta vates, bard 
inspirat din ființa neamului său, din calitatea de învăţător al neamului 
său, de ghid spiritual: „Sunt suflet în sufletul neamului meu/ Și-i cânt 
bucuria şi amarul ... Sunt inimă-n inima neamului meu/ Și-i cânt și 
iubirea, şi ura ...” („Poetul”). 

George Coşbuc a fixat identitatea românească în origine, în limbă, 
în credință, în numele etnic al poporului nostru, în teritoriu (pe care l-a 
cântat, deşi nu a văzut Marea Unire, în toată rotunjimea sa, „de la Nistru 
pân-la Tisa” şi din Carpaţii Păduroși la sud de Dunăre), în datini şi obi- 
ceiuri, în legende și eresuri. A pornit, sistematic, de la originea noastră 
daco-romană şi, atipic pentru un transilvănean obsedat de latinitate — 
cum ar fi trebuit să fie, după şcolile făcute —, i-a admirat sincer pe daci, 
mai ales pe marele lor rege Decebal, acela care i-a impresionat până şi 
pe romani, stăpânii lumii. 

În „Decebal cătră popor”, Coşbuc înfăţişează în versuri virtuțile 
ideale ale poporului său român, puse pe seama dacilor, atacați de romani. 
Prima strofă face elogiul vieţii trăite în libertate şi-i condamnă pe cuce- 
ritori (numiţi „neam călău”), pe cei ce asupresc alte popoare. Preamărirea 
libertăţii continuă și în strofa a doua, în care se arată că este preferabilă 
viața scurtă trăită liber (ca un „leu”) uneia lungi, dar „înlănţuite”. În 
strofa următoare, calității numite libertate i se adaugă o alta, numită 
hotărâre: indecizia este „murmur”, iar „murmurul” în locul voinţei de 
fier este „plânset în zadar”. Nici tăcerea — spune în continuare poetul — 
nu este bună, fiind sinonimă cu moartea, căci „şi morţii tac”. Prin 
urmare, „murmurul” şi „tăcerea” sunt asociate cu laşitatea. La luptă 
trebuie mers — după cum se vede în strofa a patra — râzând, în acord cu 
sursele antice care spun că daco-geţii disprețuiau moartea şi mergeau 
veseli la Zalmoxis (Zamolxe), adică la adevărata viaţă. Cei ce râd „de 
ce se tem mai rău” — duşmanii lor — sunt aidoma zeilor. În continuare, 
este exprimată dragostea și setea de pământ a celor atacați pe nedrept, 
iar pământul este suprema valoare şi acesta nu trebuie dat (cedat) nici 

zeilor, darămite pământenilor romani! În strofa a şaptea este condamnată 
„vânzarea” (trădarea) şi frica (laşitatea), fiind exaltate din nou vitejia, 
hotărârea, voinţa de fier (bărbaţii trebuie să fie „un fier şi-un scut”). 
Ultima strofă aduce îmbărbătarea supremă, venită din depunerea unui 
jurământ şi din puterea proprie a luptătorilor (aflați faţă în față cu 
inamicul), mai valoroasă decât cea dată de zei (aflaţi departe). Întreg 
discursul lui Decebal inspiră încrederea pe care supușii trebuie s-o aibă 
în conducător, dar şi încrederea pe care liderul o are în oamenii săi. O 
serie de stări degradante, precum viaţa în robie, murmurul (cârtirea), 
laşitatea, frica, tăcerea (indecizia), dorința de cotropire, trădarea (vân- 
zarea), încrederea în alţii etc. sunt puse în contrast cu o seamă de calităţi 
necesare poporului bine condus, ca traiul în libertate, acceptarea morții 
ca trecere spre viața eternă, hotărârea în luptă, încrederea și optimismul, 
dragostea de propriul pământ (de ţară), vitejia şi forța, încrederea în 
victorie, ținerea jurămintelor, fidelitatea față de neam și rege etc. 
Discursurile puse în gura conducătorilor de către aezi, poeţi şi isto- 
rici vin din antichitate, de dinainte de Tucidide şi Polibiu. Marii generali 
şi regi îşi însufleţeau masele, vorbind răspicat şi tare, pe înţelesul popo- 
rului şi în funcţie de aşteptările poporului. Cele mai multe dintre ideile 
exprimate aici de George Coșbuc vin din zestrea antică, din clasicismul 
greco-roman şi din percepția Renaşterii asupra acestui model de cultură 
şi civilizaţie: setea de libertate, disprețul în fața morţii și credinţa în viața 
de dincolo, condamnarea indeciziei şi a fricii, a laşităţii şi a trădării, 
exaltarea curajului, a îndrăznelii şi vitejiei. Alte caracterizări, însă, nu 
se potrivesc cu acest ideal antic. De exemplu, percepţia romanilor ca 
„neam călău” are mai mare legătură cu epoca romantică, post-roman- 
tică şi cu idealurile mişcării de emancipare naţională din secolul al 
XIX-lea. În perioada umanistă şi apoi în cea iluministă, romanii erau 
un model de civilizație, cei mai nobili (alături de greci) dintre popoarele 
europene antice. Şcoala Ardeleană a exacerbat la noi acest sentiment, 
punând, în acelaşi timp, între paranteze lumea daco-getică. Samuil Micu, 
Gheorghe Şincai, Petru Maior nu i-au obturat pe daci din ignoranță, 
ci din dispreţ faţă de barbari, faţă de cei cu care nu aveam de ce să 

ne mândrim. Atunci, în secolul luminilor, se credea şi se afirma că au 
drept la libertate într-o ţară cei mai vechi şi mai nobili locuitori ai săi, 
iar românii puteau aspira la această stare de libertate tocmai fiindcă erau 
urmașii romanilor şi vorbeau o limbă derivată din latină, limba marilor 
opere literare, a capodoperelor. Scoaterea în prim-plan a dacilor este 
de sorginte mai mult romantică sau post-romantică, este un produs al 
epocii pozitiviste, prefigurate în unele aspecte ale sale de Bogdan 
Petriceicu Hasdeu, cel cu faimosul studiu „Pierit-au dacii?”. O altă 
caracteristică anacronică este disprețul față de zei. Anticii, în epoca lor 
de glorie, proslăveau zeii, le dedicau temple, îi adorau şi doar arareori 
îi sfidau. Aici, în „Decebal cătră popor”, zeii sunt înfruntaţi de două 
ori: mai întâi, atunci când se spune dacii nu le-ar da nici zeilor lor, în 
frunte cu Zamolxe, pământ, iar în al doilea rând, în final, când puterea 
zeilor este considerată mai puţin eficientă pe pământ, în situaţia concretă 
evocată, decât puterea oamenilor (puterea este, în esenţă, în luptătorii 
daci, fiindcă ei aveau de luptat efectiv cu inamicii şi nu zeii, care erau 
departe). 

„Decebal cătră popor” este o mostră concretă de patriotism poetic 
la George Coşbuc, dar creaţia sa, chiar şi atunci când are în atenţie 
personaje şi spaţii exotice, poartă în întregime simbolurile identității 
româneşti. Această identitate se vede şi în poezia de dragoste, şi în creațiile 
cu tentă folclorică, scrise, multe dintre ele, după tehnica versului popular, 
şi în pasteluri sau legende, în meditaţiile sale etc. 

Coşbuc scrie într-o epocă în care scriitorii şi artiștii lirici ori cei 
plastici, oamenii de cultură se aflau pe baricade şi chiar se sacrificau 
(cum făcuse Lord Byron în Grecia, la Missolonghi/ Mesolongion, în 
1924); alții mergeau la război ca să îmbărbăteze luptătorii cu armele 
lor specifice, iar alţii luptau de acasă, scriind opere mobilizatoare. De 
exemplu, Giuseppe Verdi, prin muzica şi libretele operelor sale, mai 
ales „Aida” şi „Nabucco”, deși acţiunea fiecăreia dintre aceste creații 
era plasată în spaţii exotice (Egipt, respectiv, Mesopotamia) şi timpuri 
revolute, se gândea la însufleţirea italienilor săi din nord, supuşi stă- 
pânirii habsburgice. „Marșul gloriei” din „Aida” începe cu versurile: 

„Cântaţi gloria ţării, azi e sărbătoare,/ De departe vin bravi eroi ce-au 
învins pe dușmani...”. La fel Coşbuc, scriind „Decebal cătră popor” 
în 1896, chiar în anul sărbătoririi „mileniului ungar” (o mie de ani de 
la momentul 896, al stabilirii ungurilor nomazi în Câmpia Panonică), 
se gândea la statutul de supus al poporului său şi la posibilitatea eliberării 
sale. De aici, apelul la curaj și demnitate în luptă, la învingerea fricii 
şi la condamnarea laşităţii, la inspirarea încrederii în sine. Discursul 
regelui către armată, din „Decebal cătră popor”, este prototipul cuvântări 
patriotice, de însufleţire a maselor, fixate întâmplător în antichitate, dar 
valabilă pentru românii din toate timpurile şi mai ales pentru cei de la 
cumpăna secolelor al XIX-lea şi al XX-lea, care luptau pentru libertate 
şi unitate națională. 

George Coşbuc a trăit între anii 1866 — abdicarea lui Cuza, venirea 
principelui Carol de Hohenzollern, adoptarea Constituţiei României, 
înființarea Academiei Române — şi 1918, anul Marii Uniri, pe care, cum 
spuneam, nu a apucat să o vadă înfăptuită pe deplin. România însă — așa, 
mică precum era încă atunci — l-a prețuit în mai multe rânduri, iar în 
1916 l-a plasat între nemuritori, făcându-l membru titular al Acade- 
miei Române. Totuşi, la scurtă vreme, în 9 mai 1918, poetul murea la 
Bucureşti, îndurerat și neconsolat după stingerea tragică a unicului fiu, 
Alexandru. „Țara pierde un mare poet, în sufletul căruia se reflectaseră 
toate aspirațiile neamului nostru...”, spunea Gheorghe Bogdan-Duică 
la înmormântarea ilustrului dispărut. La fel, cu acelaşi prilej, Nicolae 
Iorga, cel care afirmase mai demult că „poezia lui Coşbuc este de o 
virtuozitate extraordinară”, publica un necrolog pe care-l încheia cu 
următoarele cuvinte: „Cel ce a cântat toate vitejiile neamului, de la 
Gelu al legendei până la dorobanţii din '77, moare fără a fi văzut cu 
ochii sub steag pe aceia care au onorat din nou sfântul drapel al țării. 
Să lăsăm ca asupra frunţii lui palide, acum liniștite, să cadă o umbră 
mângâietoare a depărtatului tricolor nevăzut”. În ziarul „Lumina”, din 
Bucureşti, Liviu Rebreanu publica, la 14 mai 1918, articolul „George 
Coşbuc”, afirmând printre altele: „Coşbuc e primul poet pe care-l dă 
Ardealul literaturii românești. Ardelean a rămas toată viaţa. Până și 

în graiul viu păstrase o notă ardelenească, particulară, care îi şedea 
bine. Aici în ţară dragostea lui a fost pentru cele şase milioane de 
țărani. Simţea o fraternitate profundă cu dânşii ... A răsărit deodată, 
fără să-l ştie nimeni, fără să facă ucenicia cafenelelor și bisericuţelor 
bucureștene. Și a biruit împotriva tuturor celor scufundaţi în imitații și 
neputințe. A adus lumină, sănătate, voioșie. Scrisul lui Coşbuc trăieşte 
și va trăi cât va trăi neamul românesc”. 

Profeția acestor mari bărbați s-a împlinit, fiindcă George Coşbuc 
trăieşte, în ciuda nimicniciei vremurilor și a detractorilor lui, spre lauda 
vieţii sale închinate neamului românesc. Coşbuc a iubit istoria poporului 
său, a înţeles-o în profunzimile ei și a transpus-o în versuri. Dar, 
mai presus de toate, a iubit poporul însuși, cu „bucuria şi amarul” lui, 
în el a cuprins tot neamul lui de plugari de pe Valea Sălăuţei, şi lui — 
poporului român — i-a închinat cel mai solemn imn de perenă glorie. 

Cultura lui Coşbuc a fost imensă. Nu a existat prilej mai bun 
pentru a investiga o parte din acest vast teritoriu decît descinderea la 
Bistriţa, zilele trecute, în inima „ținutului George Coşbuc”, a întregii 
echipe a revistei România literară, ocupată, pentru o dată, de acelaşi 
nume. Unde ar putea fi mai convingător omagiat poetul decît în revista 
care şi-a făcut o specialitate din descoperirea şi redescoperirea culturii 
noastre, sub toate formele ei perceptibile? 

Dacă admitem că există două specii de scriitori şi două categorii 
de bază în care aceştia se încadrează — cea a spontaneităţii absolute şi 
cea reflexivă, cu alte cuvinte literatura imaginată ex nihilo şi literatura 
provenită din altă literatură — nu încape îndoială că George Coşbuc 
ilustrează perfect a doua categorie. Scriitorii din orizontul clasicismului 
pleacă de obicei de la texte preexistente şi compun pe marginea lor: 
Coşbuc nu a făcut excepţie. Situaţia lui de clasicizant conştient, de 
poet pentru care inspiraţia personală, exerciţiul şi cultura se dozează 
în mod egal, a reprezentat pecetea personalităţii sale poetice; asta 
încă de pe băncile şcolii şi pînă cînd şi-a făcut intrarea triumfală în 
Bucureştii anului 1889. Autorul Baladelor şi idilelor aducea cu el în 
Principate o tradiţie locală ardeleană, clasicizantă la extrem, tradiţia 
poeziei-glosă sau a poeziei exerciţiu, total ignorată în Vechiul Regat. 
Aici, după exerciţiile clasicizante ale paşoptiştilor (Asachi, Heliade, 
Alexandrescu) şi pînă la 1890, clasicismul dispăruse. 

Toate circumstanţele s-au aliat pentru a-l aşeza pe Coşbuc în frunte 
şi pentru a-l izola în Bucureşti, oraş unde n-a reuşit niciodată să se 

adapteze. În Anii de ucenicie din 1944 (cap. XIII), Mihail Sadoveanu 
relatează în chip remarcabil o scenă cu Coşbuc. Cînd doi mari scriitori 
se întîlnesc şi dialoghează, asistăm la un moment de graţie. Într-o 
noapte de primăvară din primii ani ai secolului XX, în trenul care 
venea de la Dorohoi spre Iaşi, Sadoveanu îl găseşte pe poet singur, 
izolat într-un compartiment şi cu lumina stinsă. Ce făcea Coşbuc? Cu 
ochii închiși, în transă, recita din Divina Comedie, căutînd echivalenţe 
româneşti pentru terţinele danteşti. Abordat de tinerii scriitori urcați 
în acelaşi tren cu el, Coşbuc se întrerupe din visare şi le ţine acestora 
o surprinzătoare şi documentată prelegere despre cîteva detalii din 
textul lui Dante. 

În pagina de mai sus, cu o superioritate cam imprudentă, Sadoveanu 
îl numea pe Coşbuc „badea Gheorghe”. De ce? Îi despărțea doar un 
deceniu şi ceva, care nu justifica apelativul; însă poetul avea deja, în 
primii ani ai secolului XX, mai degrabă figura unui bătrîn. Impresia 
vizuală e întotdeauna impulsivă şi iraţională; tînărului Sadoveanu 
Coşbuc îi părea — la cei vreo 40 de ani ai săi — un moşneag. Coşbuc 
luase treptat înfăţişarea propriei sale opere. Clasicii şi clasicizanţii par 
prin definiţie bătrîni, deoarece ei preiau, fără să vrea, vîrsta literaturii 
de la care pleacă. Figura lor fizică nu rămîne indiferentă la subtila şi 
ireversibila alchimie biologică. 

Destinul poetului a fost, însă, mai degrabă cel al unui romantic: 
precocitate excepțională, scriere dezlănţuită de poezie încă de pe băncile 
şcolii, compunerea cîtorva capodopere la o vîrstă neverosimil de fragedă 
(Nunta Zamfirei). Coşbuc a dat ce avea mai original şi mai semnificativ 
înainte de a împlini vîrsta de 30 de ani — moment după care şi-a reluat 
şi rafinat descoperirile din tinereţe. Se stinge la 52 de ani, la o etate 
care nu i-a mirat peste măsură pe contemporani: devenise de multă 
vreme un bătrîn poet, „badea Gheorghe”. 

Cea mai frapantă şi mai ciudată marcă de clasicism se leagă, în cazul 
lui Coşbuc, de programul său educativ, de vocaţia sa pedagogică. Poetul, 
unul dintre marii noştri traducători de poezie, a întreprins operaţiunea 
cu metodă, după un plan general dus la îndeplinire cu stăruință 

ardelenească. În timp şi spaţiu, grandoarea proiectului uimeşte pînă 
astăzi. Astfel, el cuprinde poezia indiană (Rig-Veda, Mahabharata, 
Ramayana, Sacontala, în variante oferite după un original german); 
poezia arabă şi cea legendară a popoarelor nordice; capodoperele lite- 
raturii europene antice Odiseea, Eneida, Georgicele; poeţii preromantici 
şi romantici germani; în fine, Divina Comedie a lui Dante. Toate au 
fost relizate de un singur om, într-un număr nu prea mare de ani. E 
drept că şi Heliade-Rădulescu schițase un vast program de traduceri, 
rămas însă la nivelul unui vis; în raport cu himera heliadescă, proiectul 
lui Coşbuc înseamnă cu totul altceva. A doua jumătate a secolului al 
XIX-lea perfecţionase la noi în chip salutar maniera traducerii de 
poezie. Junimea crease o veritabilă şcoală de traducători care dădeau 
în ritm constant variante româneşti ale poeziei europene: Anton Naum, 
Samson Bodnărescu, Nicolae Schelitti, Mihail Cornea etc. traduceau 
din poeţii germani şi francezi, din Goethe, din Lamartine şi Hugo, dar 
mai ales din Heine — exerciţii efectuate cu respectarea riguroasă a pro- 
zodiei originalului. În cenaclul Literatorul, se traduceau din franceză 
simboliştii momentului: rigoarea tehnică o egala pe aceea a Junimii. 

Cum traducea Coşbuc? Poetul a nutrit la început ideea unei variante 
cît mai accesibile cititorilor contemporani. Poezia orientală era tradusă 
şi prelucrată în acelaşi timp. Chiar Odiseea a luat la el aspectul unei 
epopei de peste 2.200 de strofe în endecasilabi şi decasilabi, cu versuri 
rimate (sic!) similare celor din epopeile italiene baroce. Textul homeric 
devenea astfel familiar şi accesibil. 

Mai târziu, traducîndu-l pe Virgiliu, se va apropia treptat de res- 
pectarea prozodiei originale latine. După nenumărate traduceri şi pre- 
lucrări din poeţii germani, Coşbuc a atins capodopera prin versiunea 
românească a Divinei Comedii. Prin ea a dovedit că adevărata traducere 
presupune o operaţiune hermeneutică, documentarea atentă în legătură 
cu autorul ales, studierea comentariilor danteşti clasice. 

Coşbuc a realizat o formă personală şi prelungită de lectura Dantis. 
Dacă în tinereţe luase contact cu textul italian prin intermediar german, 
în ultimii 15 ani de viaţă a învăţat bine limba italiană şi a călătorit în 

Italia pentru a studia la faţa locului exegeza modernă asupra Divinei 
Comedii. S-a străduit să nu-i scape detaliile textului italian, a respectat 
cu strictețe prozodia originală. 

După eforturi poetico-erudite dispuse pe un deceniu şi jumătate, 
traducerea integrală a Divinei Comedii a înfăptuit şi un miracol de 
poezie românească: a transpus o operă de dimensiuni strivitoare, res- 
pectînd pînă la detaliu textul, sensurile lui dificile imbricate adesea 
unele într-altele; dar a făcut-o într-o limbă românească inventată de 
el, artificială şi poetică în grad înalt. Ea s-a format prin aducerea în 
limbă a nenumărate neologisme latine şi neolatine, a diferiţi termeni 
tehnici, prin dezgroparea de regionalisme, de arhaisme pierdute, ba chiar 
prin cuvinte şi forme gramaticale, pur şi simplu, inventate. Inutil să 
precizăm că magnifica şi artificiala limbă română construită de Coşbuc 
pentru slujirea lui Dante n-a mai fost niciodată folosită de el în altă 
parte, în nici o altă poezie originală, în nici o altă traducere. A creat-o 
pentru unică folosinţă — aşa cum se întîmplă cu toate idiomurile poetice 
refăcute de un mare poet doar pentru o singură poezie. 

A urmări sectoarele poeziei lui Coşbuc în care cultura se infiltrează 
şi irigă textul e o operaţiune dificilă. Aleg spre ilustrare doar o latură 
a talentului său, în general ignorată de comentatori: este vorba de ceea 
ce aş numi, cu o sintagmă ad-hoc, lirismul travestit sau discursul invers. 
Adică de poeziile în care plîngerea pasională a fetei face obiectul dis- 
cursului masculin. Cele mai reuşite piese de iubire din Balade şi idile, 
ca şi din volumele ulterioare, rămîn acelea în care fata îşi mărturiseşte 
dragostea şi îşi detaliază chinurile. Marea subtilitate poetică o atinge 
Coşbuc atunci cînd se face interpretul fetelor îndrăgostite, cînd vorbeşte 
„în nume străin”. Capodoperele poeziei sale sunt La oglindă, Fata 
morarului, Cîntecul fusului, Dragoste învrăjbită etc.etc. 

Fără îndoială că acest tip de discurs liric a existat dinaintea lui 
Coşbuc. Cultura sa poetică l-a făcut să recupereze o manieră literară 
ce coboară în noaptea timpurilor. În Regatul Nou egiptean, din secolele 
XII-XIV î.e.n., poeţii traduceau deja în versuri plîngerile de iubire ale 
fetelor. Cîteva secole mai tîrziu, Regele Solomon dădea cuvîntul femeii 

îndrăgostite în Cintarea Cintărilor, unde vocea regelui-autor se modula 
pe fantasme feminine. În epopeile clasice, suferinţele Andromacăi îl 
aveau ca interpret pe poetul Homer, iar cele ale reginei Dido — pe poetul 
Virgiliu. Strălucite exemple aveau să se întîlnească în lirica iberică 
medievală, mai ales în acele cantigas de amigo, compuse în galego- 
portugheza din secolul al XIII-lea şi aparţinînd unor autori (toţi bărbaţi, 
fireşte!) ce au rămas pînă astăzi printre marile nume ale poeziei por- 
tugheze din toate timpurile: Pero Meogo, Nuno Fernandes Torneol, 
Regele Dom Dinis. 

În insolitul ansamblu secular şi milenar, vocea lui Coşbuc se inse- 
rează în mod natural. Au existat la noi şi alte exemple de asemenea 
lirism travestit, de discurs erotic feminin interpretat în chip masculin 
(partea întîi din Sburătorul lui Heliade, fragmente din Eminescu); dar 
niciodată asemenea discurs nu s-a închegat într-un sistem, ca în cazul 
lui Coşbuc. 

George Călinescu observa că „George Coşbuc a suferit numaidecât 
după moarte o uitare injustă, deşi explicabilă, după ce poezii ca Mama, 
Cântecului Fusului, El Zorab, Noapte de vară, Trei Doamne şi toți trei, 
Iarna pe uliţă desfătară până la saţietate copilăria câtorva generaţii 
prin mijlocirea manualelor didactice şi a serbărilor şcolare. Simboliștii, 
puriștii, suprarealiștii, moderniștii în genere, cruţînd pe Eminescu, au 
văzut îngroziți în Coşbuc triumful adecdoticului. A ajutat discreditării 
marea inegalitate a operei. Răsfoind volumele ticsite de versuri, cititorul 
superficial rămâne cu impresia că are înaintea sa nişte culegeri de 
improvizații pentru educarea poporului. Și ce-i drept, în mare măsură 
poetul a urmărit acest scop. Criticul trebuie să pornescă de la com- 
punerile cele mai evident ocazionale şi prin eliminare să ajungă la 
grupul de poezii pure”!. Celebrul istoric al literaturii avea în vedere, 
în această evaluare, „didacticul” din anumite poezii, îndatorarea față 
de Schiller, Uhland și Platen din Balade și idile şi Fire de tort şi „latura 
anecdotică”. El continua: „Coşbuc avea de fapt simţul sublimului cosmic, 
dar fiind lipsit de putinţa representării lui de sus, se mulțumea a-l 


2 S Sai si 
”-. Poetul realizează, în Noapte de vară, La 


sugera în orariul terestru 
Paști, În miezul verii, larna pe uliţă veritabile „monografii ale unor 
momente din viaţa satului”. Mai mult, Nunta Zamfirei sau Moartea 


lui Fulger atestă că „George Coşbuc are «filosofia» lui, exprimată şi 

într-o poveste veselă, şi care este absenţa oricărei filosofii dialectice, 
supunerea împreună cu poporul la datinele ce simbolizează impene- 
trabilitatea misterului. Este o gândire sănătoasă în orice caz, pe care 
poetul are tactul de a n-o desfăşura discursiv, ci de a o înscena în ritualul 
celor două evenimente”. Concluzia lui George Călinescu este că „George 
Coşbuc a izbutit, ca şi Eminescu, de altfel, să facă poezie înaltă care să 
fie sau măcar să pară pricepută poporului şi să educe astfel la marele 
lirism o categorie de oameni străini în chip obişnuit de literatură”. 

Cu autoritatea-i caracteristică, Titu Maiorescu este la originea pre- 
judecății după care George Coşbuc nu ar dispune de cultură evoluată 
pusă la punct. Cred că ne putem îndoi de această evaluare, căci poetul 
avea cultura timpului, după ce urmase, plin de interes, o şcoală, un liceu 
deja renumit şi se înscrisese la facultate, la Universitatea din Cluj”, 
pentru a urma studii clasice. 

Sfârşitul lui George Coşbuc îl cunoaștem. A trebuit ca Tudor 
Arghezi să consemneze, după prea timpuria dispariţie a poetului, la 
abia de puţin peste cincizeci de ani de viaţă, înmormântarea uitată de 
aproape toți: „Şase oameni răzleți, văduva şi popa.... Atât, bucură-te 
țară!” 

Nici posteritatea literară imediată al lui George Coşbuc nu a în- 
ceput bine. Unii l-au luat repede drept poet al evenimentelor curente 
din viaţa satului, dând dimensiuni excesive colaborării poetului la 
publicaţia „Semănătorul”. Alţii, ca nouă expresie a tradiționalismului 
rural. Formula „poetul ţărănimii”, lansată de Constantin Dobrogeanu- 
Gherea, a avut soarta cea mai generoasă. Trecere a avut și formula 
unui George Coşbuc cu eminentă „vocaţie mesianică”, sprijinită pe 
poemele dacice şi poeziile promisiunilor de luptă. Elocvent este faptul 
că până şi în 1998, în cunoscuta Antologie a poeziei româneşti culte. 
De la Dosoftei la 1993 (Editura Teora, Bucureşti, 1998), se arată că 


3 Ibidem, p.590. 

formula de „poet al ţărănimii” este, desigur, prea strâmtă. Se perseve- 
rează, însă, în a-l considera pe George Coşbuc „îmbinare a tradiţiilor 
creaţiei populare cu intenţiile originale şi novatoare ale epocii” și se 
susține că prezența perpetuă în manuale i-ar fi marcat profilul. „Poezia 
lui este prin excelență didactic-formativă şi beneficiază de asemenea 
de teme literare variate, tratate în formule”. Unii au sugerat că este 
nevoie de găsirea unui profil liric modern pentru a-l scoate din etiche- 
tări simplificatoare și a-l capta pe George Coşbuc, dar s-a făcut puţin 
în această direcţie. 

Mai recent, Petru Pontă, cu o analiză pătrunzătoare (în Opera lui 
George Coșbuc, Casa Cărţii de ştiinţă, Cluj, 2004), excelent informată 
sub aspectul istorico-literar, a întreprins oportuna încercare de a-l privi 
într-un fel nou pe George Coşbuc, dincoace de intepretările care s-au 
dat pînă acum operei. „Poetul descoperă realitatea printr-un filtru 
mitologic”, el ţintind la a fonda „o mitologie poetică românească”. 
Sub titluri demne de atenţie — „Mitologia şi feericul”, „Codul eroticii”, 
„Peisajul ideal”, „Spectacolul vieţii”, „Eroicul, poezia patriotică şi 
socială”, „Poezia ocazională” — criticul clujean a căutat că surprindă 
creația coşbuciană în ceea ce are original. Petru Poantă dă seama de 
paleta largă, am putea spune foarte pretențioasă, a poeziei coşbuciene. 

Mai nou, alţii o scot, însă, din manuale şi o trimit complet în istorie. 
Suntem astăzi, după aceste gesturi prea puţin îngrijite de adevăr şi de 
valoare, echitabili față de opera lui George Coşbuc? Este ea înțeleasă 
fără resturi semnificative? 

Oricum s-ar privi lucrurile, opera lui George Coşbuc debordează 
caracterizările pomenite. Se poate bănui că poetul a căzut victimă, la 
rândul său, la ceea ce însuşi numea „domnia obeză a diletantismului” 
în multe opinii indigene. 


€ Antologie a poeziei românești culte. De la Dosoftei la 1993, Editura Teora, București, 
1998, p. 138. 

7 Petru Poantă, Opera lui George Coșbuc, Casa Cărţii de Ştiinţă, Cluj, 2004, p. 40. 

5 Ibidem, p. 36. 

Strict vorbind, opera coşbuciană întrece ceea ce s-a spus grăbit 
despre ea, căci explorează cu totul alte laturi ale lumii, iar ceea ce se 
petrece astăzi, în societate şi în literatură, nu-l scoate nicidecum din 
discuţie. George Călinescu, în orice caz, a sesizat cel mai bine coor- 
donatele literare între care se mișcă „cazul Coşbuc” — de la poezia 
adecdoticului, a educaţiei şcolare, la „poezia pură”, pe toate reușind 
să le întruchipeze. În poezii diferite, dar cel mai frecvent în aceeaşi 
poezie! Pe acest diapazon socotesc că trebuie să ne mişcăm dacă vrem 
să dăm seama de ceea ce ne-a lăsat poetul din Hordou. Nu mai vorbesc 
de faptul că formula de „poet fără tiparuri” a lui Nicolae Iorga sau 
cea de „poet al suferinţei”, pe care o folosea Tudor Arghezi, nu au fost 
exploatate concludent și nici remarca acestuia din urmă că George 
Coşbuc era „erudit şi ştia cîteva limbi”, fiind, cum ştim, şi unul din 
prolificii traducători în româneşte. 

Aş spune că George Coşbuc este un poet al unei geografii cultu- 
rale ce se lasă circumscrisă. El era, de altfel, sensibil la „psihologia 
popoarelor”, ce tocmai se contura în epocă. Cultura și optica sa literară 
erau universale. George Coşbuc este un poet al evenimentelor curente 
ale vieţii, dar care suprinde condiţia umană în lume. Este un poet al 
țărănimii, dar cu o privire cuprinzătoare asupra societăţii. Este un poet 
ce atinge reprezentativitatea ce-l face demn de manualele de educaţie, 
dar şi al reflecției asupra istoriei. George Coşbuc este un poet al unei 
epoci, dar suficient de profund încât să vadă dincolo de epoci şi să 
le traverseze. Ilustrez aici aceste susțineri printr-un succint excurs în 
poeziile sale. 

Poet al locurilor, dinăuntrul şi din afara arcului Carpaţilor, George 
Coşbuc opera în coordonatele culturii universale. Din adolescenţă, cînd 
debutează cu cunoscuta tălmăcire din greci antici, până la perioada de 
vârf a creaţiei, poetul a fost traducător de certă rigoare din literatura 
lumii. Nu este, nici astăzi, sigur că expresivitatea traducerilor sale a 
fost întrecută de cei care au reluat acele traduceri. Reperele lui George 
Coşbuc erau cele ale literaturii universale. Poetul ştia bine folclorul, 
uneori îl ia ca bază, dar prelucrarea lui dă altceva — net superior. 

Bunăoară, în poezia Nu te-ai priceput! (1889), ce are la bază motivul 
folcloric al fetei care aşteaptă să fie curtată și îmbrățişată, rezultatul 
este o viziune lărgită reflexiv la maximum: „Nu te-ai priceput!/ Zici 
că de m-ai fi cerut/ Mamei tale noră-n casă,/ N-aş fi vrut să merg!/ E, 
lasă!/ Că de-o fată cui-i pasă/ Nu se ia după părut!/ De-ntrebai, ai fi 
văzut!/ Tu să fi-început iubitul,/ Că-i făceam eu isprăvitul/ — Tu cu 
pâinea şi cuțitul/ Mori flămînd, nepriceput!”. Nu mai vorbim de poezia 
Doina (1895), ce ridică melancolia la o exprimare poetică greu de 
concurat: „Eu te-am văzut odată/ Frumoasă ca un sfânt,/ În jur stăteau 
bătrânii/ Cu frunțile în pământ,/ Cântai ca-n vis, de-o lume/ Trăit- 
într-alte vremi,/ De oameni dragi, din groapă/ Pe nume vrând să-i chemi/ 
Şi-ncet, din vreme-n vreme, / Bătrânii-n jur clipeau/ Şi mânecile hainei/ 
La ochi şi le puneau”. lar exemplele de ridicare a motivelor folclorice 
la prelucrări poetice şi vizionare proprii sînt nenumărate la George 
Coşbuc. 

Poetul din Hordou îşi ia adesea motive din evenimentele vieţii, o 
nuntă, mersul după apă, trecerea pe uliţă, rănirea pe câmpul de bătălie 
etc., dar devine el însuşi suprinzînd imediat condiția umană în lume. 
Poezia Spinul (1893) este, într-adevăr, una a jocului așteptării mariajului 
de către tânărul ce-i scoate iubitei un spin din picior şi o îndatorează 
încă o dată. Cunoscuta poezie Numai una!(1889), pe un motiv curent — 
iubirea feciorului pentru fata căreia părinții lui îi preferă una mai 
înstărită, se încheie însă cu o declamaţie ce pune în joc lumea în între- 
gime: „Să-mi cînte lumea câte vrea,/ Mi-e dragă una şi-i a mea:/ Decât 
să mă despart de ea,/ Mai bine aprind tot satul!”. În Recrutul (1893) 
motivul este preocuparea recrutului ce-și lasă iubita în aşteptare şi 
adresarea către frate: „Poartă-i grija!/ Tot a mea s-o găsesc, tot dor să-mi 
poarte!/ Dar de nu-i păzi-o bine,/ Ţi-ai găsit duşman în mine,/ Căci fac 
moarte/ Pentru ea!”. Sau interogaţia plină de sublim din Moartea lui 
Fulger (1893): „Când n-ai de acum să mai priveşti/ Pe cel frumos, cum 
însuți ești,/ De dragul cui să mai trăiești,/ Tu, soare sfânt?” și, desigur, 
meditaţia finală asupra morţii: „Nu cerceta aceste legi,/ Că ești nebun 
când le înţelegi!/ Din codru rupi o rămurea,/ Ce-i pasă codrului de ea!/ 

Ce-i pasă unei lumi întregi/ De moartea mea”. Privirea ţine aici de cea 
mai recentă thanatologie, nu doar de surse folclorice! 

Poet al țărănimii, George Coşbuc are o privire cuprinzătoare asupra 
istoriei. Noi vrem pământ! (1894) este poezia luată pe bună dreptate 
ca un manifest pentru a dobândi pămîntul necesar traiului și unei vieți 
normale în societatea. Nu numai versul de încheiere a fiecărei strofe 
„vrem pământ!”, dar şi strofele în întregime exprimă voinţa unei repa- 
rații sociale după o nedreptate majoră. „Flămând şi gol, făr-adăpost,/ 
Mi-ai pus pe umeri cât ai vrut,/ Şi m-ai scuipat și m-ai bătut,/ Și câne 
eu ţi-am fost”. În cel puţin două direcţii, însă, poezia iese cu mult 
dincolo de condiția manifestului. Pe de o parte, ea captează în termeni 
poetici împrejurarea că întreaga condiţie de viață a ţăranului lipsit de 
pământ este afectată. „Băieţii tu-n război ni-i duci,/ Pe fete ni le ceri,/ 
Înjuri ce avem noi drag şi sfânt”. Pe de altă parte, nu este vorba în 
poezie doar de revolta unei categorii sociale, ci de surprinderea faptului 
că în societate există, în fond, o legătură lăuntrică între viaţa mizeră a 
unora şi huzurul altora. „N-avem nici vreme de-nchinat,/ Căci vremea 
ni-e în mâini la voi;/ Avem un suflet încă-n noi/ Și parcă l-aţi uitat!”. 
Poezia nu este doar un manifest anticiocoiesc, ci şi redarea unei conexiuni 
tăinuite. Ea nu este doar socială, în înţelesul consacrat, ci şi reflexivă, 
vizionară. George Coşbuc a găsit cele mai bune mijloace de expresie 
poetică pentru o constatare ce este parte a conştiinţei moderne, cel 
puţin de la Hegel încoace: nimeni nu este fericit sau nefericit fără legă- 
tură cu nefericirea sau fericirea altuia. Tematica poetică este complexă, 
cuprinde oricum o latură socială, dar nu se lasă epuizată de aceasta. 

Poet al angajării, George Coşbuc se ridică la reflecţii cuprinzătoare 
asupra mersului istoriei. Versurile „O luptă-i viaţa; deci te luptă/ Cu 
dragoste de ea, cu dor”, din Lupta vieții (1894), sunt poate de la apariţie 
un leitmotiv al angajării, ca şi aceste versuri: „Oricare ar fi sfârşitul 
luptei,/ Să stai luptând, căci eşti dator”. Orizontul poeziei lui George 
Coşbuc este unul de cea mai largă respirație — al libertăţii persoanei. 
Poezia Pentru libertate (1903) nu este militantă în înţelesul reductiv, 
consumat, ci emblematică, ţinînd de o viziune asupra conexiunilor mai 

puţin perceptibile ale istoriei, care exclud servitutea. „lar din lanţul 
ce-azi ne strânge/ Pot să iasă spăzi, și pot/ Spăzile să vadă sânge,/ Nu 
de-al nostru însă tot!/ Şi sfârșitul tău veni-va/ Azi ori mâne, ori mai 
apoi!”. 

Poet la care s-a apelat copios în manuale de educație, George Coşbuc 
a dat reflecții grave asupra vieții. Să observăm, de pildă, finalul plin 
de durere nesfârşită şi înăbuşită de la Trei Doamne şi toți trei (1891): 
„Treceau bărbaţi, treceau femei,/ Şi uruiau trăsuri pe stradă,/ Soldați 
treceau făcând paradă, / Și-atunci deştept privi la ei/ Şi-şi duse pumnii 
strâns pe tâmple: «Trei, Doamne, şi toţi trei!»”. Să ne amintim și reflecția 
tot îndurerată din El Zorab (1893): „Şi te vor duce la război,/ Să mori 
tu, cel crescut de noi!... «Ia-ti banii, pașă! Sunt sărac,/ Dar fără cal eu 
ce să fac?/ Dă-mi calul înapoi!»”. Puţini au redat cu mijloace atît de 
simple și cu atâta profunzime trăirea durerii, precum George Coşbuc! 

Poet al lumii unei epoci, George Coşbuc a fost destul de mare poet 
pentru a vedea dincolo de epoci şi a le traversa. Poezia Vara (1893) 
ne plasează într-o lume într-adevăr idilică, pusă undeva în apropierea 
Ceahlăului: „Un nor cu muntele vecin/ Plutea-ntr-acest imens senin/ 
Şi n-avea aripi să mai zboare!/ Şi tot văzduhul era plin/ De cântece 
ciripitoare”. Dar această lume este imediat şi cea în care, precum 
înaintaşii, fiecare sfârşeşte: „Cât de frumoasă te-ai gătit, Naturo, tu!/ 
Ca o virgină/ Cu umblet drag, cu chip iubit!/ Aș vrea să plâng de fericit,/ 
Că simt suflarea ta divină,/ Că pot să văd ce-ai plăsmuit!/ Mi-e inima 
de lacrimi plină,/ Că-n ea s-au îngropat mereu/ Ai mei, şi-o să mă îngrop 
şi eu!”. În Mama (1894), motivul mamei ce-ar vrea să-şi vadă fiul 
plecat departe urcă de la date biografice cunoscute, la o exprimare 
clasică, ce trece peste timp. „Afară-i vânt şi e-norat,/ Şi noaptea e târzie;/ 
Copilele ți s-au culcat/ — Tu, inimă pustie,/ Stai tot la vatră-ncet plân- 
gând:/ E dus şi nu mai vine!/ Ş-adormi târziu cu mine-n gând,/ Ca să 
visezi de mine!”. Puţini au captat atât de bine confruntarea omului cu 
limitele întîlnite în viaţă precum George Coşbuc! 

Rareori marii poeți cuprind tot ceea ce fac într-o profesiune de 
credință. Aceasta nu înseamnă să nu luăm în seamă ceea ce ei spun 

despre ei, căci aici se dezvăluie intenţii. Poezia Poetul (1911) începe 
cu mult citata mărturisire: „Sânt suflet din sufletul neamului meu/ 
Şi-i cânt bucuria şi-amaru/ În ranele tale durutul sunt eu,/ Şi-otrava 
deodată cu tine o beu”. Desigur, între timp, modalităţile de expresie 
poetică s-au diversificat enorm, mult dincoace de redarea directă a 
experienţei. În definitiv, astăzi se exprimă ceea ce este în lume cu 
ajutorul accentuării subiectivității. Trăim în lumea celei mai expansive 
subiectivități, o lume subiectivizată ca niciodată! Heidegger vorbea 
justificat de „subiectivitatea subiectivității”, iar dacă vrem să vorbim 
de poezia ce se face acum, probabil că trebuie să aplicăm încă o dată 
termenul sieşi, să-l facem recursiv, dacă nu cumva de ceva mai mult. 
George Coşbuc nu dă prioritate acestei direcții; el nu exhibă doar trăiri, 
ci vrea să capteze alcătuirea lumii. El aspiră să fie poetul realităților 
ultime ale vieţii omului, uneori să surprindă ceea ce se numeşte „în 
sinele” acestora. „Copilă, tu crede poeţii ce scriu,/ Căci lor li s-a dat o 
putere/ S-audă mai bine, să simtă mai viu/ Întreagă a lumii durere” — 
ne spune în Copilă, tu crede poeții ce scriu (rămasă în manuscris). Să 
nu uităm că, la Cluj, George Coşbuc studiase ceva filosofie sau intrase 
măcar în contact cu ea şi citea în germană, încît a venit timpul să ne 
întrebăm: nu cumva poezia sa resimte nu numai datele experienţelor 
concrete de viață, ci şi ale unei reflecții culturale organizate, al cărui 
centru de gravitație va trebui abia să-l descoperim! 

La noi, unii au impresia că o poezie ce vrea să fie expresia a ceea 
ce trăiesc oamenii din jur este desuetă, anacronică, şi nu fac decât 
să-și liciteze impresiile, fără a depăși graniţa acestora, spre captarea 
universului vieţii. Eu cred că aceştia se înşeală. Nu vreau să fac aici 
largi consideraţii în jurul întrebării de fapt comună poeziei, ştiinţei şi 
filosofiei — cum ajungem la realitate? Dar, oricum s-ar lua lucrurile, 
oricât de imperativ este să ferim expresia poetică de vetusta copiere 
a realităţii, orice formă alegem pentru a-i păstra gingăşia şi forţa de 
penetraţie, nu se poate eluda un fapt: poezia rămâne arta sensibilităţii, 
arta simţirii omului în lume, și va căuta, atunci când este veritabilă, să 
fie astfel. Tot Heidegger spunea că poezia numește zeii, iar gânditorii 

vin apoi pentru a-i explica. George Coșbuc şi-a asumat în fapt acest 
adevăr ca puţini alţii în cultura noastră, în coordonatele timpului său. 
Iar această împrejurare face din poezia sa un reper. Opera sa se poate 
citi din noi perspective, ce ne feresc de simplificări, iar profilul său 
efectiv se lasă acum redescoperit! 

La o sută cincizeci de ani de la naşterea lui Coşbuc, s-a putut 
pune întrebarea dacă poetul altădată atât de popular se mai află în 
manualele şcolare... Gusturile literare s-au schimbat mult în ultimele 
vremuri, distanţa faţă de valorile clasice sporeşte, alte busturi urcă pe 
socluri, ca să coboare destul de repede... Şi rămân tot mai multe cărţi 
necitite... Situaţia „poetului țărănimii” (după formula lui Gherea) n-a 
fost comodă nici în anii când opera sa esenţială era deja publicată şi 
apreciată de mulți, numai că apăruse într-un context în care poezia 
românească o lua pe cu totul alte căi decât a sa. A putut fi salutat, de 
o parte a lumii literare, pentru revigorarea „optimistă” a liricii noastre 
după epigonismul post-eminescian invadator, iar postura sa de însem- 
nat „pedagog al neamului”, angajat pe atâtea fronturi ale „luminării 
poporului”, ca redactor la reviste importante precum Tribuna, Vatra, 
cu o prezenţă semnificativă la Sămănătorul, l-a aşezat ca şi definitiv 
printre Exemple. Numai că o altă direcţie a mişcării poeziei, nu modul 
lui de a scrie urma să iasă victorios, ci drumul deschis de un Macedonski, 
ca şi paralel în epocă, continuat de simbolişti. Formula propusă de Gherea 
s-a impus pentru multă vreme, cumva inerţial, menţinând la suprafaţa 
tematică lecturile din poezia sa, iar reticenţa față de „tradiționalişti” 
a rămas însemnată la ora afirmării, prin cele mai prestigioase voci 
critice, a „modernismului” sincronizant cu Europa literară. Un mo- 
dernism ataşat individualului şi subiectivului, şi nu personalităţilor 
exponenţiale pentru o anume colectivitate; şi un discurs liric respin- 
gând programatic „anecdoticul”. 


* Ion Pop, Prof. Univ., poet, critic şi istoric literar, e-mail: ion. v.pop@gmail.com 

Scrisul coşbucian a cunoscut, desigur, mari denivelări, poetul a 
versificat mult pe tot felul de teme, neocolind ocazionalul, a vrut să 
fie receptat şi înţeles de toată lumea, a aspirat la statutul de pedagog 
al neamului şi l-a ilustrat, de altfel, în chip exemplar. Destule compuneri 
ale sale par şi sunt astăzi caduce şi nu mai pot fi apărate convingător. 
S-a schimbat şi publicul, iar lumea ţărănească se află foarte departe 
de ceea ce a fost cândva, tiparele vieţii tradiționale s-au clătinat din 
temelii, „duhul sărbătorii” care însufleţeşte o mare parte din acest teri- 
toriu imaginar a intrat de mult într-o stare de criză gravă, iar marile 
apeluri la solidaritatea naţională le par astăzi multora depăşite. 

Şi totuşi, memoria comunitară a reţinut întotdeauna mai multe 
versuri din opera sa decât din a atâtor alți poeți, fiindcă aceasta pro- 
pune la tot pasul rostiri memorabile, sentenţioase, cu o limpezime a 
dicţiunii de care foarte puţini au fost în stare. Dar şi pentru că acestea 
se înscriu pe un fond mai larg şi mai general de înţelepciune transmisă 
de tradiţia populară, pe care Coşbuc a ştiut s-o recristalizeze în labo- 
ratorul propriu, fără să recurgă practic la „citatul” folcloric, ocolind 
culorile locale de suprafaţă, vocabularul regionalist de exemplu, şi fără 
să se izoleze manifest, ca sămănătoriştii „autentici” de universul în curs 
de rapidă urbanizare. Om foarte cultivat, exersat de timpuriu cu clasi- 
cităţile încă la liceul năsăudean, cu compasul lecturii deschis între arii 
culturale larg europene şi asiatice, marcat, cum s-a observat, mai ales 
de lecturi germane, el a reuşit distilări de esențe şi redesenări de geo- 
metrii ale sensibilităţii expuse în plin regim solar, ca şi sărbătoresc, 
prielnic punerii în valoare a emblemelor şi efigiilor. 

Critici de mare format n-au ezitat să vorbească despre Coşbuc ca 
despre un „poet mare”, nu doar ca „desăvârşit tehnician”, ci şi original 
„vizionar al stărilor sufleteşti sempiterne”, — cum se exprimă, frumos, 
un G. Călinescu, care a evidenţiat şi câteva dintre subtilităţile artei 
sale de regizor cu simţul dramaticului, de creator de măşti şi roluri, 
de admirabil, adesea, constructor al textului poetic. 

Critica mai nouă a fost sensibilă tocmai la ipostaza lui de regizor, 
de realizator al unor înscenări în care arhitecura decorului se asociază 

armonios cu monologul adus, uneori, în pragul tiradei şi cu expresia 
dialogală foarte atent construită, cu o artă combinatorie ce conferă 
poemului o ţinută muzicală cu varii registre, de la tonalități solemn- 
ritualice de mari ansambluri corale, la cele ale detaliului gestual şi de 
vorbire, reconstituite cu minuţie de artizan superior. Nu e, desigur, 
cea a simbolismului vizând sugestia plurală şi vaporozitatea stării de 
spirit. Cum s-a tot spus, poezia lui Coşbuc este subliniat „obiectivă”, 
descriptivă sau refăcând confesiuni puse sub costume de personaje, o 
„lirică a rolurilor”, a travestirilor şi măştilor, fără afişarea, în schimb, 
a distanțelor mai noi de factură metapoetică. Speculaţia de acest tip 
„modern” lipseşte, năzuinţa — realizată — a poetului era de a face cât 
mai natural discursul calculat în toate efectele sale de „obiectivare”, 
cu foarte rare asumări de către un „eu liric”, ce nu se poate închipui 
decât în ipostază de purtător de măşti ale altora, de reprezentant, de 
exponent al mulțimilor: „sunt suflet în sufletul neamului meu”... 
Poetul pare a se întoarce la rădăcini după o experienţă de om al 
oraşului, însă fără clamarea unor frustrări de „înstrăinat” şi nici, ce-i 
drept, devenind un cântăreţ al vieţii urbane moderne. Dimensiunea 
„realităţii imediate”, a efemerului şi tranzitoriului (ca să vorbim ca 
Baudelaire) îl interesează prea puţin, imaginarul său orientându-se spre 
tipare şi arhetipuri, spre permanenţe şi eternităţi, îndreptându-şi cugetarea, 
discursul către formula sapienţială, gnomică, iar ansamblurile textuale 
către construcția parabolică, pilduitoare. La acest nivel de generalităţi 
el se exprimă ca un poet „complet”, nu lasă neridicat în zona simbo- 
lului şi alegoricului niciun moment semnificativ, de la naştere, nuntă 
şi moarte, cu un sentiment al ritualității, al repetiţiei semnificative de 
experienţe trăite la toate vârstele omului, valabile oriunde şi oricând. 
„Baladescul” era oarecum în firea sa, a versificat mult şi inegal ca relief 
artistic, cugetând cândva la articularea unui soi de epopee naţională, 
proiect la care a renunţat, nu fără a înmulţi pe parcursul unei vieţi prea 
scurte metopele ce pot fi asamblate într-un monument impunător. 
„Idilicul” era favorizat de temperamentul său solar, de sensibilitatea 
proaspătă şi mereu disponibilă, de „naivitatea” ce nu lipseşte din nicio 

operă clasică importantă. A şi tradus, cum ştim, bucolice, georgice, 
egloge (dar şi epopei), iar acest univers pastoral, naturist sau eroic „de 
şcoală” s-a asociat rădăcinilor sale din pământul natal, într-o operă ce 
propune cu un rafinament ce a putut fi apropiat de al rococoului, insolit 
comunicant cu universul ancestral repus în scenă, între tribuna marilor 
spectacole publice şi scenele de intim „salon” rural. Interpretări ceva 
mai noi ale operei sale, precum în valorosul eseu monografic publicat 
de Petru Poantă în anul 1976, au pus în lumină cu precădere aceste 
aspecte ale unei ars poetica în care Arta şi artizanatul, Inspirația şi 
aplicaţia meşteşugărească a cizelatorului de detalii comunică armonios. 
Dar mai este citit astăzi Coşbuc, dincolo de citările şi recitările 
ocazionale? Poate că prea puţin, cum se întâmplă cu atâţia clasici. 
Şi nu e, de fapt, doar vina operei, supuse fireştii „mutații a valorilor 
estetice”. O pedagogie inteligentă l-ar putea repune productiv pe poet, 
în ce are el mai autentic, în circuitul lecturilor formatoare şi pentru 
şcoala noastră de azi, eliberându-l, ca şi pe Eminescu, de altfel, de 
clişeele „oficiale”. Ar fi de unde să se aleagă, iar valorile au răbdare. 
Mai trebuie, totuşi, provocate din când în când, scuturate de rugina 
didactică şi chiar de rugina de suprafaţă. Oricum, într-un moment al 
gravelor derive, precum cel actual, cred că românii au încă mare nevoie 
de întoarceri înviorătoare, de restaurări ale unei geometrii spirituale mai 
ferme, de refacerea, cât de cât, a acelui luminos „duh al sărbătorii”, aşa 
de viu la Coşbuc. Şi de o anume generozitate a angajării pe care acest 
pedagog al sufletului naţional a transmis-o exemplar atâtor generaţii. 


64 


La aniversare — Coşbuc 150. 

ADRIAN ONOFREIU" 


Împlinirea a 150 de ani de la naşterea poetului George Coşbuc a 
ocazionat organizarea unor ample manifestări în județul Bistriţa-Năsăud, 
cu centre de interes, localitățile Bistriţa, Năsăud şi Coşbuc. 

În acest context, au fost reeditate unele lucrări dedicate personalităţii 
şi operei lui George Coşbuc; amintim doar pe cele datorate lui Petru 
Poantă, Opera lui George Coşbuc, Andrei Moldovan, George Coşbuc 
sau lirismul pragurilor, Gavril Scridon, Ecouri literare universale 
în poezia lui George Coșbuc, Viaţa lui George Coşbuc, Andrei Bodiu, 
George Coşbuc. Monografie, antologie, receptare critică, Horaţiu 
Catalano, George Coşbuc. Contribuţii pedagogice, toate, la vrednica 
editură clujeană Şcoala Ardeleană sau cea a universitarului ieşean cu 
origini locale, George Coșbuc în amintirile contemporanilor, selecţie 
de texte, note şi cuvânt înainte de Alexandru Husar, Ed. Princeps 
Multimedia, laşi, 2016. Cu un an mai devreme a fost tipărită lucrarea 
lui Ion Filipciuc, George Coșbuc în Bucovina, Ed. Charmides, Bistriţa, 
2015). 

Toate aceste apariţii sunt producţii de analiză, teorie sau istorie 
literară. Poate, de aceea a trecut aproape neobservată o apariţie cu un 
conținut aparte. Realizată de un literat, dar şi de un istoric, lucrarea 


* Adrian Onofreiu, doctor în Istorie; Serviciul Judeţean Bistriţa-Năsăud al Arhivelor 
Naţionale, e-mail: adrianonofreiu(âyahoo.com 

! Despre editarea şi receptarea operei poetului, vezi Răzvan Voncu, „Note despre 
editarea şi receptarea operei lui George Coşbuc”, în „România Literară”, Bucureşti, 
anul XLVIII, nr. 41, 23 septembrie 2016, p. 6. „George Coşbuc — biobibliografie”, 
în „Mişcarea Literară”, Bistriţa, anul XV, nr. 3 (59), 2016, pp. 53-57. 

şi-a propus să abordeze din punct de vedere științific începuturile 
activităţii poetice a lui George Coşbuc. De aceea, s-a focalizat pe 
reconstituirea documentară a perioadei studiilor liceale la Năsăud şi a 
activităţii în cadrul societăţii de lectură a elevilor de aici, „Virtus 
Romana Rediviva”. 

Elementul central al lucrării este reprezentat de textul protocoalelor 
de şedinţă ale respectivei societăţi, care redau activitatea oficială a 
poetului. Era cu atât mai necesară publicarea lor integrală, nu atât 
pentru a demitiza perioada de debut — atât cât și cum a fost — dar mai 
ales, pentru a așeza lucrurile în matca lor firească. Parcurgerea textului 
protocoalelor şedinţelor societăţii de lectură este edificatoare în acest 
sens, de aceea le reproducem în continuare’. 


1880-1881 


1. Şedinţa din 14 decembrie 1880 — partea literară. 

II. George Coşbuc, student cls. V citeşte: „Steluţele” şi „Mângâierea 
poetului”, poezii, operate proprii. 

Ad. II. D-l. conducător laudă talentul autorului, recomandându-i 
numai diliginţia. 

A.N.B-N., fond Virtus Romana Rediviva, „Protocolul şedinţelor 
literare a societăţei Virtus Romana Rediviva”, reg. inv. nr. 16, p. 13. 

2. Şedinţa literară din 20 faur 1881. 

II. George Coşbuc, stud. cls. V citeşte „Doru şi jale”, poezie, operat 
propriu. 

V. Pentru criticarea acestor operate“ se alege o comisie cenzurătoare 
din 3 membri, şi anume: I. Boteanu, E. Beșia, stud. cls. VIII și Alexandru 
Buteanu, stud. cls. VII. 

Ibidem, p. 14. 


? George Coșbuc în documentele junimei năsăudene, volum îngrijit de Adrian Onofieiu, 
Ioan Pintea, Bistriţa, Ed. Născut Liber, 2016. 

3 Publicate şi în Ibidem, pp. 129-132. 

4 Alături de cele ale lui Basiliu Cheresteşiu, stud. cls. VI şi Constantin Pop, stud. 
cls. VIII; /bidem. 

3. Şedinţa literară din 29 mai 1881. 

V. George Coşbuc stud. cls. V citeşte „Călărețul străin”, „Coardele 
de aur”, poezii, operate proprii. 

Ibidem, p. 17. 


1881-1882 


1. Şedinţa literară din 13 noiembrie 1881. 

III. George Coşbuc, stud. cls. VI citeşte cinci poezii proprii, şi 
anume: a) „La Altariu”; b) Susu la munte”; c) „În poiană”; d) „Vedu 
eu bine”, e) „Îndemnatu”. 

Ad. III. Dionisiu Login, stud. cls. VIII se insinuează sper a le critica. 

Ibidem, p. 27. 

2. Şedinţa literară din 4 decembrie 1881. 

II. Dionisiu Login, stud. cls. VIII citeşte criticarea asupra poeziilor 
lui G. Coşbuc, stud. cls. VI, citite în şedinţa literară din 13 noiembrie. 

Ad. II: Autorul recunoaște critica. 

Ibidem, p. 28. 

3. Şedinţa literară din 18 decembrie 1881. 

VI. George Coşbuc st. cls. VI citeşte trei poezii traduse din limba 
germană, şi anume: a) „Richard, inimă de leu”; b) „Sântulu Augustin”; 
c) „Geniul mortei”. 

Ad. VI. N. Pop face unele observări verbale pe care autorul le 
recunoaște. 

Ibidem, p. 30. 

4. Şedinţa literară din 25 decembrie 1881. 

VI. George Coşbuc st. cls. VII citeşte poezia poporală „Cântul 
ostașilor austrieci în Bosnia”. 

Ad. VI. N. Pop face unele observări verbale. 

Ibidem, p. 31. 

5. Şedinţa literară din 14 februarie 1882. 

IV. George Coşbuc st. cls. VI citeşte „Cerchezul şi Dorobanţul”, 
poezie proprie. 

Ad. IV. D-l. conducător face unele observări la tonul cu care s-a 
citit poezia. 

Ibidem, p. 35. 

6. Şedinţa literară din 26 februarie 1882. 

VI. George Coşbuc st. cls. VI citeşte „Lacrimile”, poezie proprie. 

Ad. VI. Se ia spre știință. 

Ibidem, p. 36. 

7. Şedinţa literară din 20 martie 1882. 

III. George Coşbuc st. cls. VI citeşte „Jocul morţilor”, baladă de 
Goethe, traducere. 

Ad. III. Se ia spre ştiinţă. 

Ibidem, p. 38. 

8. Şedinţa literară din 21 mai 1882. 

II. George Coşbuc, st. cls. VI citeşte povestea poporală în poezia 
„În oala acoperită nimeni nu ştie ce e pus”. 

IV. George Coşbuc, st. cls. VI citeşte traducerea din limba germană 
„Despre salutare”. 

Ad. II, III şi IV, se iau spre știință”. 

Ibidem, p. 40. 


5 Poate fi lucrarea premiată, la fel cum poate fi cea citită în ședința literară din 20 
martie 1882, „Jocul morţilor”, baladă de Geothe, traducere. Premierea s-a făcut în 
şedinţa corpului profesoral de la Gimnaziul superior gr-cat. românesc din Năsăud 
din data de 23 iunie 1882. La punctul 5 al şedinţei „se comunică, sub nr. 45, elaboratele 
intrate la concursul escris în sânul societății V.R.R. şi rapoartele cu privire la cenzurarea 
acestora”. Conferinţa a decis că „se confereşte, pentru tema din filologa clasică, lui 
George Coșbuc, premiu, iar lui Valeriu Morariu, laudatoriw”, A.N.B-N., fond Liceul 
„George Coșbuc” Năsăud, d. 10/1882, f. 20. Cu toate că în şedinţa societății din data 
de 12 martie 1882, la punctul II b era anunţată tema pentru „grupa filologiei clasice: 
din limba greacă, versiune din Odiseea lui Homer, cântul XI, versurile 567—639, în care 
versuri Odiseu enarează întâmplările sale în proză sau în poezie”. Temă care a şi fost 
prezentată de Valeriu Morariu, stud. cls. VII gimnazială; Idem, fond Virtus Romana 
Rediviva, Virtus Romana Rediviva, „Protocolul şedinţelor literare a societăței Virtus 
Romana Rediviva”, reg. inv. nr. 16, p. 36. Sigur, Coşbuc a primit premiul utilizându-se 
„artificiul” invocării deciziei aceluiași „corp profesoral” care a „hotărât câte un premiu 
de 3 florini v.a. (valută austriacă) în argint, pentru acel operat care va fi mai bun 
din fiecare grupă”, stabilind şi termenul de depunere a „operatelor” până la data de 1 
mai 1882; Ibidem, p. 37. 

9. Protocol susceput în adunarea generală a societăţii de lectură 
Virtus Romana Rediviva în 11 iunie în sala hotelului Rahova, sub 
prezidiul ordinar, fiind de notar luliu Dombradi, stud. cls. VII, după 
programa aclusată la protocol. 

VIII. George Coșbuc, stud. cls. VI citeşte poezia „În oala acoperită 
nimeni nu ştie ce e pus”, după o poveste poporală“. 

Ibidem, p. 41. 


1882-1883 


1. Şedinţa literară din 15 octombrie 1882. 

5. George Coşbuc st. cls. VII citeşte poezia intitulată „Stâncile strigă 
amin”, după Cosegarten. 

Ad. 5. Şimon, st. cls. VIII face unele observări verbale cu privire 
la modul de predare, asemenea, şi d-l. conducător, iar Tit Procopian 
se insinuează la criticarea poeziei. 

Ibidem, p. 51. 

2. şedinţa literară din 29 octombrie 1882. 

2. G. Coşbuc, st. cls. VII, citeşte operatul „O pildă de grai tisztaşi 
românesc din Ardealul de nord, fiind vorovit şi tot pentru popor, 
alcătuit”. 

Ad. 2. Se ia spre știință. 

Ibidem, p. 52. 

3. Şedinţa literară din 12 noiembrie 1882. 

2. Tit Procopianu st. cls. VIII citește „Dare de seamă asupra operatului 
lui George Coşbuc „Stâncile strigă Amin”. 


ê Recitările şi declamările au fost acompaniate astfel: „Marş triumfal”, executat de 
orchestră; Corul mixt cântă „Cântecul gintei latine”, cu acompaniament de pian; Corul 
mixt cântă „Pe-al nostru steag e scris unire”; Corul bărbătesc cântă romanţa „Luna 
surâde”, Virgil Şotropa execută pe violină „Fantasie aus den Motiven der Opern Lucia 
de Lamermoa”, cu acompaniament de pian; Dionisie Login cântă poezia „Jianul” 
de Vasile Alecsandri, cu acompaniament de pian; Sig. Lokay, st. cls. VI cântă romanța 
„Spune, spune”, de Th. Georgescu, cu acompaniament de pian; Constantin Petri, cl. 
II, cântă „Ursita mea”, poezie de Vasile Alecsandri, muzica de Gr. Ventura, cu 
acompaniament de pian; „Marş grăniţeresc”, executat de orchestră; Ibidem, pp. 41-42. 

Ad. 2. Autorul recunoaște critica. 

Ibidem, p. 53. 

4. Şedinţa literară din 30 decembrie 1882. 

3. G. Coşbuc st. cls. 7 citeşte o poezie „Mirarea vântului”, după 
F. Stoeber. 

Ad. 3. Şimon, st. cls 8, o ia la critică. 

Ibidem, p. 56. 

5. Şedinţa literară din 24 februarie 1883. 

6. Leon Scridon st. cls. 8 citeşte unele poezii proprii ale lui George 
Coşbuc, nefiind autorul de faţă. 

Ad. 6. Morariu Valeriu, st. cls. 8, le ia la critică. 

Ibidem, p. 58. 

7. Şedinţa literară din 4 mărțișor 1883. 

6. George Coşbuc, st. cls. 7 citește unele poezii, parte, proprii, 
parte, imitațiuni. 

Ad. 6. Tit Procopianu, st. cls. 8 se insinuează pentru a le critica. 

Ibidem, p. 59. 

7. Protocol susceput în şedinţa generală a societăţii de lectură 
Virtus Romana Rediviva în 10 mărţişor, în sala hotelului Rahova, sub 
prezidiul ordinar, fiind de față membrii societăţii şi un număr însemnat 
de public de ambele sexe, după programul acludat la protocol”. 

5. „Stâncile strigă Amin”, după Cosgarten, de Coşbuc, st. cls. 7. 

Ibidem, p. 60. 

8. Şedinţa literară din 8 aprilie 1883. 

3. G. Coşbuc, st. cls. 7 citește „Pepelea din cenușă”, poveste populară 
în versuri. 

Ad. 3. S-a ascultat din partea membrilor. 

Ibidem, p. 63. 


7 si via g ia 4 š 
La fel, recitările şi declamațiunile au fost „acompaniate” de marșuri, fragmente de 
concerte, poezii cântate. 

1883-1884 


1. Protocolul susceput în şedinţa de constituire a societăţii de 
lectură „Virtus Romana Rediviva” din 2 decembrie 1883. 

IV. Redeschizându-se ședința, comisiunea candidatoare“ candidează 
la postul de preşedinte pe George Coșbuc, studinte de cl. VIII. 

Ad. IV. Se alege ca preşedinte George Coşbuc, cu unanimitate. 

Ibidem, p. 70. 

2. Şedinţa literară din 9 decembrie 1883. 

I. Preşedintele Georgiu Coşbucu declară şedinţa de deschisă, şi apoi 
în o vorbire, arată în scurt folosul şi scopul societăţii, trage atenţiunea 
membrilor spre activitate în venitor şi mulţumeşte Domnului conducător 
pentru înţeleapta conducere de până aici, urându-i în strigăte de „să 
trăiască”, mulţi și fericiți ani. 

Ibidem, p. 72. 

XI. George Coşbucu citeşte „Răzbunarea florilor”, poezie, tradusă 
după Fr. Freiligart. 

Ad. XI. Emilian Popescu cl. VIII se insinuează la critică. 

Ibidem, p. 73. 

3. Şedinţa literară din 20 ianuarie 1884. 

II. Emilian Popescu citeşte „Analiză critică la operatul „Răzbunarea 
florilor” de George Coşbuc, după Freiligart”. 

Ad. 3. Autorul o primeşte cu plăcere. 

Ibidem, p. 75. 

VI. George Coşbuc cls. VIII citeşte „Kidr”, poezie, traducere după 
Riicker. 

Ad. VI. G. Şandor, cls. VIII, o ia la critică. 

Ibidem, p. 76. 

4. Şedinţa literară din 17 februarie 1884. 

VIII. George Coşbuc cls. VIII citeşte „Rosa Hahemului”, tip din 
viață, după „Illustrirtes Haus und Familien Buch”. 


5 Alcătuită din Emilian Popescu, Alexandru Andressi și loan Timoce, din clasa a VIII-a 
şi Harşianu cu Iacob Pop, din clasa a VII-a. Ibidem. 

Ad. VIII. G. Şandor, cls. VIII, o ia la critică. 

Ibidem, p. 78. 

5. Şedinţa literară din 9 martie 1884. 

VIII. George Coşbuc, cls. VIII, citeşte „Tablou de seară”, descriere 
poetică, operat propriu. 

Ad. VIII. G. Șandor o ia la critică. 

Ibidem, p. 80. 

De aceea, lucrarea invocată mai sus s-a vrut a fi un mijloc și o 
provocare în analiza documentară a posterităţii poetului. Fapt ce ne 
oferă ocazia de a realiza o introspecţie în modul cum a fost receptat 
Coşbuc de urmaşi, mai ales de cei din arealul năsăudean. 

Vom constata astfel că preocupări pentru valorizarea creaţiei tim- 
purii a poetului au fost și altele, decât cele care au devenit „clasice”. 

Astfel, un intelectual important al fostei „graniţe militare” năsăudene, 
Nestor Şimon, s-a preocupat la sfârşitul secolului al XIX-lea de persona- 
litatea fostului lui „conşcolar”, George Coşbuc. Corespondenţa acestuia 
cu fruntași ai localităţilor foste militarizate ne oferă o primă mostră de 
istorie orală, consemnată în textul scrisorilor expediate şi primite. 

Pentru a afla mai multe despre familia Coşbuc, Şimon s-a adresat 
încă la 2 noiembrie 1892 preotului Leon Coşbuc din Leşu, cu rugămin- 
tea de a culege și a-i trimite date despre trecutul localității. Răspunsul, 
concretizat în scrisoarea datată 25 iunie 1893, oferă o primă încercare 
de a schiţa obârşia și evoluția familiei Coşbuc. Textul scrisorii, reprodus 
doar în pasajele de interes pentru temă, este de următorul conținut: 
„Prea stimate domnule secretar! Date exacte despre începutul familiei 
preoțești Coșbuc, până la al 8-lea preot, adică până la strămoșul meu 
Larion Coşbuc, care a fost născut în anul 1764, nu am putut scoate la 
iveală, deoarece documentele cele vechi, când au intrat ungurii în 
Hordou, le-au devastat toate. [...]. Atât numai vă pot descoperi, că 
tatăl meu când a venit de la Blaj ca popă sfinţit, a zis strămoșul meu 
Larion către domnia sa: «No, dragul moşului, tu eşti al 10-lea preot 
din familia noastră». lar un unchi al tatălui meu, cu numele Ionică, a 
trăit 103 ani, de la 1741-1844; [...]; mai umblat în lume, i-a spus 

tatălui meu, care era de numai cam 20-25 de ani pe acele vremuri, 
cum că familia Coşbuc își are începutul cam pe la anul 17039 și că cel 
dintâi popă din familia Coşbuc a fost popa Atanasiu, al II-lea, Ciril, 
al III-lea, Ion, al IV-lea, Eremia, al V-lea, Cifor, al VI-lea, Nelevaica, 
al VII-lea, Vasian, al VIII-lea, Larion, al IX-lea, Leon Coşbuc, care e 
preot în Leşu. E de observat cum că, până la anul 1874, în mica parohie 
Hordou au fost cu totul câte doi preoţi, adică tatăl şi fiul. Afară de 
aceasta, din familia Coșbuc nici un descendent în linie dreaptă nu a 
îmbrățișat altă carieră, afară de cea preoțească. [...]. Mai observ 
cum că, familia Coșbuc, din descălecat până la popa Nelevaica a avut 
conumele de Casian, iar de la el, prin adopţie, au luat conumele de 
Coșbuc. Lucrul s-a întâmplat așa, că aşezându-se în parohia Hordou 
un străin cu muierea sa, probabil rus de origine, cu numele Coşbuc. 
Om cu carte, a fost mai mulți ani primar în Hordou, fiind avut şi 
neavând erezi, a donat întreaga averea sa popii Nelevaica şi cu averea 
a primit şi conumele adoptatorului, de Coşbuc”. 

Un alt aspect care rezultă din analiza documentară a „cazului” ne 
arată modul specific de raportare la trecut a intelectualilor care au 
„sondat” posteritatea poetului. Și, în primul rând, subliniem că pentru 
o banală apreciere!!, conducătorul societăţii literare a elevilor năsăudeni 


? Vezi aici şi Serviciul Judeţeană Bistriţa-Năsăud al Arhivelor Naţionale, fond personal 
Anton Coșbuc, d. 294: „Despre neamul Coşbuc în Hordou în 1750 — fişe de cercetare”, 
d. 299; Szabó T. Attila, „A Coşbuc — család ösei Hord6n/Strămoşii familiei Coşbuc 
în Hordou”, în „Erdely Muzeum”, 1947, anul II; nr. 1-4, pp. 134-136. 

19 Nestor Şimon. Corespondenţă, volum îngrijit de Adrian Onofreiu, Ed. Supergraph, 

Cluj-Napoca, 2005, doc. 35, pp. 84-86. Şimon a mulțumit expeditorului prin scri- 

soarea din 6 iulie 1893, precizând că „am primit scrisoarea D-tale. de dtto. Leşu, 

25 iunie 1893, care cuprinde în sine monografia familiei Coşbuc. E interesantă şi e 

foarte bine că, deşi târziu, totuşi a-i făcut-o. Eu o voi studia şi confrunta cu câte date 

am eu şi apoi o voi înregistra-o între celelalte monografii grănicereşti”; Ibidem, doc. 

36. P. 87. Din păcate, răspunsul preotului Sebastian Coşbuc, atunci în Hordou, la 

interogația lui Şimon — „după cum am aflat în Poemation de secunda legione valachica 

în Hordou au fost preoți tot din familia Coșbuc”- nu a fost conceput sau identificat; 

Ibidem, doc. 39, pp. 88-89. 

Şedinţa din 14 decembrie 1880 — partea literară. II. George Coşbuc, student cls. V 

citeşte „Steluţele” şi „Mângâierea poetului”, poezii, operate proprii. Ad. II. D-l. con- 

în anul şcolar 1880-1881, Grigore Pletosu, a fost considerat „primul 
critic al operei coşbuciene”. Însă, mergând pe firul timpului, constatăm 
că aprecieri mult mai aprofundate au fost făcute şi de alţii. Revenind 
la scrisoarea preotului Leon Coşbuc, mai sus citată, vom constata că în 
finalul ei, după ce enumeră generaţiile succesive de preoți și subliniază 
tradiția acestei funcții, precizează excepția de la aceasta, „fără numai 
George Coşbuc, fiul lui Sebastian, care după Judecata literaţilor Români, 
se numără astăzi între cei dintâi poeţi naționali români, cu domiciliul 
în Bucureşti”"?. La fel îl considera şi Nestor Şimon, care-l valoriza în 
corespondenţa cu un năsăudean stabilit în Bucureşti. „George Coşbuc — 
scria Şimon la 6 noiembrie 1892 lui Gabriel Andreiaşu, oficiant tele- 
grafo-poștal în Bucureşti — un fecior al preotului din Hordou, a trecut 
în România de vreo câţiva ani. E un poet bun şi poate că-l cunoşti; de 
cumva e prin București, pune mâna pe dânsul şi-i spune să nu mă uite. 
Eu i-aş scrie şi nu ştiu unde. [...]. George Coşbuc e un copil foarte 
modest şi de treabă, îl cunosc foarte bine, mai aproape, am fost con- 
şcolari și în Cluj a fost un an la Universitate”!5. Ambii intelectuali 
probau în textele lor măcar faptul că erau la curent cu aprecierile la 
adresa operei poetului, atâta câtă era la acel moment şi mai ales, 
faptul că-i ştiau capabilitățile încă din perioada liceului și a episodicei 
prezenţe la Universitatea din Cluj. 

Nu mai puțin important şi demn de remarcat este și ceea ce pro- 
bează documentele referitor la modul cum a fost construită imaginea 
poetului în posteritate, în special la Năsăud. Aici, în emulația de după 
Unirea din 1918, a fost întemeiată o publicaţie periodică care s-a definit 
programatic prin cercetarea trecutului şi valorificarea lui documentară. 

În acest context, redactorul și colaboratorii nu puteau să fie indi- 
ferenţi față de o mare festivitate, ocazionată de dezvelirea bustului 
poetului, în vara anului 1926. Însă au obnubilat, în primul rând, efortul 


ducător laudă talentul autorului, recomandându-i numai diliginția (s.n.)”;, apud. 
George Coșbuc în documentele junimei.... p. 129. 

12 Nestor Şimon. Corespondenţă .... doc. 35, p. 85. 

'5 Ibidem, doc. 10, p. 47. 

depus şi realizarea practică a bustului, datorate unuia care nu „era de 
al lor”, Emil Tişca!?. Nici o vorbă despre acesta, în toate cuvântările 
oficiale, consemnările din presă sau broşurile editate cu acel prilej. 

Abundă însă materiale datorate „clasicilor” de atunci, înşiruite în 
numărul festiv al periodicului năsăudean, astfel: Vasile Bichigean, 
„Prinos”. (pp. 3-10); Nicolae Drăganu, „Din cele dintâiu încercări 
poetice ale lui George Coşbuc” (pp. 11-27), Sandu Manoliu, „Frânturi” 
(pp. 28-37); Preot George Coşbuc, „Din scrisorile unchiului meu” 
(pp. 38-43); Iuliu Moisil, „O poezie şi ghicitori” (pp. 44-47); Virgil 
Şotropa, „Amintiri” (pp. 48-53); Vasile Meruţiu, „În anii din urmă” 
(pp. 54-57); Virgil Şotropa, „Obârşia familiei Coşbuc” (pp. 58-76)”. 
Multe dintre acestea încercau să resusciteze şi fac apel la memoria 
apropiată, deși trecuse destul de mult timp de la „depărtarea” lui Coșbuc 
dintre ei și stabilirea în Bucureşti. 

„Receptarea” continuă în aceeași notă şi în numărul următor. 
Asumate de redacţie, sunt publicate două materiale, cu următoarele 
precizări, importante pentru modelul promovat de aceasta: „Contribuţii 
la viaţa și activitatea lui George Coșbuc”: „D-l Anton Demian, învățător 
în comuna Hordou, ne trimite 3 !4 coale manuscris de-a-lui George 
Coşbuc, şi anume, poeziile: «Ceas rău», «Femeile din Weinsberg» şi 
«Draga mamei», scrise de poet probabil la 1883, cum apare din 
«Tribuna», nr. 122, a. 1886. Dintre acestea: balada poporală «Draga 


14 Vezi pentru detalii, Vasile Dobrescu, Adrian Onofreiu, „Emil Tişca (1881-1965) — 
director de bancă şi animator al vieţii publice şi culturale a românilor transilvăneni”, în 
Liviu Boar la 60 de ani. Arhivist, istoric, profesor, coordonator Dr. loan Lăcătuşu, 
Ed. Eurocarpatica, Sfântu-Gheorghe, 2011, pp. 339-366; Idem, „Redescoperirea unui 
năsăudean — Emil Tişca (1881-1965)”, în „ Arhiva Someşană”, Năsăud, seria III, 
X, 2011, pp. 69-88. 

„Arhiva Someşană. Omagiu lui George Coşbuc”, Năsăud, nr. 5/1926, passim, care 
a avut ca sursă de inspiraţie, în primul rând, materialele apărute în presă, cu ocazia 
evenimentului: vezi „Gazeta Bistriţei. Număr festiv închinat memoriei poetului George 
Coşbuc”, Bistriţa, anul VI, nr. 12, 15 iunie 1926, passim; Prinos de recunoştinţă 
aleşilor neamului şi ai ținutului nostru: Serbările ținute la Năsăud din 20 Iunie, cu 
prilejul dezvelirii bustului poetului George Coşbuc”, Idem, nr. 15, 1 august 1926; 
Nicolae Drăganu, George Coșbuc și raporturile lui cu grănicerii, Tipografia naţională 
G. Matheiu, Bistriţa, f.a. 

mamei», modificată de însuţi poetul în acest manuscris, cum se vede din 
notele marginale, copiată în 18-23 martie 1886 şi trimisă spre publicare 
«Tribunei» a apărut în patru numere din iunie 1886; iar «Ceas rău» a 
fost tipărit tot în «Tribuna», în iunie 1886, asemenea, cu modificări. 
A treia poezie: «Femeile din Weinsberg» n-am aflat să fie publicată, 
deci urmează aci ( p. 74) (vezi în continuare textul, pp. 74-77). Nota: 
De la d-l învăţător pensionar Iuliu Bugnariu, actual şef de biurou la 
administrația pădurilor grănicereşti din Bistriţa, am primit spre publi- 
care aceste «Amintiri», cărora bucuros le dăm loc. Deoarece ele conţin 
însă date și poezii — cum însuși d-l. Bugnariu zice — «bazate numai pe 
memorie», aşa, autenticitatea lor rămâne în sarcina D-sale”. (p. 77; vezi 
în continuare textul, pp. 77-84)!€. Iar preotul George Coşbuc publică 
două din scrisorile poetului”. 

Modelul astfel impus a fost preluat chiar și în prezent. Într-o altă 
lucrare, de fapt, o reeditare a broşurii lui Nicolae Drăganu din anul 1926, 
la sfârşit au fost adăugate, ca „Anexe” câteva piese documentare, primite 
de editori în perioada realizării lucrării. Deși le-a fost comunicat faptul 
că majoritatea nu sunt inedite şi au mai fost publicate’, sunt prezentate 
ca fiind pentru prima dată introduse în circuitul științific". 

În fine, opera lui George Coşbuc a fost invocată şi utilizată chiar 
şi în scrierea istoriei. Pornind de la faptele glorioase ale înaintaşilor, 
același periodic năsăudean invocă un material scris de poet, pentru a 
argumenta măreția momentului bătăliei de la Arcole, din 15-17 noiem- 
brie 1796, când — susţine autorul studiului — Napoleon a fost oprit aici 


16 Arhiva Someșană”, Năsăud, nr. 6/1926. 

17 Două scrisori ale poetului Coşbuc”, în Idem, nr. 20/1936, pp. 372-373. 

15 Vezi supra, nota 8. 

19 Omagiu lui George Coşbuc cu ocazia dezvelirii bustului în Năsăud, editori, Daniel 
Câmpean, lon Buzaşi, Casa Cărţii de Ştiinţă, Cluj-Napoca, 2016 (anexele, între pag. 
115-134). În locul „cuvântului de mulțumire” pentru „documentele semnalate și 
oferite de d-l. prof. Adrian Onofreiu, cercetător ştiinţific la Arhivele Statului din Bistriţa” 
(p. 115) ar fi fost preferabilă o interpretare a lor — sens în care au şi fost „oferite” — ca 
şi citarea surselor, pentru cele deja publicate! 

de grănicerii năsăudeni””. Interogaţia a fost continuată prin articolul 
semnat de profesorul bistrițean Ştefan Lupu, care, preluând relatarea 
poetului George Coşbuc, aminteşte spusele acestuia: „batalionul era 
alcătuit numai din români şi comandant de un neamţ, Voestenradt. 
Napoleon s-a opintit în chipul cel mai disperat să-i arunce îndărăt de 
pe râul Apone și de pe mocirloasele lui maluri. Numai a treia zi seara 
și, numai după ce au suferit pierderi grele, s-au retras românii de la 
Arcole. În timpul acesta armata austriacă s-a putut retrage, scăpând 
de nimicire (s.n); Ştefan I. Pop, care în serialul dedicat faptelor de 
arme ale grănicerilor năsăudeni, menţionează şi această bătălie. „Epocală 
şi pe veci trecută în istoria militară rămâne rezistența dârză de la podul 
Arcole, când, timp de trei zile, 15, 16, 17 Noiembrie 1796, cu jertfa a lor 
395 de ostaşi, a oprit trecerea armatei franceze comandată personal de 
Napoleon Bonaparte. Această victorie a fost câştigată prin prezenţa de 
spirit a ofițerilor şi cu curajul nemaipomenit al ostașilor (s.n.). Napoleon 
spunea în comunicatul făcut Directoratului republican — continuă Pop — 


20 George Coşbuc, „Românii ținând drumul lui Napoleon cel Mare”, în „Universul literar”, 
anul 1902, nr. 13; apud. Iuliu Moisil, „Conştiința națională şi eroismul grănicerilor 
năsăudeni”, (subtitlul „La Arcole”), în „Arhiva Someşană”, Năsăud, nr. 24/1938, 
p.149. În completarea argumentelor în favoarea prezenței și a grănicerilor năsăudeni 
la bătălia de la Arcole, vezi loan Bolovan, Adrian Onofreiu, Contribuţii documentare 
privind istoria regimentului grăniceresc năsăudean, Ed. Enciclopedică, București, 
2006, nota 4, pp. 135-136. Personalități din granița năsăudeană. Contribuţii docu- 
mentare, ediţie îngrijită şi adnotată de Adrian Onofreiu, Viorel Rus, Ed. Argonaut, 
Cluj-Napoca, 2009, unde sunt amintiți Petre Meheș de Kis-Bun, p. 43; Iosif Nemeș, 
p. 56; Dănilă Gălan, din Năsăud, p. 59; Paul Rău, din Rusu-Bârgăului, p. 60; Nicodim 
Bob, din Maieru, p. 72. Un alt manuscris aminteşte de faptul că „pe 15, 16 17 
noiembrie, la Aredo, a luptat divizionul împotriva generalului Bonaparte în persoană 
şi s-a distins prin bravura, ca şi dârzenia din timpul celor trei zile de luptă, astfel 
că generalul Bonaparte, în raportul său către Directorat, a menționat vitejia acestor 
soldaţi. Pentru vitejia lor exemplară au fost menționați căpitanii Meheszy, Nemeş 
şi Horvath, locotenenții Schmidt şi Bob; au fost răniți stegarul Paul Rău şi 630 de 
soldaţi, în captivitate au ajuns căpitanul Lang şi 45 de soldaţi, apoi, au fost lăudaţi 
plutonierul Gabriel și stegarul Herzog”; apud. Mihai Georgiţă, „Încă o istorie a 
Regimentului de graniță de la Năsăud” (2), în „Arhiva Someşană”, Năsăud, seria 
III, nr. IV, 2005, p. 332. 

„Pentru stabilirea unui adevăr”, în „Săptămâna”, Bistriţa, anul VIII, nr. 248, duminică, 
14 aprilie 1935, p.1. 

că numai eroismul „Cătanelor negre” a salvat de la distrugere singură 
întreaga armată austriacă”. Prelucrarea contribuţiei lui Coșbuc continuă, 
preluând interogația acestuia, potrivit căreia „nu e de comparat, bine 
înțeles — zice Coşbuc mai departe, dar cu toate acestea, pomenesc aici 
lupta de la Călugăreni, pentru că amândouă aceste două lupte au puncte 
de asemănare”. 

O posibilă explicaţie a preocupărilor poetului pentru evocarea unor 
momente din trecutul zonei natale o aflăm şi din alte surse documentare. 
Acelaşi Nestor Şimon îl ruga pe Gabriel Andreiaşu ca — referitor la 
Coşbuc — „după ce ai pus o dată mâna pe dânsul, nu-l lăsa din mână, 
ci îi predă câte un episod mai însemnat din istoria noastră ca să-l cânte, 
precum cântau în vechime şi chiar și azi poeţii altor popoare faptele 
strălucitoare ale străbunilor. Sunt multe fapte glorioase ale grănicerilor 
noştri care ar putea fi eternizate şi prin arta poetică. Așa ar fi de exem- 
plu, la înfiinţarea graniței militare Tănase Todoran, unele episoade din 
luptele cu turcii, francezii, apoi soarta Batalionului I în Ungaria etc”. 

Iată cum o simplă apariție editorială — trecută într-o notă de subsol 
sau ignorată total — poate determina o altfel de introspecție asupra operei 
lui George Coşbuc. 

Realizată cu mijloacele cercetării științifice, nu desfiinţează — de 
altfel, nici nu şi-a propus şi nici nu ar reuşi aceasta — realizările din 
domeniul literaturii, care are ca trăsătură generală libertatea spiritului. 

Îi oferă doar suport, temeinicie şi dăinuire. Evident, dacă dialogul 
între cele două forme ale creaţiei este dorit și, şi realizat. În această 
matrice spirituală ar trebui să fie aşezată și „redescoperirea” lui George 


Coşbuc, specifică numai caracterelor puternice! 


” Faptele de arme şi jertfele de sânge ale grănicerilor năsăudeni”, în Ibidem, anul XV, 
nr. 444, duminică, 3 mai 1942, p. 3. 
* Nestor Şimon. Corespondenţă... doc. 10, p. 47. 

În urmă cu câţiva ani, paginile de socializare de pe internet s-au 
umplut cu o fotografie senzațională, apărută parcă de nicăieri. De o 
calitate impecabilă, cadrul îi suprinde, de la stânga la dreapta, pe George 
Coşbuc, Elena Vaida-Voievod, dr. Ciuta din Bistriţa, Alexandru Vaida- 
Voievod şi I.L. Caragiale în jurul a ceea ce pare a fi masa unei terase 
de vară. Masa este mai degrabă goală. În dreptul lui Caragiale tronează 
inevitabila halbă de bere cu guler, abia adusă. Alexandru Vaida-Voievod 
are în faţă o cafea, iar doctorul Ciuta, o farfurie goală. În mijlocul mesei 
se află un pahar plin cu apă. Coșbuc se pare că nu a comandat nimic. 
În dreptul său se află doar o cutie cu chibrituri, iar în mâna dreaptă ţine 
firesc o ţigară aprinsă. Toţi privesc fix spre cameră, fără să zâmbească. 
Nenea Iancu, cu privirea solemnă, gravă, plină de importanță, pe care 
i-o ştim din manualele școlare. Ține o mână în buzunar, iar cealaltă 
este sprijinită relaxat de colțul mesei, poartă batistă la sacou şi monoclu, 
este clar că el este vedeta pozei. Mustăţile îngrijite ale lui Alexandru 
Vaida-Voievod, cravata, monoclul şi pălăria elegantă indică în chip 
evident că este un om de succes şi nu ar fi de mirare ca el să fie omul 
care plătește consumaţia. Doctorul Ciuta ține mâinile încrucişate, pare 
să se sprijine într-un baston, priveşte fix în cameră cu o expresie vag 
ironică. Elena Vaida-Voievod pare mai degrabă plictisită şi figura ei 
sugerează că ar părăsi bucuroasă această masă pentru o plimbare în 
împrejurimi. În fine, Coşbuc, cu un palton aruncat cochet peste umeri, 
pare că îndeplineşte fără niciun entuziasm un ritual obositor. A întors 
capul în unghi de patruzeci şi cinci de grade spre cameră şi priveşte 


* Tudorel Urian, scriitor, publicist, critic literar, e-mail: fudorelurian(Qhotmail.com 

undeva în gol. Nu este nici vesel, nici trist, are mimica neutră din mai 
toate pozele în care apare. Dincolo de aparenţe, omul se află în culmea 
gloriei sale. Poza este făcută la Karlsbad, în anul 1911. Coşbuc s-a mutat 
de mai bine de un deceniu la Bucureşti, şi-a scris aproape toată opera, s-a 
căsătorit şi are un băiat minunat, toate îi merg de minune, necazurile 
nu dau nici cel mai mic semn că l-ar putea atinge. 

Cine a fost acest om misterios, aparent închis în sine, mai degrabă 
modest, netentat să se pună în centrul atenţiei, dar pe deplin conştient 
de propria sa valoare, în anii determinanţi pentru deplina sa consacrare 
scriitoricească? Cum opera a fost comentată și citată până la sațietate, 
asupra ei s-au făcut judecăţi globale de valoare inclusiv de către E. 
Lovinescu şi G. Călinescu (ambii îl pun în vecinătatea imediată a pis- 
curilor literaturii române, chiar dacă îi sesizează şi imperfecțiunile 
viziunii sau ale formei), din necesitatea firească de a străbate cărări mai 
puţin bătătorite, îmi voi concentra atenţia pe prezenţa lui George Coşbuc 
în societatea românească a primelor două decenii ale secolului XX. 

Ca într-un joc al destinului, George Coşbuc soseşte în Bucureşti 
la câteva luni după moartea lui Mihai Eminescu. Remarcat de Titu 
Maiorescu, Coşbuc este invitat să citească în cenaclul Junimea. Eveni- 
mentul se petrece în 23 decembrie 1889, iar după succesul înregistrat, 
poetul ardelean se stabileşte, practic, în Bucureşti. Titu Maiorescu îi 
obţine un post de funcţionar la Casa Şcoalelor, devine un gazetar 
frenetic!, începe să scrie la volumul „Balade şi idile”, care va fi publicat 
în anul 1893. Cu toate acestea, adaptarea poetului ardelean, crescut 
în spiritul demnităţii naţionale, al eroismului lui Avram Iancu şi al 
libertăţii spațiilor largi ale Transilvaniei, la viaţa plină de miticisme 
de sorginte balcanică a Bucureştilor a decurs anevoios, iar el a fost 
cuprins nu de puţine ori de un adevărat spleen existenţial. 


1 i - 5 
Pentru cariera de gazetar bucureştean a lui George Coşbuc, vezi excelentul volum, 


Ion Bulei, Atunci când veacul se năştea. Lumea românească 1900-1908, Editura 
Eminescu, Bucureşti, 1990. 


80 


TUDOREL URIAN ° Anii bucureșteni ai lui Coşbuc 


Într-o foarte frumoasă carte de evocări, Vintilă Russu Șirianu?, 
fiul publicistului arădean Ion Russu-Șirianu şi nepotul lui Ion Slavici, 
reproduce câteva dintre amintirile povestite de tatăl său „în rarele lui 
ceasuri de odihnă” despre marii oameni pe care i-a cunoscut. Scrie, 
Vintilă Russu-Şirianu, despre tristețea, dezamăgirea, depresia în care 
intrase solarul poet, autorul veselului volum „Balade şi idile”, în primii 
săi ani bucureşteni: 

„Primii trei-patru ani bucureșteni au fost o dezamăgire pentru 

poetul din ținutul năsăudean. Atmosfera falsă, cenușie, a epigo- 

nismului post-eminescian, cu lamentaţiile poetaştrilor fără talent, 
supărau pe idilicul, pe bucolicul și chiar eroicul, sănătosul cântăreț 
ardelean. Atmosfera ciocoiască, gregarismul «de salon» al celor 
de la «Junimea» nu se potriveau cu robusteţea spirituală, cu firescul 
rustic al lui Coşbuc. Slujba pe care i-o procurase Maiorescu — de 
conțopist la Casa Școalelor — era de un plictis superlativ, care-i 
rodea natura lui nativ voioasă. (...) Prietenii nu izbutise să lege 
încă, în afară de cea veche, cu Slavici. El, comunicativul, zglobiul 
strigător al chiuiturilor de nunți și de chef, luneca spre marasm. 
Lucru la care contribuia şi lipsa totală de orice rost gospodăresc, 


E 4 e e s 3 
decorul trist şi rece al unei mizere camere mobilate”. 


Interpretarea lui Vintilă Russu Şirianu nu este rodul vreunei specu- 
lații. Ea se bazează pe o discuție purtată de poet cu tatăl său Ion Russu 
Şirianu, unul dintre prietenii cei mai apropiați ai lui Coşbuc, încă din 
perioada sa ardeleană. Acest scurt dialog, reprodus cu ghilimele ca 
expresie a maximei autenticități stă, probabil, la baza întregului tablou 
al existenței cotidiene a poetului mutat la Bucureşti, schițat în rândurile 
anterioare. 


„«Negri au fost anii aceia, vere Niţă», povestea el. «Tot mai rău 
mă încovoiam sub tristețe, sub dorul de a fugi înapoi acasă... Ei! 


? Vintilă Russu Şirianu, Vinurile lor... ore trăite cu George Enescu, Constantin 
Brâncuși, Mihai Sadoveanu, Octavian Goga, George Coşbuc, Panait Istrati, Ion 
Brezeanu, Nicolae Băltățeanu, I.L. Caragiale, Mihail Eminescu, Editura Pentru 
Literatură, 1969. 

3 Vintilă Russu Șirianu, op. cit., p. 154. 

Știi cine mi-a schimbat soarta? O boală cumplită care a fost cât 
pe ce să mă răpună!...» Ce se întâmplase? Se ivise o dublă pro- 
videnţă: librarul Constantin Sfetea şi o boală grea a lui Coşbuc”. 
Spleen-ul existenţial al lui Coșbuc, în primii săi ani bucureşteni, 
este confirmat de un alt scriitor al epocii, A. Vlahuţă. Într-un soi de 
„portret la minut” din 1894 (dedus din vârsta lui George Coşbuc la 
acel moment), Vlahuţă dă imaginea exactă a prezenţei poetului în 
lumea bucureșteană, care corespunde perfect şi celei din imaginea 
surprinsă în fotografia de la Karlsbad, despre care am scris la înce- 
putul acestui text. Între George Coşbuc din anul 1894, surprins de A. 
Vlahuţă în frumosul său portret, şi George Coșbuc din fotografia de 
la Karlsbad, din 1911, puţine lucruri s-au schimbat, chiar dacă viața 
poetului a suferit schimbări majore, pe toate planurile şi în special în 
cel familial. Dar iată cum arată cele două-trei tuşe ferme prin care A. 
Vlahuţă sintetizează portretul poetului ardelean: 
„28 de ani; blond, părul mătăsos, fruntea mare, bombată, ochii pe 
jumătate-nchiși; vorbește liniștit, tărăgănat şi fără gesturi... Blând, 
visător, se uită cu indiferenţă la tot ce se petrece-n juru-i. l-ar plăcea 
să trăiască la țară. A citit mult, are o memorie extraordinară, e 
stăpân pe toate secretele limbii şi versului românesc. Nu vrea să 
sperie pe nimeni, nici cu știința, nici cu talentul lui. Ține foarte puţin 


; iz ) $ 5 
la versurile lui şi mai deloc la ce va zice lumea despre ele”. 


Nici pentru Octavian Goga, chipul straniu, oarecum lunatic al lui 
George Coşbuc plimbându-se pe străzile Bucureştiului nu a trecut ne- 
observat. Poetul „mântuirii noastre” face un portret al predecesorului 
său ardelean care se înscrie perfect în linia tuturor celorlalte evocări 
ale imaginii lui Coşbuc în primii săi ani de prezenţă bucureşteană: 

„Când l-am văzut întâia oară — sunt vreo 20 de ani de atunci —, 


strecurându-se pe Calea Griviței, cu trupul lui uscăţiv, adus puţin 
de spate, cu privirile pierdute subt pălăria cu boruri largi, am 


4 5 
Ibidem. 

5 Alexandru Vlahuță, Versuri şi proză, Antologie, Prefață, Tabel Cronologic şi Biblio- 
grafie de dr. Virgiliu Ene, Editura Eminescu, 1981. 

simțit că nu vede nimic din apropiere, n-aude nimic, că înaintează 


ca un iluminat cu fanatism spre o ţintă care e undeva departe, 


foarte departe”. 


Să revin, însă, la elementele care au dus la schimbarea radicală a 
vieţii de bucureștean a lui George Coşbuc. Pe la sfârșitul anului 1893, 
editorul Constantin Sfetea, de la Editura Librăriei $coalelor, decide 
să investească nişte bani pentru a scoate o revistă „ilustrată pentru 
familie”. Pentru aceasta apelează la I.L. Caragiale, un „greu” al literaturii 
române de la sfârşitul secolului al XIX-lea, dar şi la un om care lucra 
în cadrul editurii, George Coşbuc, pe care îl preţuia pentru seriozitatea 
şi priceperea sa în treburile redacționale, cel care urma să ducă greul 
muncii redacţionale. În fine, pentru a da și mai multă greutate noii 
publicaţii, Caragiale îi scrie lui loan Slavici, solicitându-i o întâlnire 
pentru a-l coopta în conducerea revistei. Scrisă luni, 27 oct. 1893, 
această scrisoare a lui I.L. Caragiale către loan Slavici este un docu- 
ment esenţial pentru înţelegerea pașilor care s-au făcut în vederea 
apariției revistei „Vatra” și ordinea consultărilor cu cei care vor com- 
pune comitetul ei director: 

„Dragă Slavici, 

Vrei să ne întâlnim într-o zi împreună cu Coșbuc şi Sfetea 
librarul, pentru ca să vorbim despre o afacere care desigur te-ar 
interesa? 

Dacă vrei anunță-mă printr-o carte poștală când ai fi liber 
într-o seară și în ce loc ar fi mai bine să ne întâlnim. Se-nţelege 
că îmi vei hotări aceasta cu trei-patru zile înainte ca să o pot 
comunica şi celorlalți. 

Salut, 


Caragiale 
Luni, 27 oct. 1893”. 


€ Octavian Goga, Precursori, Ediţie îngrijită şi studiu introductiv de Ion Dodu Bălan, 
Editura Minerva, Bucureşti, 1989, p. 121. 

7 Apud Şerban Cioculescu, Viaţa lui I.L. Caragiale, Editura Minerva, Bucureşti, 1986, 
p. 301. 

Ordinea în care s-au purtat negocierile pentru completarea Comi- 
tetului Director este acum clară. La fel de clară este împărțirea sarci- 
nilor în cadrul redacţiei. Toate sursele vremii (în primul rând memoriile 
celor în cauză ) indică faptul că rolul lui Coşbuc în cadrul redacției 
era mai degrabă cel al unui secretar general de revistă literară de azi. 
El ducea greul muncii redacționale, pe spatele lui rămânea construcția 
fiecărui număr al revistei, ceilalți doi bucurându-se de statutul lor 
privilegiat de clasici în viaţă ai literaturii române. În amintirile sale, 
loan Slavici spune explicit că singurul dintre ei care a lucrat cu adevărat 
în redacţia revistei „Vatra” a fost George Coşbuc: 

„Când noi, Caragiali, Coșbuc şi eu, am luat cu C. Sfetea înțelegere 

să publicăm «Vatra», ne puneam nădejdea în Coşbuc, pe care îl 

știam om înzestrat cu multe şi mari destoinicii și totodată şi 
muncitor. Eu eram atunci director de studii şi profesor de istorie 
la Azilul «Elena Doamna», iar în urmă am fost însărcinat de 

Academia Română să organizez ca director de studii Institutul 

«loan Oteteleșanu», nu prea aveam deci timp și pentru redactarea 

unei reviste literare. 

Pe Caragiali l-am fi jignit apoi în amorul propriu al lui dacă, 

puindu-l în rândul oamenilor muncitori, l-am fi rugat să poarte 

el sarcina de redactor. Editorul rămânea deci răzămat numai cu 

Coșbuc. Ne-ntâlneam, ce-i drept, adeseori ca să stăm de vorbă, dar 

acela care muncea era Coșbuc, numai el, şi, mai ales mulțumită 

ostenelilor lui a fost «Vatra» o revistă ilustrată, care poate să fie 
citită şi azi cu plăcere”. 

Dincolo de calităţile sale de organizator al muncii redacționale, 
George Coşbuc şi-a publicat în „Vatra” şi cele mai importante dintre 
poemele care vor compune volumul „Fire de tort” (1896), aşa cum 
reamintește același Slavici. Revelat în paginile revistei, poetul stârneşte 


» a 


Coșbuc şi „Vatra ” în loan Slavici, Lumea prin care am trecut. Memorialistică, 
publicistică, Ediţie şi prefață de Constantin Mohanu, Editura Institutului Cultural 
Român, Bucureşti, 2004, p. 83. 

admiraţia şi entuziasmul sarcasticului Caragiale. Scrie Şerban Cioculescu 
în consistentul său studiu dedicat vieţii lui I.L. Caragiale: 

„De la fiul său, Luca, ştim că «marea lui (a lui I.L. Caragiale — 

n.m., T.U.) admiraţie recădea asupra lui Coşbuc». Seara la lampă 

îl citea în familie, «cu glasul lui sigur, plin de nespuse inflexiuni 

pentru diversele nuanţe pe care le exprima poetul». Mai ales îi 
plăceau poeziile epice din Coșbuc, deoarece, structural, n-avea 
aderenţă la lirism. 

Caragiale își strămutase consideraţia faţă de operă în dragoste 

pentru omul, mai adesea tăcut, închis în sine, care nici înaintea 

unui pahar de vin nu-și prea dezlega limba”. 

Admiraţia lui Caragiale pentru Coşbuc a rămas neclintită în timp 
(poate că o dovadă este şi prezenţa poetului în poza de la Karlsbad), 
iar Șerban Cioculescu susține în monografia sa că una dintre între- 
bările pe care i-o punea mereu fiului său, Luchi, era „Care e mai mare, 
Eminescu sau Coșbuc?” E drept, după momentele de exaltare, ajungea 
mai mereu la aceeaşi concluzie cumpănită: „e o prostie să cântărești 
pe scriitori ca şi cum ai cântări brânza sau salamul”. 

În pofida seriozităţii sale legendare și a preţuirii de care se bucura 
din partea celorlalți membri ai comitetului director, într-o zi de luni, 
George Coşbuc a dispărut pur şi simplu, fără să lase nimănui vreo vorbă, 
după câteva luni de apariţie a revistei „Vatra”. Trecând câteva zile în 
care nu a dat niciun semn de viață, îngrijorat și descumpănit, patronul 
Sfetea a început să-l caute. Nimeni nu ştia unde locuieşte poetul. 
Întrebând din om în om, „l-a găsit într-un fund de mahala, pe Nerva 
Traian, într-o mizerabilă cămăruţă, cu fereastra lipită cu foaie de ziar, 
cu podeaua goală și spartă. S-a speriat văzându-l. Coșbuc arăta a mort. 
Cu chip de ceară, cu ochii sticloși căzuți în fundul capului, zguduit 
de frisoane, cu o febră enormă, Coşbuc nu părea că-l recunoaşte. «fi 


i du 11 
tremurau fălcile bolborosind cuvinte fără şir», povesteşte Sfetea” . 


” Şerban Cioculescu, op. cit., p. 302. 
10 Idem, p. 308. 
1 Vintilă Russu Şirianu, op. cit., p. 185. 

Îngrozit de cele văzute, Sfetea a plecat în cea mai mare grabă și s-a 
întors puţin mai târziu, însoţit de un medic. Concluzia acestuia după 
ce l-a consultat pe poet a fost că acesta suferise o infecție stomacală, 
complicată cu o congestie pulmonară. După primele ajutoare, bolnavul 
a fost luat pe sus şi dus direct la Sfetea acasă, pe Calea Moşilor, unde 
condiţiile de igienă şi hrană pentru a-şi face convalescența erau infinit 
mai decente. În toată perioada de recuperare, la căpătâiul bolnavului 
a stat sora lui Constantin Sfetea, Elena. Între ea şi importantul pacient 
s-a aprins o mare pasiune. Şi vorba lui Vintilă Russu Șirianu, George 
Coşbuc nu a mai părăsit locuința din Calea Moșilor decât la brațul 
Elenei!?. Acesta a fost marele moment de cotitură pozitivă în viaţa lui 
George Coşbuc. S-a căsătorit cu Elena, boemul s-a metamorfozat într-un 
familist convins, au avut un fiu, Alexandru, viaţa sa a dobândit valenţele 
unui trai tihnit de burghez, şi-a putut scrie în deplin confort opera, era 
înconjurat de dragoste, nimic nu părea să-l mai poată clinti de pe drumul 
bunăstării pe care păşise. 

Fericita familie s-a mutat pe Calea Plevnei, într-o casă pe care 
Octavian Goga o numea „locaşul bunei cuviinţe”. Ion Russu Șirianu, 
la rândul lui, o numea „casa sfântă”. Vintilă Russu Șirianu scrie şi el: 

„O familie a purității, a unei sfinte solidarități. George, Elena și 

Alexandru alcătuiau o extraordinară triplă fiinţă, dizolvată în 

ardoare şi respect. Nu s-a auzit în acea casă, o viaţă întreagă, 


măcar un ton ridicat. Pacea caldă. Nobila chietudine a fost fronti- 


S a 13 
spiciul moral al casei din strada Plevnei” `. 


Anii paradisiaci ai familiei Coşbuc s-au transformat în cel mai 
oribil coşmar în doar câteva secunde. În 29 august 1915, iubitul său 
fiu Alexandru, mândria şi temeiul vieții lui, a plecat să facă o excursie 
pe Valea Oltului cu un prieten de-al său care avea cel mai nou model 
de autoturism Mercedes Benz Torpedo al timpului. Nu s-a mai întors 
niciodată din acea călătorie. Avea douăzeci de ani. lar badea George 


12 Vezi Idem, pp. 184-185. 
'5 Idem, p. 190. 

a fost complet devastat. Nu şi-a mai revenit niciodată din şoc. Vintilă 
Russu Şirianu povesteşte niște scene demne de tragedia antică din ultimii 
ani de viaţă ai lui George Coșbuc. Îl vedea mereu singur, la mormântul 
lui Alexandru, copleşit de remușcări şi regrete. Nici măcar faptul că 
în anul 1916 a fost primit în rândurile Academiei Române nu a mai 
fost în măsură să-i redea un sens vieţii sale, să-l scoată din teribilul 
autism social în care se prăbuşise. George Coşbuc se topea cu zile, toată 
lumea vedea depresia sa profundă, marșul său accelerat spre moarte, 
dar nimeni nu era în stare să facă ceva pentru a-l salva. În monumen- 
tala sa Istorie a literaturii române de la origini până în prezent, G. 
Călinescu'*, scrie şi el despre prăbuşirea fizică şi morală a ultimului 
Coşbuc: 
„Îmbătrâni înainte de vreme, fiind la 50 de ani un om uscat, ca un 
țăran istovit de legarea snopilor, cu barba împuţinată și căruntă. 
Muri în vremuri triste la 9 mai 1918, în locuinţa sa din strada 
Plevnei 48, luminată cu gaz aerian, după ce pierduse într-un acci- 


dent de automobil lângă Târgu-Jiu, pe unicul său fiu Alexandru, 


întâmplare de care fu foarte afectat”. 


Scurt-circuitul din viaţa lui George Coşbuc, produs în urma morții 
şocante a unicului său fiu, este prezentat şi de Vintilă Russu Șirianu, 
chiar cu mai multă empatie decât G. Călinescu. Poate şi pentru faptul 
că a fost, încă din primii ani ai copilăriei prieten cu Alexandru Coşbuc, 
iar în noaptea fatidică ar fi trebuit să fie în aceeaşi maşină a morții. 
Fusese invitat de Alexandru în excursia pe Valea Oltului, promisese că 
vine, dar a renunțat cu regret la călătorie, în ultima clipă, pentru că mama 
sa tocmai se îmbolnăvise şi a simţit nevoia să rămână alături de ea. 
Prietenul său a murit în acea zi fatală de 29 august, 1915. Confesiunea 
sa despre drama lui a fost scrisă în anul... 1969! 


14 G, Călinescu, Istoria literaturii române de la origini până în prezent, Ediţia a doua 
revăzută şi adăugită, Ediţie şi prefaţă de Al. Piru, Editura Minerva, Bucureşti, 1982. 
15 Idem, p. 585. 


87 


ARHIVELE BISTRIŢEI e Anul I, Fasicula 4 - CU GÂNDUL LA GEORGE COŞBUC 


Bibliografie 


Marin Bucur, Opera vieții. Caragiale — O biografie, Editura Cartea Româ- 
nească, Bucureşti, 1989. 

Ion Bulei, Atunci când veacul se năștea... Lumea românească 1900-1908, 
Editura Eminescu, Bucureşti, 1990. 

G. Călinescu, Istoria literaturii române de la origini până în prezent, 
Ediţia a Il-a revăzută şi adăugită, Ediţie şi prefață de Al. Piru, Editura 
Minerva, Bucureşti, 1982. 

Şerban Cioculescu, Viaţa lui I.L. Caragiale, Editura Minerva, Bucureşti, 
1986. 

Octavian Goga, Precursorii, Ediţie şi studiu introductiv de Ion Dodu Bălan, 
Editura Minerva, Bucureşti, 1989. 

Eugen Lovinescu, /storia literaturii române contemporane, vol. III, 
Editura Minerva, Bucureşti, 1981. 

Vintilă Russu Şirianu, Vinurile lor... Ore trăite cu George Enescu, Con- 
stantin Brâncuși, Mihai Sadoveanu, Octavian Goga, George Coșbuc, 
Panait Istrate, Ion Brezeanu, Nicolae Bălţăţeanu, I.L. Caragiale, Mihail 
Eminescu, Editura Pentru Literatură, Bucureşti, 1969. 

Ioan Slavici, Lumea prin care am trecut. Memorialistică şi publicistică, 
Ediţie şi prefaţă de Constantin Mohanu, Editura Institutului Cultural 
Român, Bucureşti, 2014. 

Alexandru Vlahuţă, Versuri şi proză, Antologie, prefaţă, tabel cronologic 
şi bibliografie de dr. Virigiliu Ene, Editura Eminescu, București, 1981. 


88 


George Coşbuc, spirituale şi amuzamente 


MIRCEA GELU BUTA” 


Ieşirea în lume a românilor a avut dintotdeauna și aspecte hazlii, 
izvorâte din jocul dialectic dintre recunoaștere şi necunoaştere, împre- 
jurare în care umorul sau absenţa acestuia scot adesea la iveală nuanţe 
sau chiar profunzimi ce scapă, de obicei, discursului oficial, atunci 
când nu sunt omise intenţionat. Tendinţa de simplificare, de a vedea 
lumea în alb sau negru, când ea nu este niciodată albă, nici neagră, 
este un izvor de glume, atunci când este privită cu lejeritate, dar ştim 
bine că poate duce şi la tragedie, când este exagerată prin patetism. 
Nu rareori tensiunile sunt amplificate de rivalităţile sau partizanatele 
dintre români, stări care tind spre exacerbare atunci când oamenii sunt 
departe de casele lor. 


1. George Coşbuc la Karlsbad 


Într-o astfel de situaţie s-a aflat şi poetul George Coşbuc, antrenat 
într-o conversaţie pe seama poeziei şi a poeţilor noştri cu un fost hangiu 
din Karlsbad. Admirator al bardului de la Mirceaşti pentru felul în 
care acesta cântase vitejia ostașilor români, Coşbuc avea să afle de la 
gazdele sale că Alecsandri nu doar că poposise şi el la acel han, dar 
intrase într-o dispută cu gazdele sale, mărturie rămânând versurile din 
cartea de oaspeţi: „Der Befteak hier ist miserabel / Der Wein ist aber 
vil amabel / Erforsche nicht woher un wie / Ein Dichter aus die Rumanie” 


* Mircea Gelu Buta, Prof. Dr., Facultatea de Teologie Ortodoxă, Universitatea „Babeş- 
Bolyai” Cluj-Napoca, e-mail: butamircea@yahoo. com 

(Aici biftecul e mizerabil, / În schimb vinul e foarte amabil, / Nu cerceta 
cum şi de unde. / Un poet din România). La care gazda adăugase: 
„Genannt Herr V. Alecsandri” (Pe numele său dl. V. Alecsandri). 
Nivelul la care Alecsandri stăpânea limba germană va rămâne, 
probabil, o enigmă, versurile de mai sus fiindu-i atribuite aproximativ, 
fără posibilitatea verificării surselor, dar dialogul dintre presupuşii 
poeţi continuă cu replica: „Du verstehst nicht einmal das A-B-C: / Wir 
schreiben «vil» mit einen «e»” (Nu înţelegi nici alfabetul / Noi scriem 
«viel» cu un «e»). Continuarea se face într-un jargon mai puţin protocolar, 
de unde bănuiala gazdei că ar fi vorba de mâna unui student. „So ne 
Fabel / Mit amabel / Miserabel / Steck dir andreswo Schnabel!” (Aşa 
o fabulă / Cu amabil / Și mizerabil, / Bagă-ţi ciocul altundeva). Insistenţa 
cu care se răspunde presupusului poet român face ca întâmplarea să 
devină mai puțin credibilă, potrivită însă pentru amuzamentul cititorului 
ocazional. „Mein liebster Herr Dichter / Wir sagen deutsch aur «der»” 
(Dragul meu domn poet, / În germană spunem «der»). Sfetnicii în ale 
gramaticii ajung şi la pseudoconcluzia anecdotică: „In diesem Falle, 
Herr, / Entweder «die», noch «der» / A daitscher Proffesăr” (În cazul 
acesta, domnule, / Nici «die», nici «der» / Un profesor german”. În cele 
din urmă, duelul verbal se relativizează, prin trimitere la eternul Cupidon: 
„So viel der Schwabe liebt die Bier / So viel und mehr viel lieb ich dir” 
(Cu cât şvabul iubește berea / Cu atât mai mult te iubesc eu pe tine). 
Întâmplător sau nu, aceste anecdote destinate bunei dispoziţii a 
mesenilor de oriunde conțin un mare adevăr — nevoia de a ne traduce 
literatura pentru a fi cunoscută în lume. O nevoie atât de simplă, dacă 
nu ar exista rivalităţile, orgoliile şi invidia. Însă nimeni nu e perfect... 
La stăruinţele unor prieteni şi colegi vienezi, în anul 1911, tânărul 
medic Alexandru Vaida-Voevod, care era deja deputat în parlamentul 
de la Budapesta, își reia activitatea medicală sezonieră la Karlsbad”. 


1 C. Săteanu, Muşchetarii literaturii române moderne, laşi, Institutul Presa Bună, 1939, 
pp. 115-117. 
? Este vorba de stațiunea Karlovy Vary. 

În acea vară, printre rezidenții staţiunii s-au aflat poetul George Coşbuc 
şi scriitorul Ion Luca Caragiale, care venise în mod special de la Berlin, 
pentru a-i arăta prietenului său, Coşbuc, un proiect de dramă istorică, 
în versuri, cu viaţa Didonei, regina Cartaginei”. De obicei, luau masa 
la Hotel „Loib” (d-na Seling), în tovărășia familiei Dr. Vaida și repu- 
tatului avocat bistriţean Dumitru Ciuta, un vechi client al staţiunii”. 
Conversaţia lor, snoave, anecdote, răsfăţ de copii mari, zeflemea, era 
pe contul literatorilor epocii. Dacă firea lui Coşbuc era apă sfinţită, cea 
a lui loan Luca era apă tare, corozivă”. 

Fiind o stațiune balneară, nu lipseau discuţiile despre diete. Astfel, 
într-o zi, la masă, av. Ciuta îi puse doctorului Vaida următoarea între- 
bare: „Ce conţine mazărea, lintea, fasolea?”. Răspunsul acestuia veni 
fără şovăire: „Fasolea cca 21—22% albumină,; mazărea 22-—23%; lintea 
23—24% . Acesta însă continuă: „Dar morcovii ?”. Vaida nu ezită: „90% 
apă, 6% celuloză, 1% zahăr, 3% amidon, 1,5% albumină și 0,5% săruri 
și acizi”. Uimit, avocatul bistriţean îşi întrebă prietenul cum de le ştie 
atât de exact, iar acesta i-a replicat zâmbind: „Așa e răspunsul, ca și 
întrebarea. Acești morcovi nu i-a analizat nimeni în laborator, aşadar 
am dreptul să improvizez ad-hoc. Căci altfel nu aș putea satisface setea 
ta ştiinţifică, iar pentru a mulțumi pe client, medicul, în anumite cazuri, 


3 Şerban Cioculescu, Viaţa lui Ion Luca Caragiale, Ed. Minerva, 1986, pp. 324-325. 

* Dumitru Ciuta s-a născut la Rebrișoara, în anul 1859. După terminarea claselor primare 
în comuna natală, urmează cursurile gimnaziale şi liceale la Liceul Grăniceresc din 
Năsăud. Susţine examenul de maturitate în luna iulie 1879 şi se înscrie la Facultatea 
de Drept „Frantz Joseph” a Universităţii din Cluj, pe care o absolvă în anul 1885. 
Deschizându-şi un birou de avocatură în oraşul Bistriţa, se va face remarcat prin 
apărarea drepturilor românilor în litigiile cu autoritățile comitatului şi comunitățile 
săseşti. Are merite nepieritoare, alături de av. Dănilă Lica, în intrarea românilor în 
cetate, prin cumpărarea Bisericii minoriţilor din Piaţa Rossmarkt. A fost proprietarul 
impozantei clădiri din partea de jos a Spitalgasse (azi, str. Gheorghe Șincai), pe care 
a construit-o în jurul anului 1900. Aceasta avea la parter 21 de încăperi, iar la etaj, 
28 încăperi. La 19 decembrie 1930, familia a vândut-o contra sumei de 3.645.000 lei, 
în favoarea Statului Român, Direcţia Generală a Poştelor, Telegrafelor şi Telefoanelor, 
iar contractul a fost autentificat la Tribunalul Ilfov- secția Notariat. 

$ Alexandru Vaida-Voevod, Memorii, vol. IV, Ed. Dacia, Cluj-Napoca, 2006, p. 42. 

trebuie să facă pe avocatul”. Comesenii au râs, iar av. Ciuta s-a declarat 
satisfăcut. 

Într-o seară, la cină, urmând sfatul şefului de sală de la restaurantul 
Hotelului „Loib”, au comandat cu toţii „fogaş la grătar”. Tocmai sosise 
Dr. George Pavel, un prieten medic din Bistriţa. Acesta aduse în discuție 
faptul că fratele său, Constantin, „s-a lăsat de studiul Dreptului şi vrea 
să se facă artist de Operă”, la care doctorul Vaida îi răspunde: „Vom 
avea nevoie şi de artişti de toate felurile, nu numai de medici şi avocaţi, 
căci ceasul cel de mult aşteptat se apropie”. 

Discuţiile continuau după-masă, în timpul lungilor plimbări prin 
stațiune. Coşbuc, om distins prin firească delicateţe şi sentimentalism, 
mergea înainte, împreună cu Elena (Lencia), soţia doctorului Vaida, 
iar acesta rămânea în urmă cu Caragiale, cu care se oprea deseori din 
mers. Dacă Coșbuc nu persevera la o temă şi trecea la alta, fără a ține 
seama de expunerea îngrijită, Caragiale, care afişa o politeţe conven- 
țională, povestea ordonând fraza cu o îngrijire de la sine înțeleasă, de 
parcă ar fi dictat-o. Companionii mărturisesc că era o plăcere estetică 
să-l asculţi. În plus, ducea până la extrem observarea ceremonialului 
convenţional şi a formelor rutinei sociale, încântând prin subtonul de 
sarcasm cu care descria oamenii şi stările. 

Când bărbaţii erau singuri, se luau la întrecere în a-şi da frâu liber 
părerilor asupra producției artei şi literaturii moderne. Cei doi maeștri 
erau de acord cu faptul că dacă doza talentului nu-ţi permite să atingi 
culmile, te oprești la stâna modernistă, urcând pe cărarea naționalistă 
în dreapta ori, urmând pilda din străinătate, cățărându-te pe cărarea 
din stânga, cu aluri internaţionale. Pe atunci erau la modă Domnul notar” 
şi Maica cea tânără!”. Ambele piese s-au pretat din belșug observării 


€ Ibidem, vol. I, p. 188. 

7 File de şalău la grătar. 

8 Mircea Gelu Buta (ed), Constantin Pavel... Întemeietorul, Ed. Eikon, Cluj-Napoca, 
2011, p. 27; vezi şi Alexandru Vaida-Voevod, op. cit., vol. I, p. 198. 

” Dramă în trei acte de Octavian Goga. 

19 Dramoletă neoromantică de Emil Isac. 

celor doi, iar asistenţa avea beneficiul plăcerii. Urmau apoi anecdote 
şi farse de răsfăț, când ambii se întreceau ca doi copii liceeni!!. 

După terminarea sejurului de la Karlsbad, în luna iulie, Caragiale 
primeşte o scrisoare de la Dr. Vaida, care-i trimite de la Karlsbad 
exemplarul mărit al unei fotografii, realizată de maestrul Pitranev, în 
amintirea ceasurilor petrecute împreună cu dânsul şi Coşbuc, cerându-i 
iscălitura, „spre a-i ridica şi mai mult «pretium affectionis»”?. În anii 
următori, doi dintre comesenii de pe terasa restaurantului din Karlsbad, 
imortalizați în fotografie, vor trece la cele veşnice: Ion Luca Caragiale, 
în ziua de 9 iunie 1912, la Berlin, iar av. Dumitru Ciuta, în anul 1913, 
la Bistriţa. 

Sezonul din anul 1912 a fost deosebit de uscat şi secetos şi, cu 
toată clima de munte a Karlsbad-ului, stăpânea o căldură sufocantă. 
Din America trecu un val de căldură intensă peste toată Europa, iar 
oamenii nu știau cum să se mai apere de curenții fierbinți de aer. Nici 
noaptea sau în zori de zi nu aveau parte de răcoare. Cu toate că lumea 
suporta cu stoicism valul de căldură, s-au înmulțit cazurile de colici ab- 
dominale, a căror etiologie era greu de descifrat. În luna iulie, Karlsbad-ul 
forfotea de lume. Această mulțime avea nevoie de alimente care trebuiau 
gătite, iar păstrarea lor devenise o problemă, întrucât carnea de vită, 
de vițel, de pasăre şi peştele se ţineau în gheţării, pentru că nu apăruseră 
încă vagoanele frigorifice”. 

În acele zile istovitoare, doctorul Vaida se pomeneşte solicitat de 
scriitorul Barbu Ştefănescu Delavrancea, un vechi client de-al său. 
De câteva zile, acesta zăcea la pat și trimisese după medic. Odaia lui 
era plină de fum, în urma infinitelor țigarete. Medicul a deschis larg 
fereastra, după care l-a consultat. Pacientul îşi deranjase stomacul cu 
o brânză stricată şi scria în pat la una din dramele sale, probabil „Apus 
de soare”. 


1! Alexandru Vaida-Voevod, op. cit., vol. I, pp. 211-212. 

12 Preţul simpatiei. Apud „Caragiale la Blaj”, în „Universul Literar”, București, anul 
XLVIII, nr. 36, sâmbătă, 9 septembrie 1939, p. 8. 

15 Alexandru Vaida-Voevod, op. cit., vol. I, p. 206. 

— Am simţit că brânza e stricată, zise scriitorul, dar am fost silit 
să o înghit, căci vis â vis, la masa vecină şedeau două doamne care se 
uitau la mine. 

— Bine, dar nu puteaţi să o scuipaţi în batistă şi să ieșiți afară şi să 
o aruncaţi? 

— Da, aveţi dreptate, dar nu mi-a venit aminte. 

Cu puţină dietă şi răbdare, maestrul Delavrancea s-a vindecat repede, 
putându-se bucura în toamnă de fastuoasa montare a piesei sale!*. 

În anul 1913, poetul George Coşbuc va reveni la Karlsbad, la sfârşitul 
lunii iulie. Vremea ploioasă şi dispariția prietenului Ion Luca Caragiale 
îi creează disconfort. Singurii tovarăşi în compania cărora îşi petrecea 
timpul rămăsese familia Dr. Vaida, cu care lua masa. În rest, vreme urâtă 
şi plictiseală destulă. Mâncarea i se pare monotonă, fapt pentru care îi 
scrie soției, rămasă acasă, la București: 

„Cu mâncărurile o duc rău, căci tot fripturi sunt pe listă. Am 

încercat cu legume, dar ştii cum le fac ei aici: fierte în apă. Am 

mâncat jumări şi mi s-a aplecat (lucruri de care eu nu prea sufăr). 

Am cerut orez cu lapte: a fost fiert în apă, peste care au turnat 

câteva picături de lapte... Când mi-am stricat stomacul cu jumările, 

mi-a trecut după o sticlă de Giesshiibl'*. 

În ziua de Sfântul Ilie, poetul se întâlneşte cu Miron Cristea, în acea 
perioadă Episcop de Caransebeș, care l-a invitat la masă, împreună cu 
familia Dr. Vaida. A fost un prânz elegant, cu vinuri scumpe, dat „în 
cinstea numelui său”. Zilele următoare, poetul şi le va petrece în com- 
pania episcopului, care, generos, va plăti consumaţia'“. 

Primele zile din august rămân ploioase. „E atât de urâtă vremea, 
că aproape nu vezi om pe străzi. Și e iarăşi frig. E ca în zilele de 
noiembrie. Pleacă lumea și toți au în gură vorbele: «Es ist nicht zum 
aushalten!» (Nu mai pot să îndur!). Plec şi eu mâine, duminică, până 


14 Ibidem, pp. 211-212. 

15 Apă minerală de Karlsbad. 

6 George Coşbuc, „Scrisoare către Elena”, Karlsbad, 24 iulie 1913, în vol. George Vasile 
Raţiu, Elena Coșbuc, oaspete al Văii Bârgăului, Ed. Aletheia, Bistriţa, 1998, pp. 20-22. 

la Viena”. Întrucât ploaia şi frigul continuă şi în zilele următoare, 
Coşbuc îşi va petrece timpul la cafeneaua Lesezimmer, împreună cu 
Dr. Vaida, care nu prea are de lucru, pentru că românii au plecat. În 
asemenea condiţii, mâncarea rămâne o preocupare importantă. Se 
serveşte „Spinat ai”! şi salată de lăptuci cu lămâie, fără untdelemn. 
Compotul este diluat cu două-trei prune într-o porţie, fierte în apă simplă, 
peste care se presară puţin zahăr din zaharniţă: „Este mizerie, batjocură 
şi curată hoţie”, conchide poetul!” 

Spre sfârşitul sejurului, vremea se îmbunătățește și optimismul revine: 


„Mănânc foarte bine şi iau cu foarte mare veselie cafeaua, dimi- 
neaţa... Seara, m-am dus la Hamca, unde cântă băiatul doamnei 
Pavel. Trage bine din vioară. Cu fata mă întâlnesc mai des pe la 
Miihilbrunn, pe la nouă ore, căci eu mă duc târziu la adăpătoare, 
iar ea vine după nouă ore, căci nu stă la Karlsbad, ci în Drahovitz, 
la marginea orașului și cei care nu stau la Karlsbad nu au voie 
să bea apă din izvoare decât numai după nouă (asta e porunca, 
dar cine o poate controla?). Am luat-o o dată la terasa Pupp și 
am cinstit-o cu cafeaua... Luni seara voi fi la Viena, iar de acolo 
la Angelina. Mă duc pe la ea şi pentru canonicul Domide”, să-mi 
isprăvesc cu traducerea studiului aceluia italienesc. Corecturile 
le-am primit, dar n-am avut poftă să le corecte”. 


Spre sfârşitul lunii august, George Coşbuc părăseşte Karlsbad-ul, 
îndreptându-se spre Pilsen, de unde îi scrie soţiei: 


„M-am oprit în Pilsen, cu berea lui cea vestită. Dar eu beau vin — 
o, dar e cumplit de acru! Dorm la noapte aici. Poznaș oraș! Curioasă 


w George Coşbuc, „Scrisoare către Elena”, Karlsbad, 24 iulie 1913, în vol. George 
Vasile Raţiu, op. cit., pp. 22-23. 

18 Spanac cu usturoi. 

zi George Coşbuc, „Către Elena”, Karlsbad, 15 august 1913, în vol. George Vasile Raţiu, 
op. cit., pp. 24-25. 

2 Octavian Domide ( 1869-1949), canonic greco-catolic de Gherla, strălucit italienist, 
colaborator al lui George Coşbuc la traducerea „Divinei Comedii”, de Dante Alighieri. 
Apud George Vasile Raţiu, op. cit., p. 30. 

ZI George Coşbuc, „Către Elena”, Karlsbad, 15 august 1913, în vol. George Vasile Raţiu, 
op. cit., pp. 24-27. 

fizionomie are! Nici vechi, nici nou, nici murdar, nici curat și într-un 

fel cum n-am mai văzut orașe pe lume. Inscripţiile sunt germano- 

cehe. Cehii nu voiesc să vorbească nemţește și se uită urât la nemți... 

Pentru că m-a apucat foamea, am mâncat Rindgulyás” şi am băut o 

sticlă de Giesshiibl. Aştept acum să sosească Durchzugul”? către 

Viena.. ”*. 

Câteva zile mai târziu, George Coşbuc este musafirul surorii sale, 
Angelina Pop, din Feldru, de unde îi scrie soției. Aici află de moartea 
lui Aurel Vlaicu, pentru care preoţii satelor de pe Valea Someşului au 
tras clopotele”. După un timp, va pleca la Gherla, ținta venirii sale în 
Ardeal, pentru a-l întâlni pe canonicul Octavian Domide, unul din 
italieniștii recunoscuţi ai vremii. Se făcuse iarnă şi era „o zăpadă fără 
ger”. Efortul a fost pe măsură, în final criticii fiind unanim de acord 
că ardelenii au făcut cea mai bună traducere a „Divinei Comedii”. 


2. Distihurile lui George Coşbuc 


Încă nu s-a strâns laolaltă toată opera poetică a lui Coşbuc. O bună 
parte a rămas uitată prin ziare și reviste, dar şi în mintea celor care l- 
au cunoscut, relatând, ulterior, cu umor, întâmplările și discuțiile din 
preajma poetului. lată o glossă scrisă de George Coșbuc, găsită și 
consemnată de defunctul pedagog năsăudean Sandu Manoliu: 

„Nu glumiti, v'opresc acuma / Nu râdeți, bate-vă gluma! / Nu râdeți, 

ci staţi cu râsul, / Nu glumiţi, bate-vă plânsul. / Că de-ți râde-acuma 

voi / Ah, veți plânge mai apoi. / Însă faceți ce vă place, / Căci și eu 
așa voi faceP”. 


A Gulaş din carne de vită. 

23 Trenul. 

24 George Coşbuc, „Către Elena”, Pilsen, 31 august 1913, în op. cit., pp. 27-28. 

2 George Coşbuc, „Către Elena”, Feldru, 19 septembrie 1913, în op. cit., pp. 30-32. 
2 George Coşbuc, „Către Elena”, Gherla, decembrie 1913, în op. cit., p. 32. 

27 C, Săteanu, op. cit. p. 111. 

Când ţinea să glumească cu arta sa poetică, Coşbuc improviza in- 
stantaneu strofe care țineau loc de procese-verbale. De exemplu, la 
şedinţele revistei culturale „Albina”, întemeiată de Spiru Haret nota: 

„Astăzi, un proces-verbal: / Am vorbit şi eu, şi soții, / Însă domnul 

general, / Mai mult decăt noi, cu toții. // Noi ne tot gândeam ce-am 

bea, / Cu o sufletească sete; / Generalul ne vorbea / De sigilii și 
secrete. // Dar acest proces-verbal / Va rămâne-o frumuseţe / 

Toţi având un ideal, / Deşi pe mai multe fețe. // Căutăm acest 

secret / Care aduce-n mulți lumina / După cum ne-a spus Haret, / 

Care-a-ntemeiat «Albina». 

Întrucât Spiru Haret era un mare admirator al lui Coşbuc şi al 
operei sale, l-a propus să fie decorat. Poetul, invitat la Palat, trebuia 
să se prezinte protocolar, dar, necunoscând protocolul și ţinuta, adică 
neștiind cum şi în ce fel de port să se prezinte, se simţea încurcat. 
Pentru ca s-o scoată la capăt, s-a adresat lui N. Petrașcu, directorul 
revistei „Arta şi literatura română”, la care colabora, trimițându-i o 
scrisoare cu următorul pasaj final: 

„Am nevoie de sfaturi. Așa, de pildă: știi, cred că D-l Haret mi-a 

dat o decorație, nu ştiu care. E nevoie să fiu cu ea la piept, la 

Palat? Aud că se supără coridoarele Palatului dacă te văd fără 

decoraţii pe piept, când ţi s-au dat. Acu trebuie să mi-o cumpăr; 

nu ştiu cum s-o port — mai mare daraua decât ocaua”” 

În august 1887, George Coşbuc ajunge la Sibiu, unde va rămâne 
până în anul 1889, activând în redacţia revistei „Tribuna”, eveniment 
pe care Ioan Slavici îl va consemna cu entuziasm: „De vreo două 
săptămâni avem aici pe Coşbuc, un admirabil băiat de vreo 21 de 
ani, unul din cele mai distinse capete”. În această perioadă va apărea 
„Nunta Zamfirei”, cea dintâi capodoperă a poetului. 

Deseori, Coşbuc îl frecventa pe preotul Manta din satul Gura 
Rîului de lângă Sibiu, gustând deliciile proverbialei ospitalități ale 


?8 Ibidem, pp. 111-112. 
% Ibidem, p. 123. 

gazdei și în casa căruia se simţea foarte bine, dovadă catrenul plin de 
umor şi vervă, păstrat în arhiva amfitrionului: 

„Cine-aduce vin cu canta? / — Popa Manta! / Cine-i beat ca un 

butuc? / Coşbuc". 

Vara, la Ocna Sibiului, Coşbuc mersese la scaldă cu prietenul său, 
scriitorul Bogdan Duică. Poetul ştia să înoate, iar prietenul său, ba, 
fapt pentru care stătea dezbrăcat la mal și ezita să intre în apă. Deodată, 
zburdând a tinereţe şi a joacă, Coşbuc îi face vânt şi „...bulbubuc, 
prietenul său cade în apă... mai, mai să îl înece!”. O clipă fulgerătoare 
de emoție şi spaimă şi, ca o zvârlugă, poetul e lângă tovarășul său, 
pe care îl trage la mal, mustrându-l: „Bine, Duică, aşa de ușor te lași 
înecat”! 

Pe când era redactor la revista „Vatra” (1894), Coşbuc ținea să-și 
întreţină cititorii cu snoave sau glume, considerând că, pe lângă 
valoarea culturală, au și un rol educativ. lată cum se amuza în jurul 
figurilor voievodale: La întrebarea: „Care Domnitor a fost mai voinic?”, 
răspundea: 

„Ciubăr Vodă, căci numai după el a rămas vorba: E voinic ca 

Ciubăr Vodă, pe care l-au mâncat guzganii!; Care Domnitor 

putea să zboare? „Lăcustă Vodă!. Care Domn a fost mai iubit de 

femei?Petru Cercel, căci ce iubesc mai mult femeile, decât 
cerceii. Care Domn stătea într-un picior când vorbea? Petre 

Șchiopul. Care Domna avea două toiege? Mircea al III-lea 

Ciobanul, care avea toiag ciobănesc și toiag voievodal. Care 

dintre domnitori s-au dușmănit mai mult între ei? Ștefan cel Sfânt 

și Vlad Dracul, căci unul era sfânt, iar celălalt dat dracului”. 

lată cum a încercat poetul să răspândească în popor istoria 
naţională. Probabil, era un reflex spiritual de la „Junimea”, căci acolo 
se glumea în timp ce se făceau lucruri atât de bune şi atât de scumpe 
culturii românești”. 


30 Bazil, Gruia, Blaga, Inedit, Efigii documentare, vol. IL, pp. 36-37. 
31 C, Săteanu, op. cit., p. 109. 
* Ibidem, pp. 118-119. 

În anul 1899, Virgil Şotropa, colegul lui Coşbuc de la Liceul 
Grăniceresc din Năsăud, a fost ales director al liceului, însă guvernul 
maghiar, pe motive politice, nu voia să-l confirme pe post. Situaţia, 
devenită publică, a ajuns şi la urechile lui George Coşbuc, prilej cu 
care, dintr-o cârciumă bucureşteană, îi adresează împricinatului 
câteva versuri de încurajare: 

„Ditiramb, de la Carul cu bere: Șotropa, / Tu sperii Europa / Cu 

plângerile tale! / Eşti tu la Rahova, / Eşti tu la Griviţa, / Eşti tu la 

Alexe, cârcimarul? / Ori unde eşti? / Țipă guvernul / Și țara ţipă 

/ Că eşti director / La Năsăud. / Bagă de seamă, scumpule Maro, 


/ Nu te umfla! / Şi salutare, dragă primeşte / De la amicul vostru, 


Coşbuc”. 


Având un rafinat simţ al umorului, Coşbuc avea obiceiul să-şi 
versifice misivele. Astfel, pe o carte poştală ilustrată, reprezentând 
salonul „Raimund-Loge” din vestitul restaurant braşovean „Wiener 
Rathaus-Keller”, care însoțea „putinica de lapte acru”, pe care Coşbuc 
i-o trimite lui Caragiale prin atașatul comercial George Moroianu, 
acesta notează, în dialect ardelenesc: „Ui-ie noa că ce bun vin! Numai 
că — asta nu prea slobod P”. 

În luna martie 1905, poetul George Coşbuc, împreună cu pictorul 
Ştefan Luchian și un prieten, după ce fac consumaţie la terasa bucu- 
reşteană „Casa de jos”, lasă următoarea epigramă, ca notă de plată: 

„Eu, Luchianu, omul frumos / Eu, lulianul, omul năuc / Și eu, sucitul 

George Coşbuc / Decidem: / Să ni să facă câte-o cafea / (Cacofonia, 

zău, nu-i a mea!) / Cine va face-o, e lucru mare / Din partea noastră 

o sărutare. / Mai sus iscăliţii / Și acum căliţii / Și rău păliţii / Cei 

trei beţivi”?. 

Anul jubiliar 1906 a avut o însemnătate aparte în istoria românilor: 
se împlineau 40 ani de domnie a lui Carol I şi 25 ani de la proclamarea 


33 Virgil Şotropa, „Amintiri”, în „Arhiva Someşană”, nr. 5., Năsăud, 1926, pp. 50-51. 

1 Şerban Cioculescu, Viața lui I.L. Caragiale, Editura Minerva, București, 1986, p. 325. 

35 Epigramă redactată de George Coşbuc și Ştefan Luchian, la o cafenea, cu titlul de 
plată a cafelei, manuscris original, 18 martie 1905, piesă rarisimă, licitație. 

Regatului României, dar şi 1800 ani de la cucerirea Daciei de către 
împăratul Traian. Cu această ocazie, la București a fost organizată 
„Expoziţiunea Generală Română din Bucureşti”, unde Asociaţia Tran- 
silvană pentru Literatura Română şi Cultura Poporului Român (ASTRA) 
a dorit să amenajeze un pavilion. Cu toată împotrivirea autorităților 
ungare, sub conducerea avocaţilor Victor Onişor şi Gherasim Domide, 
în ziua de sâmbătă, 24 octombrie 1906, patruzeci de persoane au plecat 
din Gara Bistriţa cu trenul spre Bucureşti”. În capitală, grupul a fost 
aşteptat de „toți prietenii năsăudeni, printre care îi regăsim pe d-nii 
Iuliu Moisil, Candale, Ştefan Gavrilaş, căpitan Vasile Meruţ, fost pro- 
fesor din Năsăud, Vasile Şuteu, Emil Marica locotenent, Adace, G. 
Sfetea şi alții”. După ce oaspeţii au fost cazaţi, spre seară s-au adunat 
„La carul cu bere”, unde au salutat cu bucurie prezenţa poetului George 
Coşbuc”. În scurt timp, li s-au alăturat prieteni și cunoscuţi din Bucu- 
reşti, Borgovan, Bogdan-Duică, Haliţa, Şuteu, Moisil, Meruţiu, Hodoș, 
Scurtu. Într-o seară, Coșbuc a invitat câţiva intimi într-un local unde 
puteau vorbi lucruri de-ale lor, de acasă. Se făcu ziuă şi ei continuau 
să povestească. Când unul dintre comeseni le atrăsese atenţia că s-a 
făcut ziuă şi ar trebui să se despartă, Coşbuc, care nu-i lăsa să plece, 
le-a zis ironic: „Măi, ce solizi v-aţi mai făcut voi, năsăudenii!”, la care 
Şotropa îi răspunde: „Auzi acolo, solizi, la patru ceasuri dimineaţa!”*. 
La puţin timp după încheierea expoziţiei, aducându-şi aminte de 
cumnatul său, Constantin Pop, preot în Feldru, îi scrie, în cunoscutu-i 
stil umoristic, probabil o reminiscență din atmosfera societăţilor literare, 
în care una din devize a fost „Anecdota primează”: 
„Părinte popo, sosit-ai acasă din Bucureşti ori eşti încă tot pe drum 
printre Coldău şi Săsarm? Şi ai găsit acasă toate prescurile pe 
număr? Şi doamna preuteasă, bine, sănătoasă, mulțămim D-tale? 
Şi Sfintia Ta — ei, dă-o dracului de sfinţie! — eşti sănătos şi vesel? 
Îmi pare bine. Am cetit prin gazete că la gara de la Copşa-Mică 


35 Revista Bistriţei”, anul II, nr. 42, 1906, p. 3. 
37 Ibidem. 
38 Virgil Şotropa, op. cit., pp. 52-53. 

ţi-ai fi pierdut ochelarii. Îmi pare rău. Şi că prin Sibiu ţi-ai fi pier- 
dut capul (dar de asta mă mir, că omul nu poate pierde ce n-are), 
ţi-ai fi pierdut capul după o sălişteancă frumoasă. Astâmpără-te, 
popo, cu de-astea, că şade rău, că eşti bătrân! Ce Dumnezeu, 
Angelina n-are «parapleu» să ţi-l rupă de scăfărlie? M-am apucat 
eu să vă scriu, căci Alexandru are acum şi mai puţină vreme 
decât mine. Toată ziua e la şcoală, se scoală de la 6 şi jumătate 
dimineaţa, căci l-am dat la Liceul Lazăr şi noi stăm departe, mai 
mult de patru kilometri de la liceu. Merge şi vine cu tramvaiul 
electric, dar îi trebuie pe drum vreme multă, căci face de patru 
ori pe zi acest drum, aproape 16 kilometri zilnic. E îmbrăcat în 
uniformă, de cadet, şi e cu pușca pe umăr. 

Eu, mulțămescu-vă de întrebare, sînt sănătos. Nevastă-mea aşiş- 
derea. Alexandru idem. Bucătăreasa tot aşa. De la Sfintu Dumitru 
ne-am mutat în casa noastră, str. Labirint 133, casă frumoasă, 
mare, mă rog, ca de boer sărac! Păcat că astă-vară, când aţi fost 
prin Bucureşti, n-o aveam, ca să vă omenim ca pe nişte obraze 
supțiri ce sinteţi D-voastră şi ca pe nişte feţe bisericeşti cari au 
s-ajungă în raiu de-a dreapta sfintului Haralambie, cel cu aripi de 
foc, care scaldă de şapte ori pe zi dracii în leşie. Dar ce n-a fost 
astă-vară, o să fie la anul şi la mulți ani, că nu e numai un câne 
scurt de coadă în lumea asta şi nici omul nu e jurat să vie numai 
odată în viaţa lui prin Bucureşti, ca Pahonie Mocodeanul din 
Hordou la Ierusalim. O să mai veniţi să mai vedeţi «bârjele» şi 
cinstita casă a Domnului, sfânt locaş de închinăciune la Caru- 
cu-bere (oho, Constantine, ce frumuseţe de spumă). 

Acum, mai bine aş tăcea, dar uite că am fuștei pe limbă şi mă leg 
şi eu de-o vorbă din scrisoarea ta cea din urmă. Prostul făgă- 
duieşte şi nebunul trage nădejde. Adecă nebunul sînt eu şi prostul 
eşti tu (să nu ne-audă cineva, că te pomeneşti că ne crede!). Te-ai 
legat să ne trimiţi, tu, ori Angelina, că tot un drac sînteţi, un covor, 
da un c-o-v-o-r! Bre, Turcule, nu puteai să te astimperi, că acum 
nevastă-mea numai covoare vede, ba galbene, ba albastre, ba verzi. 
M-aţi înnebunit-o cu covorul vostru. 

Prin Bucureşti e iarnă straşnică, zăpadă multă şi ger. Dar mult 
soare şi multă veselie, şi acum cu sărbătorile ce vin începe frumuseţa 

oraşului, cu nesfărşite iluminaţii, cu sgomot, şi cântece, şi irozi, şi 
câte comedii. 

Iar vouă, fiilor, pace şi bună iubire între oameni. Să vă mâncaţi 
în pace călbaşurile (aşa cred că se chiamă mâncarea aia, că eu 
de 20 de ani nici n-am mai văzut-o), şi să vă roadeți cu câţi dinţi 
mai aveţi costițele de porc şi bucuraţi-vă şi veseliți-vă cu veselia 
Domnului, petrecându-vă sărbătorile cu dragoste şi cu har dum- 
nezeesc. Ai strănutat? Să-ţi fie de bine! O să faci chef de seară cu 


A... 


39 
de la noi. George”. 


La începutul secolului XX, producătorii de ciocolată încercau să 
își impună produsele pe piața bucureșteană, recurgând la sloganuri de 
felul: „Copilaş ori tu ostaş / Ciocolată dacă vrei, / Cere numai Berindei, 
/ O găseşti oriunde vrei”. Seara, la berărie, poetul George Coşbuc va 
comenta: 


„lată-afişul. Dacă vrei, / Pilda este foarte-adâncă. / Ciocolata 


à A SR RE i za, WAT 
«Berindei» / Numai câinii o mănâncă”. 


În anul 1905, în preajma Crăciunului, Onisifor Ghibu, student la 
Universitatea din Bucureşti, împreună cu Constantin Bucșan, fostul 
său coleg de liceu la Braşov, care mai târziu s-a căsătorit cu sora lui 
Octavian Goga, încearcă să-l întâlnească pe George Coșbuc. Sunt sfătuiți 
să-l caute la „Carul cu bere”, unde poetul îşi petrecea deseori serile. 
Prin intermediul lui Iuliu Tuducescu?, custodele de la Academia 


3? Scrisoare datată 18 dec. 1906, adresată de George Coşbuc cumnatului său, Constantin 
Pop din Feldru, în „Arhiva Someşană”, nr. 5, Năsăud, 1926, pp. 41—42. 

“0 Marian Rotaru, „Marca — sufletul comerțului” (II), în „Informatorul Moldovei”, 1 
septembrie 2013. 

4l Mihai Sadoveanu, Iașii Primăvara, apud Daniel Corbu Corbu (ed.), George Coșbuc 
în amintirea contemporanilor, ediţia a doua, Ed. Princeps Multimedia, Iaşi, 2016, 
p. 223. 

* Iuliu Tuducescu (1871-1947), paleograf şi publicist, născut la Lipova (Timiş), 
activează în cadrul Bibliotecii Academiei începând cu 3 ianuarie 1934, până la 1 
octombrie 1933. Publică studii despre Hasdeu, Barițiu, Ibsen ş.a., precum şi despre 
volumul „Balade şi idile”, de George Coșbuc. Apud Onisifor Ghibu, Oameni între 
oameni, Ed. Eminescu, Bucureşti, 1990, p. 201. 

Română, tinerii sunt poftiți la masa lui Coşbuc, care, în mare vervă, 
le relata comesenilor o întâmplare petrecută cu o zi înainte: 
„— Ascultati! Un farmacist care a introdus de curând printre arti- 
colele din farmacia lui o apă de dinţi, pe care o cheamă Odol, a 
venit la mine să-i fac nişte versuri pentru reclamă. Nu am avut 
timp şi o să le fac acum”. Şi cum era bine dispus, a fabricat în 
grabă o poezie destinată farmacistului: «Într-o mansardă-naltă / 


Regina şi Carol / Carol cu mâna goală, / lar ea cu braţul gol, / 


Se spală cu Odol». Lumea râdea de se prăpădea”*. 


Discuţia continuă despre tipărirea cărților bisericești, în care s-a 
încercat înlocuirea cuvintelor vechi cu altele noi, introducându-se 
astfel în text o mulţime de neologisme „unele insuportabile, altele cu 
totul nepotrivite pentru Biserică”. Astfel, într-unul din Pasalmii lui 
David, unde textul vechi spunea că „Fetele împăraţilor sunt întru cinstea 
Ta, Doamne”, cei de la Tipografia Cărţilor Bisericeşti, care avuseseră 
sarcina să îndrepte noua ediție, au găsit că ar fi mai potrivită expresia 
„Fetele împăraţilor sunt damele Tale de onoare, Doamne”. Comentând 
acest lucru, Coşbuc râdea de se prăpădea şi repeta mereu: 

„Auzi, domnule, Dumnezeu să aibă dame de onoare. Îți poţi închipui 

un astfel de Dumnezeu?” 

În anul 1908, la sfârşitul lunii august, George Coşbuc participă la 
sfințirea bisericii din Măgura Ilvei, unde era paroh fostul său coleg 
de liceu, Zaharia Bulbuc, şi căruia îi dedică următoarea epigramă: 

„Măgura de când e ea / N-a văzut viţa de vie / Dar pentru aceea 

bea / Bine popa Zaharie”. 

Dojeniţi pentru petrecerea prelungită, poetul îşi va cere scuze în felul lui: 

„Apoi-preoteasă dragă/ Noi ne-am dus o noapte-ntreagă/ Ne-a udat 


ploaia cu tătul/ Pentru-un spritar ca oțătul./ Parca-i zeamă de 
duhan / Nu mai beau bere suhan”"*. 


% Onisifor Ghibu, op. cit., pp. 179-180. 

“ Ibidem, p. 181. 

4 Victor Motogna, Amintiri despre George Coşbuc (1910-1911), apud Daniel Corbu 
(ed.), op. cit., p. 258. 

În luna septembrie 1910, sub conducerea lui Iuliu Maniu, încep, 
la Blaj, pregătirile pentru serbările semicentenarului ASTRA. Chemarea 
Blajului a stârnit plăcere în inimile tuturor românilor. Pe o carte poștală, 
adresată lui Ion Luca Caragiale, pe care semnează Iuliu Maniu, Ștefan 
Pop, A. C. Domşa, A. Prie, Roşianu, Micul, I. Mureşianu, Flaviu C. 
Domșa, Papiu ş.a., George Coșbuc scrie: „Nene Iancule, te salută 
blăjenii. No, che tare-i minunat”. 

La începutul anului 1911, intelectualii din jurul cotidianului 
„Românul” din Arad" decid să aducă în redacţie pe Ion Luca Caragiale, 
aflat în acea perioadă la Berlin, care prin strălucirea sa, să facă posibilă 
reabilitarea gazetei”. De la berăria „Schuch Ferencz” din Arad, unde 
se adunaseră fruntașii din oraş împreună cu soțiile lor, Coşbuc 
versifică un distih: „Trăim ca prin văzduh / aici la Ferencz Schuch”, 
după care continuă: „Cu dorul de a te cunoaşte” y Caragiale nu stătu 
mult pe gânduri și veni spre a-şi lua în primire locul de onoare şi 
răspundere care îi era oferită și care, la prima vedere, părea că-i va 
deschide perspective şi orizonturi ca-n poveşti. Amestecul lui Caragiale 
în treburile politice ale ardelenilor se va bucura doar de sarcasmul 
confraţilor, fiind cunoscută epigrama lui Cincinat Pavelescu „Dedicată 
unui scriitor, care a spus că el este un ceasornic fin, de precizie, pe care 


“ Ibidem. 

*7 Serban Cioculescu, op. cit., p. 325. 

48 Cotidianul „Românul”, publicaţie politică a Partidului Naţional Român din Tran- 
silvania, a apărut la Arad la 1 ianuarie 1911, sub conducerea lui Vasile Goldiş, având 
alături pe Aurel Lazăr, loan Suciu, Ştefan Cicio-Pop ş.a., ca urmare a conflictului 
apărut între grupul luptătorilor ardeleni, format din „bătrânii ruginiți” şi „tinerii 
oţeliți”. De fapt, războiul nu era „de proporţii homerice”, cum a fost resimţit la 
vreamea aceea, ci era un conflict generat de metodele şi tactica de luptă care trebuiau 
folosite în contextul tratativelor cu guvernul ungar, care a degenerat în violenţe verbale 
şi atacuri personale. Conflictul ivit între politicienii transilvăneni se sfârşeşte în martie 
1912, cânt tinerii revin la Vad, iar Octavian Goga, Onisifor Ghibu şi lon Agârbiceanu 
intră în comitetul redacție al „Românului”, care rămâne unicul purtător de cuvânt 
al Partidului Naţional Român, pentru că Revista „Tribuna” de la Sibiu își încetează 
activitatea. 

* Onisifor Ghibu, op. cit., p. 134. 

5 Serban Cioculescu, op. cit., p. 325. 

trebuie să-l ungă gazeta la care scrie: «Eşti cronometru fin, desigur / 
Dar la... gazetă ce cauţi, oare? / Au, ai nevoie de ceasornic / Sau ai 
nevoie de unsoare?»”*.. 

În Duminica Tomii din anul 1911, George Coșbuc fusese invitat 
la sedinţa Sinodului Arhidiecezan de la Sibiu, loc de dezbatere a 
problemelor bisericeşti, şcolare şi economice ale Bisericii Ortodoxe 
Române din Ardeal. Poetul era cât pe ce să nu fie recunoscut, întrucât 
îi dispăruse şuviţa stufoasă de pe frunte, care îi dădea o notă caracte- 
ristică. Întrebat de Onisifor Ghibu dacă şi-a schimbat frizura, Coşbuc 
a început să îi relateze nenorocirea pe care o păţise cu șuviţa de păr: 

„După o noapte albă, petrecută în cercul unor amici din Caran- 
sebeș, la prima oră de dimineaţă, am intrat într-o frizerie să mă 
tund, în vederea plecării spre Sibiu. În timp ce frizerul își făcea 
meseria pe capul meu, se vede că am aţipit. Când, deodată, simt 
mașina de tuns în părul meu, în faţă. Șvabul dracului îmi tăiase 
șuvița cu maşina! — Ce-ai făcut, neamţule, fir-ai al dracului! 
— Kurz, mi-a răspuns el foarte liniștit pe nemţeşte. Dar eu îi 
spusesem halbkurz. Orice discuţie devenise de prisos. Dar ce mă 
fac eu acuma, când m-oi întoarce la Bucureşti. O să mă omoare 
nevasta, când m-o vedea fără şuviţa de păr, pe care o port de 
când ne-am cunoscut. Va trebui să peterc câteva zile bune aici, 
ca să se mai repare puţin situaţia asta neplăcută”. 

În vara anului 1908, poetul vine la Bistriţa, invitat la botezul 
nepotului său, George Tiburţiu. Aflăm aceasta dintr-o scrisoare datată 
19 iunie 1908, trimisă de acesta din Bucureşti preotului greco-catolic 
Pantilimon Zagrai din Bistriţa Bârgăului, soţul Valeriei, născută Coșbuc, 
nepoată de frate, prin care-l asigura: ,„... Dar negreșit, vom fi sâmbătă 
la Bistriţă, iar Duminică (29 iunie 1908 — n.n), la voi... adică în Bârgău”. 
Vizita poetului la Bistriţa a fost semnalată și de presa locală, intelectua- 
litatea românească simțindu-se onorată de prezenţa acestuia în mijlocul 


5! Onisifor Ghibu, op. cit., p. 145. 
2 Ibidem, p. 185. 

ei”. Un an mai târziu, poetul va reveni pe plaiurile natale, cu ocazia 
împlinirii a 25 de ani de la absolvirea Bacalaureatului, fiind primit de 
către colegi şi profesori „cu o nestăvilită admiraţie şi mândrie”. 

De atunci datează fotografiile cu cei trei foşti colegi de la școala 
din Năsăud, realizate în studioul maestrului Alexandru Roșu din Bistriţa: 
una sobră, în care interlocutorii se uită atenţi la fotograf, o alta în care 
George Matheiu toarnă în pahare, iar a treia, în care se toastează cu 
paharul de vin în mână. Mai există o a patra fotografie, în care apar 
George Coşbuc şi George Linul împreună cu soțiile lor, care sunt așezate 
pe scaune”. 

În anul 1913, George Coșbuc participă, în calitate de absolvent, la 
serbările semicentenarului Liceului Grăniceresc din Năsăud. Folclorul 
local reţinea acea inegalabilă invitație în versuri, adresată profesorului 
Grigore Pletosu, devenit între timp protopop al Bistriţei, scrisă de poetul 
George Coşbuc într-una din serile în care, ca oaspete la Bistriţa, se 
retrăsese împreună cu tipograful George Matheiu și avocatul George 
Linul, la un „pahar de vorbă bună”, pe terasa unui restaurant din 
Marktplatz (Piaţa Centrală a oraşului), cunoscut de bistrițeni sub denu- 
mirea „La Paulini”: 

„Noi rugăm pe Protopopul / Să-și pună degrabă clopul / Și să vină 


înspre noi. / Noi suntem la Paulini / Și petrecem ca vecinii / Cu vin 


PERI P «3356 
vechi şi chelneri noi”™”. 


Imaginarul autorilor care s-au ocupat de biografia lui George Coşbuc 
diferă în funcţie de inspiraţie şi percepția istoriilor locale. Dacă ani la 


55 D-l George Coşbuc, poetul care a dus departe faima ținutului nostru, petrecând 
câteva zile şi în oraşul nostru cu stimata soție, intelectualii români din Bistriţa 
S-au întrunit joi seara la o cină comună în onoarea sa. Bineventarea poetului a 
făcut-o în cuvinte alese d-l Dr. Tripon, iar d-l T. A. Bogdan a cetit o poesie ocasională. 
Asemenea convenire au ținut și năsăudenii”. Apud „Revista Bistriţei”, anul IV, nr. 35, 
Bistriţa, sâmbătă, 30 august / 12 septembrie 1908 

54 Gavril Scridon, Coşbuc în locurile anilor de ucenicie, Bistriţa, 1975, p. 53; vezi şi 
„Calendarul Bistriţei pe anul 1910”, p. 91. 

55 Dan Lucian Vaida, „Contribuţii privind cunoaşterea unor fotografii cu valoare docu- 
mentară”, în „Arhiva Someşană”, seria III, XIV, Năsăud, 2015, pp. 273-282. 

56 George Vasile Raţiu, Univers Coșbucian la Bistriţa, Ed. Mesagerul, Bistriţa, 2010, p. 11. 

rând restaurantul din Bistriţa, unde George Coșbuc a petrecut cu prietenii 
săi, nu a fost localizat, regretatul profesor George Vasile Raţiu îl identifică 
speculativ cu localul „König von Hungarn — Magyar Kiraly Szalloda”, 
situat în partea de sus a străzii Lemnelor, probabil, datorită faimei pe 
care şi-o câștigase după ce fusese amintit de Bram Stoker în descrierea 
drumului spre ținutul contelui Dracula. Mai târziu, în anul 1919, Prinţul 
Carol al României, aflat în exil la Bistriţa, va trăi într-un aparatament 
din acest hotel o idilă cu Maria Martini, bucureşteancă „de statură 
mijlocie, castanie bătând în blond, nici urâtă, nici frumoasă, sprintenă 
în mişcări”. 

Un alt local vestit al Bistriţei, unde ar fi putut petrece cei trei 
prieteni, era Hotelul Sahling, situat în apropierea bisericii catolice de 
pe str. Spitalgasse. Din anul 1885, Biserica Ortodoxă închiriase aici un 
apartament pentru a-şi ţine şedinţele sinodului protopesc. După anul 
1920, terasa restaurantului, cunoscută sub numele Fritsch, va deveni 
renumită, fiind frecventată de domnii şi boema orașului. Documentele 
de arhivă demonstrează însă fără echivoc că proprietatea familiei Paulini 
se află pe latura estică a Marktplatz-ului bistriţean, iar la începutul 
secolului XX, aici funcţiona un restaurant”. 


57 Alexandru Vaida-Voevod, op. cit., vol. II. p. 45. 

58 Prima menţiune a imobilului din Piaţa Centrală, nr. 46, Bistriţa, constând în casa de 
piatră cu etaj, compusă din 3 camere, spaţiu comercial şi curte, apare în Cartea 
Funciară a orașului în data de 22.04.1874, când la numărul topografic 1054, sunt 
înregistraţi ca proprietari Fleischer Rudolf, Fleischer Louise şi Dietrich Samuel. La 
data de 12.06.1901, prin contract de moştenire şi contract de vânzare-cumpărare, 
imobilul în componenţa de mai sus se înscrie în favoarea lui Bertleff Frigyes şi 
Paulini Mihály, ca proprietari în cote de 9/10 părți, iar 1/10 părţi rămâne pe Fleischer 
Robert junior. La 04.09.1901, prin Sentința Tribunalului Cluj, cota parte de pe numele 
lui Fleischer Robert revine lui Paulini Mihâly. Din anul 1904, imobilul revine lui 
Paulini Mihâly, iar la 10.10.1911 se face menţiunea şi în Cartea Funciară, Paulini 
Mihály preluând şi partea lui Bertleff Frigyes, prin contract de vânzare-cumpărare 
a imobilului, respectiv casă din piatră compusă din: coridor intrare, casa scării şi spaţiu 
comercial. La data de 25.07.1927, prin deciziunea de moştenire a Judecătoriei 
Mixte Bistriţa, imobilul trece în proprietatea soţiei defunctului Paulini Mihály şi a 
celor şase copii. În aceeaşi zi, în baza unui contract de schimb, se intabulează dreptul 
de proprietate al imobilului pe Zarles Mihail şi soţia acestuia, născută Kerth Frieda. 
Analizând cele de mai sus, putem concluziona că Paulini Mihâly a fost proprietar 

Plăcerea de a se juca cu contraziceri şi cu tendinţe versificate o 
mărturiseşte însuşi poetul în poezia „Sonet”: 


„Se zice și s-a Zis că-i un secret / Al artei, să compui macame- 
arabe / Să ştii să faci o odă unei babe / Și, fără fond, să faci un bun 
sonet... // Opt versuri le-am făcut! așa, cu gluma, / Dar stante pede 
iată mai un vers, / O, de-aș găsi acum o rimă-numa / Arhangheli, 
trâmbiţaţi prin univers! / Eu sute de sonete-ţi fac de-acuma! / Dar 
haid’! şi fără rimă văd c-a mers”. 


kkk 


Hotel Loib, Karlsbad — 1911 


asupra imobilelor casă de piatră şi spațiu comercial (fost restaurant) în perioada 

1901-1927. După decesul acestuia, în anul 1927, bunurile au rămas moștenitorilor 

(soția şi copiii) şi vândute de către aceştia. Cf. Oficiul de Cadastru şi Publicitate 

Imobiliară Bistriţa-Năsăud, CF Bistriţa nr. 442; vezi şi Ernst Wagner, Bistritz in 

Siebenbürgen, 2. Band. Beiträge zur Geschichte der Stadt, hrsg. aus Anlaß des 4. 

Treffens der Bistritzer vom 22. bis 24 Oktober 1982 in Dinkelsbühl / Mfr., p. 131. 
a George Coşbuc, Poezii, Ed. Albatros, București, 1987, p. 257. 

George Coşbuc, Elena (Lencica) Vaida, av. Dumitru Ciuta, 
Alexandru Vaida-Voevod, Ion Luca Caragiale 
Terasa Hotelului „Loib”, Karlsbad — iunie 1911 


A/Z 


i AC Dra k 
i 1 4 Zi «z i 
/] 


Terasa Oteteleşeanu 
București — sfârşitul sec. XIX 

Restaurantul „Carul cu bere” 
București — începutul sec. XX 


Grigore Pletosu și George Coşbuc, împreună cu foştii colegi de școală 
Năsăud — 10 august 1909 

I: Grig. Pletosu, Paul Tanco, 
Ion Ciocan, Const. Moisil, Gavrilă Seridon, George Coşbuc 
II: Ion Bârsan, Ion Marte, Ion Popescu, Iosif Popescu, Alexandru Andressi, 
Todor Bohăţel, George Linul, Zaharie Bulbuc, Grigore Ciunterei 
Năsăud — 10 august 1909 


George Linul, George Matheiu, George Coşbuc 
Bistriţa — 1909 

1. SeX: 1909. 
Trei foşti conșcolari la revedere după 25 ani, 


Dr. George Linul George Mathziu George Coşttuc 
peutafişcal comit proprietar ce tipografie. poet 

Familia George Coșbuc şi fam. George Linul 
Bistriţa — 1 septembrie 1909 


Restaurantul „La Paulini” (a doua clădire, de la stânga) 
Marktplatz, Bistriţa — începutul sec. XX 

Bistriţa — 16 septembrie 2016 

